Israel sifain badi jahai Plestine ge zuvaan kujjaku shaheedhu kollaifi - vNews.mv\nއިސްރާއީލު ސިފައިންގެ މީހަކު ފިލާހުރެ ޖެހި ބަޑީގެ ވަޒަން އަރައިގެން ފަހުދު މުހަންމަދު އަލް އަސްތަލްއަށް ފަރުވާދިނުމަށް ގެންދަނީ:\nއިސްރާއީލުގެ އުދުވާނީ ސިފައިން ބަޑިޖަހައި ފަލަސްތީނުގެ ޒުވާން ކުއްޖަކު ޝަހީދުކޮށްލައިފި\nސައިފް އަޒްހަރު 29 November 2019, 23:52\nފަލަސްތީނުގެ ޣައްޒާގައި އިސްރާއީލުގެ އުދުވާނީ ބާރުތަކުން ބަޑިޖަހައި ފަލަސްތީނުގެ ޒުވާން ކުއްޖަކު ޝަހީދުކޮށްލައިފިއެވެ.\nފަލަސްތީނުގެ މި ކުއްޖާގެ ގަޔަށް އިސްރާއީލުގެ އުދުވާނީ ސިފައިން ބަޑިޖަހާފައިވަނީ ޣައްޒާގެ އުތުރުގެ ޚާން ޔޫނިސް އަވަށުގައެވެ. އިސްރާއީލު ސިފައިން ޖެހި ބަޑީގެ ވަޒަން އަރާފައިވަނީ އޭނާގެ ބަނޑަށެވެ.\nޣައްޒާގެ ހެލްތު މިނިސްޓްރީން ބުނެފައިވަނީ، އިސްރާއީލު ސިފައިން ބަޑިޖަހައި ޝަހީދުކޮށްލާފައިވަނީ އުމުރުން 16 އަހަރުގެ ފަހުދު މުހަންމަދު އަލް އަސްތަލް ނަމަކަށްކިޔާ ކުއްޖެއް ކަމަށެވެ. އޭނާގެ ގަޔަށް ބަޑިޖަހާފައިވަނީ އިސްރާއީލު ސިފައިންގެ މީހަކު ފިހާހުރެ ކަމަށް ވެއެވެ.\nއެކުއްޖާ ޝަހީދުވުމުގެ އިތުރުން، އިސްރާއީލުގެ އުދުވާނީ ސިފައިން މިއަދު ބަޑިޖެހުމުގެ ސަބަބުން އިތުރު ފަސްމީހުން ޒަޚަމްވި ކަމަށްވެސް ޣައްޒާ ހެލްތު މިނިސްޓްރީން ބުނެފައި ވެއެވެ.\nއިސްރާއީލު-ޣައްޒާ ވަކިކުރާ އިމުގައި ކޮންމެ ހުކުރު ދުވަހަކު ޣައްޒާގެ އާންމުން ކުރަމުންދާ އިހްތިޖާޖު މިއަދު ރަސްމީގޮތުން ނުބާއްވާގޮތަށް އޮތީ ނިންމާފައި ކަމަށް ވެއެވެ. އެހެންނަމަވެސް، ފަލަސްތީނުގެ ޒުވާން ކުދިންތަކެއް މިއަދުވެސް އިސްރާއީލުން ޖަހާފައިވާ ސަލާމަތީ ފެންސާ ގާތަށް ދިޔަކަމަށް ވެއެވެ. އެއީ، އިސްރާއީލުން ކަނޑައަޅާފައި އޮންނަ "ނޯގޯ" ޒޯނެވެ.\nއެހެންޏާ، ފަލަސްތީނު މީހުން ޓައިރު އަންދައި އޮށްގާ އުކުމާއި، ސަލާމަތީ ފެންސު ހަލާކުކުރަން މަސައްކަތް ކުރަންފެށުމުން އިސްރާއީލުން ހަމަލާ ދިން ނަމަވެސް މިއަދު ހަމަލާ ދިނީ ކީއްވެގެންކަމެއް ސާފެއް ނުވެއެވެ.\n2018 ވަނަ އަހަރުގެ މާޗްމަހުން ފެށިގެން ކޮންމެ ހުކުރު ދުވަހަކު ފަލަސްތީނުގެ އާންމުން އިސްރާއީލު-ޣައްޒާ ވަކިކުރާ އިމަށް ޖަމާވެ އިސްރާއީލާ ދެކޮޅަށް އިހުތިޖާޖު ކުރަމުން ގޮސްފައި އެވެ.\nއޭގެފަހުން އިސްރާއީލުގެ އުދުވާނީ ސިފައިން ފަލަސްތީނު އާންމުންގެ ގަޔަށް ބަޑިޖަހައި މިހާތަނަށް 348 މީހުން ޝަހީދުކޮށް އެތައްހާސް ބަޔަކު ޒަޚަމްކޮށްލާފައި ވެއެވެ. ޒަޚަމް ކޮށްލުމުގެ ސަބަބުންވެސް ފަލަސްތީނުގެ އެތައްބަޔަކު ނުކުޅެދޭ މީހުންނަށް ވަނީ ވެފައެވެ.\nސަރަހައްދީ އިމުގައި ފަލަސްތީނު މީހުން އިހުތިޖާޖު ކުރަމުންގެންދަނީ، އިސްރާއީލުން ޣައްޒާ ހިސާރުކޮށް ދަތިކޮށް ބަންދުކޮށްފައި އޮންނަ އޮތުން ނިމުމަކަށް ގެނައުމަށާއި، އެމީހުން އުފަން ވަޒަނަށް އެނބުރި ދިއުމުގެ ހައްގު ދިނުމަށް ގޮވާލައެވެ.\nޣައްޒާގެ އާބާދީގައި ދެމިލިއަން މީހުން ހިމެނޭއިރު، އޭގެ ތެރެއިން %70 މީހުން ވަނީ ރެފިއުޖީންގެ ގޮތުގައި ރަޖިސްޓަރީކޮށްފައެވެ. އެމީހުން އުޅެމުންދަނީ ރެފިއުޖީންގެ ގޮތުގައި ވަރަށް ނިކަމެތި ހާލުގައެވެ. އެމީހުންނަކީ އިސްރާއީލުން ވެރިވެގެންފައިވާ ފަލަސްތީނުގެ ބިންތަކުން ގަދަކަމުން ބޭރުކޮށްލެވުނު މީހުންނެވެ.


Covid-19: Neykurendhoo Rayyithunnah April Mahu Bodu Luyeh - Vaguthu\nކޮވިޑް-19: ނޭކުރެންދޫ ރައްޔިތުންނަށް އޭޕްރީލް މަހު ބޮޑު ލުޔެއް\nކޮވިޑް-19 ގެ ސަބަބަުން ރާއްޖެއަށް ކުރިމަތިބވަމުން އަންނަ ހީނަރުކަމުން އަރައިގަތުމަށް ހ.ދ. ނޭކުރެންދުގައި ކައުންސިލް އިން މި އޭޕްރީލް މަހުގެ ބައެއް ފީތަށް މަޢާފްކޮށްދީފިއެވެ.\nނޭކުރެންދޫ ކައުންސިލް ގެ ރައީސް އަލީ އާދަމް ވިދާޅުވީ ކޮވިޑް-19 އާ ގުޅިގެން ރައްޔިތުންގެ ހަރަދުތަކަށް ލުޔެއް ދިނުމުގެ ގޮތުން ކުނިއުކާލުމަށް ރަޖިސްޓްރީވެފައިވާ ގޭބިސީތަކުންނާއި ވިޔަފާރިތަކުން ނަގަމުން ގެންދާ ފީ އާއި ދަނޑު ބިންތަކުން ނަގަމުންގެންދިޔަ ފީގެ އިތުރުން ޕްރީސްކޫލު ކުދިންގެ ސްކޫލް ފީ އަދި ކައުންސިލުން ކުއްޔަށްދީފައި ހުންނަ ކެފޭގެ ފީ ކަނޑާލާފައިވާކަމަށެވެ.\nކޮވިޑް-19 ގެ ސަބަބުން ގިނަ ކުލިތަށް ކަނޑާލާފައިވާއިރު ބައެއް ތަންތަނުގެ ކުލި އަދި ފީތަކަށް ވަނީ ބަދަލުގެނެސްފައެވެ.\nއާދްމް ވިދާޅުވީ ޕްރީ ސްކޫލު ފީ ގެ ގޮތުންގައި ދަރިވަރަކަށް ނަގަމުން އަންނަނީ މަހަކު 300 ރުފިޔާ ކަމަށެވެ. އަދި ކުނި ފީގެ ގޮތުގައި ގޭބީސީތަކާއި ވިޔަފާރިތަކުން 50 ރުފިޔާ ނަގަމުންދާއިރު މުއައްސަސާތަކުން ކުނި އުކާލުމަށް 200 ރުފިޔާ ދައްކަން ޖެހޭ ކަމުގައުި އޭނާ ވިދާޅުވިއެވެ.\nއެގޮތުން ދަނޑުވެރިކަން ކުރާ ފަރާތްތަކުގެ އަތުން ދަނޑު ބިންތަކުން މަހަކު 30 ރުފިޔާ ނަގާއިރު ކުލީ ބިންތަކަކީ އަކަފޫޓަކަށް ވަކި ވަރެއް ކަނޑައެޅިފައިވާ ތަންތަން ކަމަށް އޭނާ ވިދާޅުވިއެވެ. އެގޮތުން ކައުންސިލުން ކުއްޔަށްދީފައިވާ ކެފޭއިން ނަގަމުން އައި 4000 ރުފިޔާ ވެސް ކަނޑާލާފައިވާ ކަމުގައި އޭނާ ވިދާޅުވިއެވެ.\nނޭކުރެންދޫ ރައްޔިތުންނަށް ފަސޭހަ ލުއެއް ހޯދައި ދިނުމުގެ ގޮތުން ކައުންސިލް އިން އިސްނަގައިގެން މި ދަނޑިވަޅުގައި ރައްޔިތުންނަށް މި ހުރިހާ ފީތަކެއް ވަނީ މިމަހު ކަނޑާލަން ނިންމާލާފަ އެވެ.\nކޮވިޑް-19 ގެ ސަބަބުން ދުނިޔެއަށް ކުރިމަތިވަމުން އަންނަ ހީނަރުކަމުން އަރައިގަތުމަށް ރާއްޖޭގެ ގިނަ ރައްތަކުން ރައްޔިތުންނަށް ބޮޑެތި ލުއިތަށް ދެމުންދާއިރު ދުނިޔޭގެ ގިނަ ގައުމުތަކުންވެސް ވަނީ އެ ގައުމުތަކުގެ ރައްޔިތުންނަށް ލުއި ގޮތްތަށް ހަމަޖައްސައިފީފައެވެ.\nއޭޕްރީލް 5, 2020 07:46\nއޭޕްރީލް 5, 2020 10:36\nސާބަސް ރަގަޅު ނިންމުމެއް\nއޭޕްރީލް 5, 2020 11:08\nކީއްތަވާނީ ކަރަންޓްފީގެ ވަކި ޕަސެންޓެއް ދައްކަދޭން ބުނިނަމަ ގައިމުވެސް އެއްވެސް ރައްޔިތަކު ބާކީ ނުވީސް، މިހާރު ތީގެން އެހީތެރިތިވެވެނީ ރަށުގެ މަދު ބަޔަކަށް. އަދި އެއްފަހު ވިސްނާނުން އެދެން.\nއޭޕްރީލް 6, 2020 16:52\nތިކަން ވާނީ ފެނަކަގެ ހުރި ދީލަތި ކަމަކުން ދޯ!


އުމުރުން 14 އަހަރުގެ އަންހެން ކުއްޖެއްގެ ބޯ ބުރިކޮށްލައިފި – DhiDaily\nއުމުރުން 14 އަހަރުގެ އަންހެން ކުއްޖެއްގެ ބޯ ބުރިކޮށްލައިފި\nއިންޑިއާގެ އުތްރަޕްރަދޭޝްގެ އުމުރުން 14 އަހަރުގެ އަންހެން ކުއްޖެއްގެ ބޯ ބުރިކޮށްލުމަށްފަހު މަރާލާފައި އޮތްވާ ފެނިއްޖެއެވެ.\nފުލުހުންނާއި ހަވާލާދީ އެގައުމުގެ މީޑިއާތަކުގައި ބުނެފައިވަނީ، އަންހެން ކުއްޖާ ފާހާނާ ކުރުމަށް ގަސްތައް ތެރެއަށް ދިއުމަށް ފަހު އެނބުރި ނައިސގެން ފުލުހަށް މައްސަލަ ހުށައަޅާފައިވަނީ، މީގެ4ދުވަސް ކުރިން ކަމަށާއި، އަންހެން ކުއްގާ ގެއްލިގެން ހޯދަމުން ދަނިކޮށް ފެނުނީ އޭނާގެ ބޭބެ އަށް ކަމަށެވެ. އަދި ފުލުހުންނާއި ހަވާލާދީ ބުނެފައިވަނީ، އަންހެން ކުއްޖާގެ ހަށިގަނޑު ފެނުނުއިރު އޮތީ ބޯ ބުރިކޮށްލުމަށް ފަހު ގަސްތައް ތެރެއަށް އެއްލާލާފައި ކަމަށާއި، ހަށިގަނޑު ފެނުންތާ ކާރި ހިސާބުގައި ބޯ ފެންނަން އޮތް ކަމަށާއި، ބޯ އޮތީ ގަލުން ތަޅާ ޗިސްކޮށްލާފައި ކަމަށެވެ.\nއަންހެން ކުއްޖާގެ އާއިލާއިން މިކަމާއި ގުޅިގެން ބުނެފައިވަނީ، އަންހެން ކުއްޖާއަށް ޖިންސީ ގޯނާ ކުރުމަށްފަހު ބަޔަކު އޭނާ މަރާލީ ކަމަށެވެ. އެހެން ނަމަވެސް އެއަވަށުގެ ފުލުހުން ބުނެފައިވަނީ، ޖިންސީ ގޯނާ ކުރިކަމަށް އަދި ކަނޑަ ނާޅާ ކަމަށާއި، ޕޯސްޓްމޯޓަމް ހެދުމަށްފަހު އެކަމާއި މެދު ގޮތެއް ނިންމާނެ ކަމަށެވެ.\nއަންހެން ކުއްޖާގެ މަރުގެ މައްސަލަ ފުލުހުން ތަހުގީގު ކުރަމުން ދާއިރު އަދި މިހާތަނަށް މީހަކު ހައްޔަރު ކޮށްފައި ނުވާކަމަށާއި، އެހެން ނަމަވެސް މި މައްސަލައަށް އިންސާފު ހޯދައިދޭން ކުރެވެން ހުރި ހުރިހާކަމެއް ކުރާނެ ކަމަށް ވަނީ ބުނެފައެވެ.\nމިދިޔަ ހަފްތާގައިވެސް އިންޑިއާގެ އެކި ސަރަހައްދު ތަކުގައި ވަނީ އަންހެން ކުދިންނަށް ޖިންސީ ގޯނާ ކުރުމަށްފަހު މަރާލާފައެވެ. އުމުރުން 19 އަހަރުގެ އަންހެން ކުއްޖަކާއި އުމުރުން 22 އަހަރުގެ އަންހެން ކުއްޖަކު ވަނީ ރޭޕް ކުރުމުގެ ޝިކާރާގައި މަރުވެފައެވެ.


Javaahirun aiykan kuri mask ves vikkan fashaifi | Mihaaru\nޖަވާހިރުން އަތްކަންކުރި މާސްކް ވެސް ވިއްކަން ފަށައިފި\n12 ޖުލައި 2020 - 08:162comments\nޖަވާހިރުން ޒީނަތްތެރިކޮށްފައިވާ އަގުބޮޑު މާސްކްތަކެއް އިންޑިއާގެ ގުޖްރާތު ސްޓޭޓްގެ ސޫރަތުގެ ގަހަނާ ފިހާރައަކުން ވިއްކަން ފަށައިފި އެވެ.\nއެތަނުން ވިއްކާ މާސްކްގެ އަގުތައް އުޅެނީ ދޮޅު ލައްކަ ރުޕީސް އާއި4ލައްކަ ރުޕީސް (1،996 އާއި 5,322.07 ޑޮލަރު) އާ ދެމެދުގެ އަގުތަކެއްގަ އެވެ.\nޖަވާހިރު ޖެހި މާސްކް ވިއްކާ ފިހާރައިގެ ވެރިޔާ ދީޕަކް ޗޯކްސީ ބުނި ގޮތުގައި އެ ޒާތުގެ އަގުބޮޑު މާސްކް ހަދައި ވިއްކަން ފެށީ ލޮކްޑައުންގެ ތެރޭގައި ކައިވެނިކުރި ދެ މީހެއްގެ ކައިވެނީގެ ހެދުމާ އެކު ބޭނުންކުރަން ހެދުމާ ގުޅޭ ގޮތަށް ޖަވާހިރު ޖެހި މާސްކަށް އޯޑަރުކޮށް، ބޭނުންކުރި ފަހުން އޭގެ ޑިމާންޑް ބޮޑުވާން ފެށުމުންނެވެ.\n"އެހެންވެ ގަބޫލުކުރެވޭ ހާއްސަ ހަފުލާތަކަށް ވީހާ ވެސް ޗާލުކޮށް މާސްކް ހަދަން މިހާރު މީހުން ބޭނުންވާކަން،" އޭނާ ބުންޏެވެ. "ޑިމާންޑް ބޮޑުވަމުންދާ ވަރަކަށް އަހަރެމެން މި މަސައްކަތް ފުޅާ ވެސް ކުރާނަން."\nޗޯކްސީ ބުނިގޮތުގައި ޖަވާހިރު ޖަހައިގެން މިހާރު އެކިއެކި ފަރުމާތަކަށް މާސްކް ތައްޔާރުކޮށްގެން އަންނަނީ ވިއްކަމުންނެވެ. އަދި ޖަވާހިރުގެ ގޮތުގައި ދެ ވައްތަރެއް ބޭނުންކުރަމުން އަންނަ ކަމަށް ބުންޏެވެ. އެގޮތުން ރަން ވެސް ހިމަނައިގެން މާސްކް ޒިނަތްތެރިކުރަން ބޭނުން ކުރަނީ ސާފު ޖަވާހިރުގެ އިތުރުން އެމެރިކަން ޑައިމަންޑެވެ.\n"ރަނަކަށް އަހަރެމެން މީގައި ބޭނުން ކުރަނީ ޔެލޯ ގޯލްޑް." އޭނާ ބުންޏެވެ. "އަދި ކަސްޓަމަރަކު ފަހުން ބޭނުންވެއްޖެ ހިނދެއްގައި މާސްކްގައު ހުންނަ ޖަވާހިރާއި ރަނުން އަހަރެމެން އިތުރު ގަހަނާތަކެއް ވެސް ހަދައިދޭން ވާނީ ނިންމާފައި."\nއިތުރު ލިޔުންތައް އިންޑިއާ ފޭސް މާސްކް ފެޝަން


ކަރަންޓު ކެނޑުމުން ޕީއެސްއެމްގެ ބައެއް އިކުއެޕްމަންޓްތަކަށް ބޮޑެތި ގެއްލުންތަކެއް ވެއްޖެ ކަރަންޓު ކެނޑުމުން ޕީއެސްއެމްގެ ބައެއް އިކުއެޕްމަންޓްތަކަށް ބޮޑެތި ގެއްލުންތަކެއް ވެއްޖެ\nކަރަންޓު ކެނޑުމުން ޕީއެސްއެމްގެ ބައެއް އިކުއެޕްމަންޓްތަކަށް ބޮޑެތި ގެއްލުންތަކެއް ވެއްޖެ\n26 ޖުލައި، 2020: ދިވެހިރާއްޖޭގެ 56 ވަނަ މިނިވަން ދުވަހުގެ މުނާސަބަތުގައި ޕީއެސްއެމްގައި ދިދަ ނެގުމަށް ބޭއްވި ރަސްމިއްޔާތުގެ ތެރެއިން. ފޮޓޯ: އަލީ ނަސީރު / ޕީއެސްއެމްނިއުސް\nމިއަދު މާލެއިން ކަރަންޓު ކެނޑުމާގުޅިގެން ޕީއެސްއެމްގެ ބައެއް އިކުއެޕްމަންޓްތަކަށް ބޮޑެތި ގެއްލުންތަކެއް ވެއްޖެއެވެ.\nމިއަދު މާލެއިން ކަރަންޓު ކެނޑުނު ވަގުތުތަކުގައި ޕީއެސްއެމްގެ ހުރިހާ ޗެނަލްއެއްގެ ޓްރާންސްމިޝަންތައްވެސް ހުއްޓުމަކަށް އައެވެ. ޕީއެސްއެމްއިން ވިދާޅުވީ މާލެއިން ކަރަންޓް ދިއުމާ ގުޅިގެން ކުންފުނީގެ ޗެނަލްތަކުގައި މަސައްކަތް ކުރުމަށް ބޭނުންކުރާ ބައެއް މުހިންމު އިކުއިޕްމަންޓްތަކަށް އެކިވަރުގެ ގެއްލުންތައް ލިބިފައިވާކަމަށެވެ. އަދި ޚާއްސަކޮށް ބެކްއަޕްގެ ގޮތުގައި ބޭނުންކުރާ ގިނަ އިކުއިޕްމަޓްތަކަށް އެކިވަރުގެ ގެއްލުންތައް ލިބިފައިވާކަމަށް އެ ކުންފުނިން ފާހަގަކުރެއެވެ.\nމީގެ ކުރިންވެސް މާލެއިން ކަރަންޓް ގޮސްފިނަމަ ޕީއެސްއެމްގެ ޚިދުމަތް މެދުކެނޑުނަ ނުދިނުމަށްޓަކައި ވަކި ވަގުތެއް ވަންދެން ބެކްއަޕް ސިސްޓަމް ބޭނުންކޮށްގެން އަންނަނީ ޚިދުމަތްދެމުންނެވެ.\nކަރަންޓު ކެނޑުމުން ދިމާވެދާނެ ކަންކަން ހައްލުކޮށް ހުއްޓުމެއްނެތި ރައްޔިތުންނަށް ހިދުމަތް ފޯރުކޮށްދިނުމަށް އެޅިދާނެ ފިިޔަވަޅުތަކާއި ގުޅޭ ގޮތުން ޕީއެސްއެމްއާއި ސެޓެލްކޯއާއި އެކު އަންނަނީ މަޝްވަރާކުރަމުންނެވެ.\nކަރަންޓް ދިނުމުގައި މިއަދު ޓެކްނިކަލް މައްސަލަތަކެއް ދިމާވެ މުޅި މާލެއިން ކަރަންޓް ގޮސްފައިވަނީ ހެނދުނު 8:10 ހާއިރުގައެވެ. މި މައްސަލަ ޙައްލުކޮށް މުޅި މާލެއަށް ކަރަންޓު އަލުން ފޯރުކޮށް ދެވުނީ މެންދުރު 13:10 ހާއިރުއެވެ.


Sean Paul raajje naana gothakah nuninma: ChopArt\nޝޯން ޕޯލް ރާއްޖެ އަށް ނާންނަ ގޮތަކަށް ނުނިންމާ: ޗޮޕްއާޓް\nޖެމެއިކާގެ މަޝްހޫރު ލަވަކިޔުންތެރިޔާ ޝޯން ޕޯލް ރާއްޖޭގައި ދިނުމަށް ހަމަޖައްސާފައިވާ ޝޯ ކެންސަލް ނުކުރާ ކަމަށް ޝޯ އިންތިޒާމްކުރާ ޗޮޕްއާޓުން ބުނެފި އެވެ.\nޗޮޕްއާޓުން މިހެން ބުނީ ޝޯން ޕޯލް އަށް މަރުގެ އިންޒާރު ދީ އާންމުކުރި ވީޑިއޯއާ ގުޅިގެން އޭނާ ރާއްޖެ ނާންނަން ނިންމާފައިވާ ކަމަށް ޖެމެއިކާގެ ނޫހެއް ކަމަށްވާ އާރްޖޭއާރް ނިއުސްގައި ބުނެފައި ވާތީ އެވެ. މި މަހުގެ 31 ވަނަ ދުވަހުގެ ރޭ ގަލޮޅު ދަނޑުގައި ޓޫރިސްޓް އެރައިވަލް ކައުންޓްޑައުން ޝޯގައި ޝޯން ޕޯލް ޕާފޯމް ނުކުރަން ނިންމާފައިވާ ކަމަށް އެ ނޫހުގައި ބުނެފައި ވިޔަސް އެހެން ބުނެފައި ވަނީ އެއްވެސް ފަރާތަކާ ހަވާލާ ނުދީ އެވެ.\n"...ޖެމެއިކާގެ ރެގޭ އާޓިސްޓް ޝޯން ޕޯލް އަށް ލިބުނު މަރުގެ އިންޒާރާ ގުޅިގެން އޭނާ ރާއްޖޭގައި ޕާފޯމް ނުކުރަން ނިންމާފައިވާ ކަމަށް އާރްޖޭއާރް އަށް އެނގިއްޖެ" ކަމަށް ފިޔަވައި އިތުރު ވާހަކައެއް އެ ނޫހުގައި ބުނެފައެއް ނުވެ އެވެ.\nމިގޮތަށް ހަބަރު ފެތުރިފައި ވާއިރު ދިވެހި ސަރުކާރުން މިއަދު ބުނެފައި ވަނީ ޝޯން ޕޯލް އަށް ދިން މަރުގެ އިންޒާރަކީ މީހުން ބިރުގަންނުވަން ބަޔަކު ކޮށްގެން އުޅޭ ކަމެއްކަން މިހާތަނަށް ތަހުގީގަށް އެނގިފައިވާ ކަމަށެވެ. އަދި ޝޯން ޕޯލް އަށް ރާއްޖޭގައި އެއްވެސް ނުރައްކަލެއް ނެތް ކަމަށް ވެސް ބުނެފައިވެ އެވެ.\nޝޯން ޕޯލް އޭނާގެ ފޭސްބުކް ޕޭޖްގައި ބުނެފައި ވަނީ ހުރިހާ ދީންތަކަށާއި ސަގާފަތަކަށް ފުރިހަމަ އިހްތިރާމް އެބައޮތް ކަމަށާއި މިފަދަ ދަތުރުތައް ކުރުމުގެ އެއް ބޭނުމަކީ މި ދީންތަކާއި ސަގާފަތްތަކުން ދަސްކޮށް އެމީހުންނާ ހިއްސާވެލުން ކަމަށެވެ. އަދި ދިވެހިން އޭނާ ދެކެ ވާ ލޯބި އިހްސާސްވެއް ކަމަށާއި ރާއްޖެ އިން ދައުވަތު ދިނީތީ ޝުކުރު އަދާކުރާ ކަމަށް ވެސް ބުނެފައިވެ އެވެ.\n"ހިޔާލުފާޅުކުރުމުގެ މިނިވަންކަމަށް ވެސް އަޅުގަނޑު އިހްތިރާމްކުރަން. އެކަމަކު ވަކި މީހެއްގެ ދީނީ ގަބޫލުކުރުމަކަށް ނިސްބަތްކޮށް އެމީހަކާ މެދު ގޮތެއް ކަނޑައަޅައި ތަފާތުކޮށްގެން ނުވާނެ،" ޝޯން ޕޯލް ބުނެފައިވެ އެވެ.\nހިލޭ ވަދެވޭ ގޮތަށް ބާއްވާ ޝޯގެ ތައްޔާރީތައް ކުރިއަށް ދާއިރު މިއީ ރާއްޖޭގައި ސަލާމަތީ ފިޔަވަޅުތައް އެންމެ ވަރުގަދަކޮށް ކުރިއަށް ގެންދާ މިފަދަ ހަރަކާތަށް ވާނެ ކަމަށް އިންތިޒާމްކުރާ ފަރާތުން ވަނީ ބުނެފަ އެވެ. ޝޯން ޕޯލް ރާއްޖެ އަތުވެއްޖެ ނަމަ މަރާލާނެ ކަމަށް ބުނާ ވީޑިއޯ އަކީ ސީރިއާގައި ހަނގުރާމަކުރާ ދިވެހިން ނިސްބަތްވާ ޖަބުހަތުއް ނުސްރާގެ އިންޒާރެއް ކަމަށް އެ ވީޑިއޯގައި ބުންޏަސް އެ ޖަމާއަތުގެ ފޭސްބުކް ޕޭޖްގައި ވަނީ އެ ވީޑިއޯ އަކީ އެ މީހުންގެ އެއްޗެއް ނޫން ކަމަށް ބުނެފަ އެވެ.


Bodufinolhu: 19 bidheysee eh hayyaru kohfi\nބޮޑުފިނޮޅު: 19 ބިދޭސީއެއް ހައްޔަރުކޮށްފި\nބ. އަތޮޅުގައި ހަދަމުންދާ ބޮޑުފިނޮޅު ރިސޯޓެއްގައި ބިދޭސީންތަކެއް ހަމަނުޖެހުން ހިންގި މައްސަލާގައި 19 މީހަކު ހައްޔަރުކޮށްފި އެވެ.\nފުލުހުން ބުނީ ޕަބްލިކް އޯޑާ ރެސްޕޮންސް ޔުނިޓާއި ތަހުގީގީ ޓީމް އެ ރަށަށް ދިޔަ ފަހުން އެއްވެސް ހަމަނުޖެހުމެއް ހިނގާފައި ނުވާ ކަމަށެވެ. އަދި ބަންގްލަދޭޝް ހައި ކޮމިޝަންގެ އެހީތެރިކަމާއެކުގައި އެ މީހުންނާ މުއާމަލާތް ކޮށްފައިވާ ކަމަށާއި އެ ރަށުގައި ހިނގައިދިޔަ ހަމަނުޖެހުމުގައި ބައިވެރިވިކަމަށް ބެލެވޭ 19 މީހަކު ހައްޔަރުކޮށްފައިވާ ކަމަށް ފުލުހުން ބުންޏެވެ.\nދާދި ދެންމެއަކު އެ މީހުން ގޮވައިގެން ފުލުހުންގެ ލޯންޗު ވަނީ ތުޅާދޫއަށް ކައިރިކޮށްފަ އެވެ. އަދި އެމީހުން އެ ރަށު ޕޮލިސް ސްޓޭޝަނަށް ގެންގޮސްފި އެވެ.\nބޮޑުފިނޮޅުގައި ބިދޭސީން ހަޅުތާލުކޮށް ހަމަނުޖެހުން ހިންގައި ދިވެހިންތަކެއް ރަހީނުކޮށްފައިވަނީ އެ ބިދޭސީންނަށް މުސާރަ ނުދޭތާ ހަތް މަސްވެފައިވާތީ އެވެ. އަދި ދިވެހިން ސަލާމާތް ކުރަން ރޭ ފުލުހުންގެ ޓީމެއް އެ ރަށަށް އެރުމުން ބައެއް ފުލުހުންނަށް ވަނީ އަނިޔާވެފަ އެވެ.\nއެގޮތުން ފުލުހުންނާ ދިމާލަށް އޮއްގާލާއި ދަގަނޑު ފަދަތަކެތި އުކާފައިވާއިރު އެއް ފުލުހެއްގެ ބޯ ވަނީ ފަޅާލައިފަ އެވެ. އަފި އެހެން ފުލުހެއްގެ އިނގިއްޔެއް ބިންދައިގެން ވެސް ދިޔަ އެވެ.\nމިއަދު ހެނދުނު އެ މީހުންނާ ކުރިމަތިލާން ތައްޔާރަށް ފުލުހުންގެ ޓީމުން ބޮޑުފިނޮޅށް އެރިއިރު އެމީހުން ތިބީ އަމާން ދީގެނެވެ. އެކަމުގައި އިސްކޮށްނއުޅުން ބައެއް ބިދޭސީން ކުރިޔަށް ނިކުމެ މަޝްވަރާކުރި އެވެ. އެ އޮޕަރޭޝަން ވަރަށް އަމާންކަމާއެކު ކުރިޔަށްދިޔަ އެވެ.


Nukulhedhuntherikan hunna kudhinnah school thakugai therapy ge nizaam gaaim kuranee\nއެޑިއުކޭޝަން މިނިސްޓަރު ޑރ. އައިޝަތު އަލީ -- ފޮޓޯ: އެޑިއުކޭޝަން\nނުކުޅެދުންތެރިކަން ހުންނަ ކުދިންނަށް ބޭނުންވާ ތެރަޕީގެ ހިދުމަތް ސްކޫލުތަކުގައި ދިނުމަށް މަސައްކަތް ކުރައްވަމުންގެންދަވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެ އެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި ވާހަކަ ދައްކަވަމުން މިނިސްޓަރު ވިދާޅުވީ ނުކުޅެދުންތެރިކަން ހުންނަ ކުދިންނަށް ދޭން ޖެހޭ ހިދުމަތްތައް ދިނުމަށް މިނިސްޓްރީތަކާއެކު މިހާރު މަޝްވަރާތައް ފަށްޓަވާފައިވާ ކަމަށެވެ. އެގޮތުން، އެކުދިންނަށް އެންމެ އެކަށީގެންވާ ވަސީލަތްތައް ސްކޫލްތަކުގައި ދިނުމުގެ މަސައްކަތް ފަށާ، އެފަދަ ކުދިންގެ މަސައްކަތްތައް މިހާރަށްވުރެ ރަނގަޅަށް މޮނީޓާ ކުރުމަށް އެޑިއުކޭޝަން މިނިސްޓްރީން ވަނީ ހާއްސަ ޑިޕާޓްމަންޓެއްވެސް އުފައްދާފައި ކަމަށެވެ.\nއެޑިއުކޭޝަން މިނިސްޓަރު އައިޝަތު އަލީ ވިދާޅުވީ، އަލަށް އުފެއްދި ޑިޕާޓްމަންޓުގެ ދަށުން، ނުކުޅެދުންތެރިކަން ހުންނަ ކުދިންނަށްނަށް ބޭނުންވާ މުދައްރިސުން ތަމުރީނުކުރުމުގެ މަސައްކަތް ފެށުމުގެ ތައްޔާރީތައް ވަމުންދާ ކަމަށެވެ. އަދި، ސްކޫލުގެ ތެރެއިން މިފަދަ ކުދިންނަށް ދެވޭނެ ފަރުވާތައް ދެނެގަތުމަށް، ޖެންޑާ އާއި ހެލްތް މިނިސްޓްރީ ގުޅިގެން މަޝްވަރާތައް ކުރަމުންދާ ކަމަށް ވެސް މިނިސްޓަރު ވިދާޅުވި އެވެ.\n"އާލީ ސްޓޭޖްގައި އެފަދަ ކުދިން ދެނެގަތުމާއި، އެކުދިންނަށް ބޭނުންވާ ތެރަޕިސްޓުންގެ ހިދުމަތް ސްކޫލްތަކުގައި ގާއިމުކުރުމާއި، މިފަދަ ކުދިންނަށް ހާއްސަ މުދައްރިސުން ޑިޕްލޮމާ އަދި ޑިގްރީ ފެންވަރަށް ގެންދިއުމުގެ މަސައްކަތް ކުރުމަށް ޕްލޭން ކުރަމުންމިދަނީ. އެގޮތުން ޖެންޑާ މިނިސްޓްރީ އަދި ހެލްތް މިނިސްޓްރީއާއި ގުޅިގެން މަޝްވަރާތައް އެބަ ކުރިއަށްދޭ." މިނިސްޓަރު އައިޝަތު އަލީ ވިދާޅުވި އެވެ.\nމިނިސްޓަރު އިތުރަށް ވިދާޅުވީ ސަރުކާރުގެ ސްކޫލްތަކުގައި މިފަދަ ކުދިންނަށް މިހާރު ކިޔަވައިދެމުން ދިޔަނަަމަވެސް، ސްކޫލްތަކުގައި އެ ކުދިންނަށް ކިޔަވައިދޭން ބޭނުންވާ އެންމެ ފުރިހަމަ ވަސީލަތްތައް ގާއިމުވެފައި ނެތް ކަމަށެވެ. އަދި އެ ވަސީލަތްތައް ހޯދައިދެވޭތޯ މިހާރު މަސައްކަތްކުރަމުން އަންނަ ކަމަށް މިނިސްޓަރު ވިދާޅުވި އެވެ.\nސަރުކާރުގެ 213 ސްކޫލެއްގައި 3000ވުރެ ގިނަ ނުކުޅެދުންތެރިކަން ހުންނަ ކުދިން އަންނަނީ ތައުލީމް ހާސިލް ކުރަމުންނެވެ. ނަމަވެސް އެ ކުދިންނަށް އެކަށީގެންވާ ވަސީލަތްތައް ސްކޫލްތަކުގައި ނުލިބުމަކީ އެކުދިންގެ ބެލެނިވެރިން އަބަދުވެސް ކުރަމުންދާ ޝަކުވާއެކެވެ.\nއާދީއްތަ ދުވަހު ސްކޫލްތައް ހުޅުވާނެ


ކުރު ވާހަކަ: ދެ ދަތުރުވެރިންނާއި ރާމާމަކުނު ރަސްގެފާނު |\nކުރު ވާހަކަ: ދެ ދަތުރުވެރިންނާއި ރާމާމަކުނު ރަސްގެފާނު\nދެ ދަތުރުވެރިން އެކުގައި ޖަންގަލީގައި ދަތުރުކުރަމުންދިޔައެވެ. މީގެ ތެރެއިން އެކަކީ އަބަދުވެސް ތެދުބުނެ، ތެދަށް ވާހަކަދައްކައި އުޅޭ މީހެކެވެ. ހަގީގަތާ އެއްގޮތަށް އެއްޗެހި ބުނެ، އިޚުލާސްތެރިކަމާއެކު އަމިއްލަ ޚިޔާލުފާޅުކޮށް، ވާހަކަދައްކައި އުޅޭ މީހެކެވެ. އަނެކަކީ މުޅިންވެސް ދޮގުހަދާ މީހެކެވެ. ހަގީގަތަށް ބެލުމެއްނެތި، އަމިއްލަ މަސްލަހަތު ނިޔާކުރާ ގޮތެއްގެ މަތިން، އެއްޗެހި ބުނެ ޚިޔާލުފާޅުކޮށް އުޅޭ މީހެކެވެ. ދޮގު ހަދާ މީހާ އަބަދު ވެސް ބުނަމުން ދިޔައެވެ. ފައިދާ އޮތީ ދޮގު ހެދުމުގައެވެ. މަކަރާއި ހީލަތް ހެދުމުގައެވެ. ދުނިޔެ ލިބޭނީ އޭރުންނެވެ.\nދެ ދަތުރުވެރިން ޖަންގަލީގައި ދަތުރުކުރަމުން ދަތުރުކުރަމުން ގޮސް ރާމާމަކުނުގެ ރާއްޖެއަށް ދެވުނެވެ. އަދި ރާމާމަކުނު ރާއްޖޭގެ ރަސްގެފާނާ ބައްދަލުކުރުމުގެ ފުރުސަތު ވެސް ލިބުނެވެ. ދެން، ދެ ދަތުރުވެރިން ރާމާމަކުނު ރަސްގެފާނުގެ އަރިހަށް ޒިޔާރަތްކުރިއެވެ. ރާމާމަކުނު ރަސްގެފާނުގެ ދަރުބާރު އޮތީ ވަރަށް ބޮޑަށް ޒީނަތްތެރިކުރެވިފައެވެ. އަދި ރާމާމަކުނު ރަސްގެފާނުގެ ހައިބަތު ދައްކާލުމުގެ ގޮތުން ރަސްގެފާނު ތަޚުތުގައި އިންނެވިއިރު، ތަޚުތުގެ ދެފަރާތުގައި ރަސްގެފާނުގެ ވަޒީރުންނާއި އައުވާނުން ތިއްބެވިއެވެ. ރަސްގެފާނުގެ އަމުރުފުޅެއް އަތުވެދާނެތީ އެ އަމަރުފުޅަށް ތަބާވުމަށް ތައްޔާރުގައެވެ.\nދެން މާގިނަ އިރުތަކެއް ނުވަނީސް، އަޅުގަނޑުމެންގެ ދެ ދަތުރުވެރިންނާ ރަސްގެފާނު މުޚާތަބުކުރައްވައި ބަސްފުޅު އިއްވެވިއެވެ. "އަހުރެން، ރާމާމަކުނު ރަސްގެފާނާއި އަދި އަހުރެންގެ ރައްޔިތުންނާ މެދު ކަލޭމެންގެ ޚިޔާލަކީ ކޮބާ ހެއްޔެވެ؟"\nދެ ދަތުރުވެރިން ކުރެ ދޮގުހަދާ ދަތުރުވެރިޔާ ޖަވާބު ދިނުމަށް އަވަސްވެގަނެ، ރަސްގެފާނަށް ދެންނެވިއެވެ. "މާތް މަނިކުފާނަކީ ދުނިޔޭގައިވާ އެންމެ މޮޅު އިލުމުވެރި ހިކުމަތްތެރި، މާތް ވެރިޔާއެވެ. އަދި މަނިކުފާނުގެ ރައްޔިތުންނަކީ ވަރަށްވެސް އިޚުލާސްތެރި ކިޔަމަންތެރި ބައެކެވެ. އެމީހުންނަކީ، އެމީހުންނަށް ލިބިފައިވާ މަތިވެރި ހިކުމަތްތެރި ރަސްގެފާނަށްޓަކައި، އަބަދުމެ ޝުކުރުއަދާކުރަން ޖެހިފައިވާ ބައެކެވެ."\nދޮގުހަދާ ދަތުރުވެރިޔާގެ ޖަވާބާ މެދު ރަސްގެފާނު ހިތްޕުޅާ ހަމަކުރެއްވިއެވެ. އަދި، އޭނާއަށް ރަނުންނާއި ޖަވާހިރުން އިނާމު ދެއްވިއެވެ. ދެން ތެދުބުނާ މީހާގެ ރައުޔަކީ ކޮބައިކަމާ މެދު އޭނާއާ ރާމާމަކުނު ރަސްގެފާނު ސުއާލުކުރެއްވިއެވެ.\nތެދުބުނާ ދަތުރުވެރިޔާ ވަރަށް އަދަބުވެރިކަމާ އެކު ރާމާމަކުނު ރަސްގެފާނަށް ދެންނެވިއެވެ. "ރަސްގެފާނަކީ ހަމަ ވަރަށް ފުރިހަމަ ރާމާމަކުނެކެވެ. އަދި ރަސްގެފާނުގެ ރައްޔިތުންނަކީ ވެސް ހަމަ އެފަދައިން ފުރިހަމަ ރާމާމަކުނުންނެވެ. ރާމާމަކުނުންގެ ހުރިހާ ސިފައެއް ވެސް މަނިކުފާނުގެ ކިބަފުޅުން ވެސް އަދި މަނިކުފާނުގެ ރައްޔިތުންގެ ކިބައިން ވެސް ފެނެއެވެ."\nތެދުބުނާ ދަތުރުވެރިޔާގެ ޖަވާބާ މެދު ރާމާމަކުނު ރަސްގެފާނު ހިތްޕުޅުހަމަޖެހިވަޑައިނުގަތެވެ. ތެދުބުނާ ދަތުރުވެރިޔާގެ ޖަވާބުގައި އެއްވެސް ދޮގެއް އެކުލެވިގެން ނުވިކަމުގައި ވިޔަސް، އޭނާގެ ޖަވާބުން ރާމާމަކުނު ރަސްގެފާނަށް، އެމަނިކުފާނުގެ ހަގީގަތް ހަނދާންކޮށްދިނީތީއެވެ. އެމަނިކުފާނަކީ އަދި އެމަނިކުފާނުގެ ރައްޔިތުންނަކީ ވެސް ރާމާމަކުނުންކަން ގަބޫލުކުރައްވަން ޖެހިވަޑައިގަތީތީއެވެ. މިކަމާ ކޯފާއިސްކުރައްވައި، ތެދުބުނާ ދަތުރުވެރިޔާ ރާމާމަކުނު ރަސްގެފާނުގެ ދަރުބާރުން ވެސް، އަދި ރާމާމަކުނުންގެ ރާއްޖެއިން ވެސް، އަވަހަށް ބޭރުކުރުމަށް ރަސްގެފާނުގެ ސިފައިންނަށް އަމުރުފުޅު ކުރެއްވިއެވެ.\nރަސްގެފާނުގެ ސިފައިން އައިސް ތެދު ބުނާ ދަތުރުވެރިޔާ ބޭރުކުރަން ދިޔަ ވަގުތު، ދޮގު ހަދާ ދަތުރުވެރިޔާ، ތެދު ބުނާ ދަތުރުވެރިޔާގެ ކަންފަތް ބުޑުގައި މަޑުމަޑުން ބުންޏެވެ. "ކޮބާ އަހަރެން ބުނީމު ނޫން ހެއްޔެވެ؟ ފައިދާ ލިބޭނީ ދޮގު ހަދައިގެންނެވެ. ޚުޝާމަދުކޮށް ދޮގު ތައުރީފުތައް ކޮށްގެންނެވެ. އެހެން ނޫނީ ވަޒީފާ ގެއްލި، ރަސްގެފާނުގެ ދަރުބާރުން ބޭރުކުރެވި، ނިކަމެތި ކޮށްލެވޭނެއެވެ! ކަލެއަށް އެކަން ތި ދަސްވީ އަމިއްލަ ތަޖުރިބާއިންނެވެ!"


Midhiyamahu raahje ziyaaraikuri fathuruveringe adhadhu 170 insahtha ithuru – Iru\n2017 ވަނަ އަހަރު އައިޖީއެމްއެޗްގައި ފާހާނާ ބަރިިއެއް ހެދުމަށް4މިލިއަން ރުފިޔާ ޚަރަދުކޮށްފައިވަނީ މާލިއްޔަތު ގަވާއިދާ ހިލާފަށް: އޮޑިޓް ރިޕޯޓް\nސަމާ·5ޖަނަވަރީ 2021\nކޯވިޑާއި ގުޅިގެން ރާއްޖޭގެ ބޯޑަރު ބަންދު ކުރުމަށްފަހު ޖުލައިމަހު އަލުން ބޯޑަރު ހުޅުވާލިފަހުން މިދިޔަމަހުގެ ނިޔަލަށް ރާއްޖެއަށް 172552 ފަތުރުވެރިން ޒިޔާރަތްކޮށްފައިވާކަމަށް ތަފާސް ހިސާބުތަކުން ދައްކައިފިއެވެ.\nމޯލްޑިވްސް އިމިގްރޭޝަނުން އާއްމުކޮށްފައިވާ ތަފާސް ހިސާބުތައް ދައްކާގޮތުން ޑިސެމްބަރުމަހު ރާއްޖެއަށް 96411 ފަތުރުވެރިން ވަނީ ޒިޔާރަތްކޮށްފައެވެ. މިއީ ނޮވެމްބަރުމަހާ އަޅާ ބަލާއިރު، 170 އިންސައްތަ އިތުރު އަދަދެކެވެ. ނޮވެމްބަރުމަހު ރާއްޖެއަށް އައިސްފައިވަނީ 35759 ފަތުރުވެރިންނެވެ.\nއިމިގްރޭޝަންގެ ތަފާސް ހިސާބުތައް ދައްކާގޮތުން ޑިސެމްބަރުމަހުތެރޭ ރާއްޖެއަށް އެއް ދުވަހެއްގެ ތެރޭ އެންމެ ގިނަ އަދަދަކަށް ފަތުުރުވެރިން އައި ދުވަހުގެ ގޮތުގައި ރެކޯޑުކުރެވިފައިވާ ދުވަހު، ރާއްޖެއަށް ވަނީ 6037 ފަތުރުވެރިން އައިސްފައެވެ. ނޮވެމްބަރުމަހު ރާއްޖެއަށް އެއް ދުވަހެއްގެ ތެރޭ އެންމެ ގިނަ ފަތުުރުވެރިން އައި ދުވަހުގެ ގޮތުގައި ރެކޯޑުކުރެވިފައިވާ ދުވަހު ރާއްޖެއަށް ވަނީ 2299 ފަތުރުވެރިން އައިސްފައެވެ.\nއަދި މިދިޔަ މަހު އެންމެ މަދުން ފަތުރުވެރިން އައި ދުވަހުގެ ގޮތުގައި ރެކޯޑު ކުރެވިފައިވާ ދުވަހުވެސް ރާއްޖެއަށް 1585 ފަތުރުވެރިން ވަނީ އައިސްފައިވާކަމަށް އިމިގްރޭޝަނުން ހާމަކުރެއެވެ. ނޮވެމްބަރުމަހު މި އަދަދު ހުރީ 569 ގައެވެ.\nފަތުުރުވެރިން ރާއްޖެއަށް އައިސްފައިވާ ޤައުމުތަކަށް ބާލާލާއިރު، ޑިސެމްބަރުމަހު ރާއްޖެއަށް އެންމެ ގިނަ އަދަދަކަށް ފަތުރުވެރިން އައިސްފައިވަނީ އިންޑިއާއިންނެވެ. އެޤައުމުން ރާއްޖެއަށް 18637 ފަތުރުވެރިންވަނީ އައިސްފައެވެ. ދެން އެންމެ ގިނަ އަަދަދަކަށް ފަތުުރުވެރިން އައިސްފައިވަނީ ރަޝިއާއިންނެވެ. އެޤައުމުން ޑިސެމްބަރުމަހުވަނީ 15323 ފަތުރުވެރިން އައިސްފައެވެ. ތިންވަނައަށް އެންމެ ގިނައިން ފަތުުރުވެރިން އައިސްފައިވަނީ އިނގިރޭސިވިލާތުންނެވެ. އެޤައުމުން ރާއްޖެއަށް 14431 ފަތުރުވެރިން ވަނީ އައިސްފައެވެ.\nއެވްރެޖްކޮށް ކޮންމެ ދުވަހަކު ރާއްޖެއަށް އަންނަ ފަތުރުވެރިންގެ އަދަދުވެސްވަނީ ޑިސެމްބަރުމަހު ވަރަށް ބޮޑަށް އިތުރުވެފައެވެ.


ރައީސް ނަޝީދު އިންޑިޔާގެ ބޮޑުވަޒީރާއި ބައްދަލުކުރައްވައިފި – Maldivian Democratic Party\nރައީސް ނަޝީދު އިންޑިޔާގެ ބޮޑުވަޒީރާއި ބައްދަލުކުރައްވައިފި\nދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު އިންޑިޔާގެ ބޮޑުވަޒީރު ހިޒް އެކްސެލެންސީ ޑރ. މަންމޯހަން ސިން އާއި މިއަދު ބައްދަލުކުރައްވައިފިއެވެ. މިބައްދަލުވުން އޮތީ ބޮޑުވަޒީރުގެ ރަސްމީ ގެކޮޅުގައެވެ.\nބޮޑުވަޒީރާއި ބައްދަލުކުރައްވައި ދިވެހިރާއްޖޭގެ ސިޔާސީ މަޝްރަޙާއި، އިޤްތިޞާދީ ޙާލަތާއި އިންޑީޔާއާއި ދިވެހިރާއްޖޭގެ ގުޅުމާއި ގުޅޭގޮތުން މަޝްވަރާ ކުރެއްވިއެވެ.\nއިންޑިޔާއާއި ދިވެހިރާއްޖޭގެ ގުޅުން ހަރުދަނާކޮށް އެގުޅުން މުސްތަޤްބަލުގައި ދަމަހައްޓަވައިދެއްވާނެ ކަމުގައި ޔަޤީންކަން ރައީސް ނަޝީދު ބޮޑުވަޒީރަށް އެރުއްވިއެވެ. އަދި ހިލައާއި ހިލަވެލި އިންޑިޔާއިން ލިބުން ދަތިވުމުން ތަރައްޤީއާއި ގުޅިފައިވާ އެތައް މަސައްކަތްތަކެއް ހުއްޓިފައިވާކަން ރައީސް ނަޝީދު ފާހަގަ ކުރެއްވިއެވެ. މީގެ އިތުރުން ދިވެހިން ބޭސްފަރުވާ ކުރުމަށް އިންޑިޔާއަށް ދިއުމަށް ވިސާ ހޯދުމުގައި ދިމާވެފައިވާ މައްސަލައާއި ގުޅޭގޮތުންވެސް މަޝްވަރާ ކުރެއްވިއެވެ. އަދި މިފަދަ ކަންކަމުގެ ސަބަބުން ދިވެހިރާއްޖޭގެ އިޤްތިޞާދަށް ހީނަރުކަން އަންނަ ކަމުގައި ރައީސް ނަޝީދު ވިދާޅުވިއެވެ.\nރައީސް ނަޝީދާއި ވާހަކަފުޅު ދައްކަވަމުން ބޮޑުވަޒީރު ވިދާޅުވީ އިންޑިޔާގެ އަބަދުވެސް އަމާޒަކީ ދިވެހިރާއްޖޭގެ ތަރައްޤީކަމަށާއި އިންޑިޔާގެ އުއްމީދަކީ ދިވެހިންނަށް ފާގަތިކަން ލިބުންކަމުގައެވެ. ދިވެހިންގެ މިނިވަންކަމަށާއި ޤައުމިއްޔަތަށް އަބަދުވެސް އިންޑިޔާއިން އިޙްތިރާމަ ކުރާނެ ކަމުގައި ބޮޑުވަޒީރު ވިދާޅުވިއެވެ. މިނިވަން އިންސާފްވެރި ރިޔާސީ އިންތިޚާބެއް ބޭއްވުމުގެ މުހިއްމު ކަމާމެދުވެސް މަޝްވަރާ ކުރެއްވިއެވެ. ރިޔާސީ އިންތިޙާބަކީ ސުލްޙަވެރިކަމާއި އިންސާފުވެރި އިންތިޚާބަކަށް ހެދުމަށް އިންޑިޔާއިން އެހީތެރިކަން ފޯރުކޮށްދެއްވާނެކަމަށާއި ފުލުހުންނަށްވެސް ބޭނުންވާ އެހީތެރިކަން ފޯރުކޮށްދެއްވާނެ ކަމަށް ބޮޑުވަޒީރު ވިދާޅުވިއެވެ. ހިލައާއި ހިލަވެލި އަދި ވިސާ ހޯދުމުގައި ދިމާވެފައިވާ މައްސަލ ޙައްލުކޮށްދެއްވާނެ ކަމުގައި ބޮޑުވަޒީރު ވިދާޅުވިއެވެ.\nމީގެ އިރުން 2011 ވަނަ އަހަރު އައްޑޫ ސިޓީގައި ބޭއްވުނު ސާކް ސަމިޓާއި އަދި ސަމިޓު ބޭއްވުނު ކޮންވެންޝަން ސެންޓަރުގެ ފުރިހަމަ ކަމަށް ވަރަށް ބޮޑަށް ބޮޑުވަޒީރު ތަޢުރީފް ކުރައްވައި އެސެންޓަރކީ މިސަރަހައްދުގައި ހެދިފައިވާ އެންމެ ފުރިހަމަ އެއް ކޮންވެންޝަން ސެންޓަރުކަމުގައި ވިދާޅުވިއެވެ.


Aanmu memberun naa MDP aa dhemedhu bodu dhurukameh eba oiy: Aslam\nއާންމު މެންބަރުންނާ، ޕާޓީއާ ދެމެދު ބޮޑު ދުރުކަމެއް އެބައޮތް: އަސްލަމް\nހިތަދޫ އުުތުރު ދާއިރާގެ މެންބަރު މުހައްމަދު އަސްލަމް -- އަސްލަމް ވަނީ އެމްޑީޕީގެ ނާއިބް ރައީސްކަމަށް ކުރިމަތިލައްވާފައި -- އަވަސް ފޮޓޯ\nއެމްޑީޕީގެ އާންމު މެންބަރުންގެ ވަރަށް ގިނަ ޝަކުވާތައް އެބަހުރި ކަމަށާ ޕާޓީއާއި އާންމު މެންބަރުންގެ މެދުގައި ވަރަށް ބޮޑު ދުރުކަމެއް އެބައޮތް ކަމަށް އެމްޑީޕީގެ ނާއިބް ރައީސް ކަމަށް ވާދަކުރައްވާ ހިތަދޫ އުުތުރު ދާއިރާގެ މެންބަރު މުހައްމަދު އަސްލަމް ވިދާޅުވެއްޖެ އެވެ.\nއަސްލަމްގެ ކެންޕެއިން ފެށުމަށް މިހާރު ބޭއްވި ޖަލްސާގައި ވާހަކަފުޅު ދައްކަވަމުން އަސްލަމް ވިދާޅުވީ އެމްޑީޕީގެ މެންބަރުންގެ ވަރަށް ބޮޑު ކަންބޮޑުވުންތަކެއް އެބައޮތް ކަމަށާ އެ މެންބަރުން ތިބީ ވަރަށް ބޮޑު އުދާސްތަކެއްގެ ތެރޭގައި ކަމަށެވެ.\nއަސްލަމް ވިދާޅުވީ ޕާޓީއާއި އާންމު މެންބަރުންގެ މެދުގައި ވަރަށް ބޮޑު ދުރުކަމެއް އެބައޮތް ކަމަށެވެ. އެހެންކަމުން އެ ދުރުކަން ގާތްކޮށްދޭން ބޭނުންވާ ކަމަށެވެ.\n"މެންބަރުންގެ ޝަކުވާތައްވެސް ވަރަށް ގިނަ. މެންބަރުންގެ ކަންބޮޑުވުންތައްވެސް ވަރަށް ގިނަ. ހަގީގަތުގަވެސް އުދާސްތައް އިންތިހާއަށް ގިނަވެފައި މި އޮތީ. އަޅުގަނޑުމެން މިކަމުން އަރައިގަންނަން ޖެހޭ." އަސްލަމް ވިދާޅުވި އެވެ.\nއަސްލަމް ވިދާޅުވީ އެކަމަށް ހައްލު ހޯދުމަށް އަހަރު އެއް ފަހަރަކު ޕާޓީގެ ކޮންގްރެސްއެއް ބޭއްވުމަށް ހުށައަޅުއްވާ ކަމަށް ކަމަށެވެ. އަދި އެ ކޮންގްރެސްގެ ސަބަބުން މެންބަރުންގެ ހުންނަ ކަންބޮޑުވުންތަކަށް ބޮޑު ހައްލެއް ލިބިގެންދާނެ ކަމަށެވެ. އަސްލަމް ވިދާޅުވީ ނާއިބް ރައީސް ކަމުގެ މަގާމަށް ވަޑައިގަތުމަށްފަހު އެކަމަށް ވަރަށް ބޮޑަށް ބާރުލާ މަސައްކަޔް ކުރައްވާނެ ކަމަށެވެ.\nއަސްލަމްއާއި މި އިންތިޚާބުގައި ވާދަކުރަނީ މިވަގުތުވެސް އެމްޑީޕީގެ ނާއިބް ރައީސަކަށް ހުންނެވި މުހައްމަދު ޝިފާޒެވެ.\nއަސްލަމްގެ ވާދަވެރިން އޭނާއަށް އަމާޒުކުރަމުންދާ ފާޑުކިޔުންތަކަށްވެސް މިރޭ އަސްލަމް ވަނީ ރައްދު ދެއްވާފައެވެ. އަސްލަމް ވިދާޅުވީ އޭނާ ޕާޓީގެ އިސް މަގާމުތަކަށް ކުރިމަތިލައްވަނީ އަބަދުވެސް ސަރުކާރުގައި އެޕާޓީ އޮންނަ ވަގުތު ކަމަށް ބުނެ ވާދަވެރިން ފާޑުކިޔަމުންދާ ކަމަށެވެ. ނަމަވެސް އެއީ ހަގީގަތެއް ނޫން ކަމަށާ މިއީ ޕާޓީގެ ނާއިބް ރައީސް ކަމަށް ކުރިމަތިލައްވާ ފުރަތަމަ ފަހަރު ނޫން ކަމަށެވެ.\nއަސްލަމް ވިދާޅުވީ ސިޔާސީ މައިދާން މާނުރައްކާތެރި ދުވަސްވަރުވެސް އެޕާޓީގެ ނާއިބް ރައީސް ކަމަށް ކުރިމަތިލައްވާފައިވާނެ ކަމަށެވެ.\nއެމްޑީޕީގެ ކުރިމަގަށް ކުރައްވާ އުންމީދާއި ގުޅޭގޮތުން އަސްލަމް ވިދާޅުވީ މާލެ، ހުޅުމާލެ، ވިލިމާލެ އެމްޑީޕީގެ ހެޑްކުއާޓަރުތައް ހުންނަން ޖެހޭ ކަމަށާ ރާއްޖޭގެ ކޮންމެ ރަށެއްގައި އެމްޑީޕީގެ އަމިއްލަ ބިމެއްގައި ހަރުގެއެއް ހުންނަން ޖެހޭ ކަމަށެވެ.\nއެމްޑީޕީ މުހައްމަދު އަސްލަމް


Alifushee mashroou thakuge update dheefi\nރ. އަލިފުށި: އަލިފުއްޓާ ގުޅޭ މަޝްރޫއުތަކުގެ އިތުރު އަޕްޑޭޓެއް މިއަދު ވަނީ ދީފައި\nރ. އަލިފުށީގައި ހިންގާ މަޝްރޫއުތަކުގެ އަޕްޑޭޓްތައް އެ މަޝްރޫއުތަކާ ގުޅޭ ދެ މިނިސްޓަރުން ދެއްވައިފި އެވެ.\nއަލިފުށީގައި ހިންގާ މަޝްރޫއުތަކުގެ އަޕްޑޭޓެއް ލިޔުމުން ހޯދަން އިނގުރައިދޫ ދާއިރާގެ މެމްބަރު ހަސަން އަހުމަދު އޮތީ ދެ މިނިސްޓަރެއްގެ އަރިހުގައި އެދި ވަޑައިގެންފަ އެވެ. އެއީ ހެލްތު މިނިސްޓަރު އަހްމަދު ނަސީމާއި ޕްލޭނިން މިނިސްޓަރު މުހައްމަދު އަސްލަމެވެ. އެ ދެ މިނިސްޓަރުން ލިޔުމުން ދެއްވި ޖަވާބު މަޖިލީހުގެ އަމީން އާންމު މިއަދު ވަނީ މަޖިލީހުގެ ޖަލްސާގައި އިއްވި އެވެ.\nހަސަން ސާފު ކުރެއްވި ސުވާލުތަކުގެ ތެރޭ އަލިފުށީގައި އަޅާ ހޮސްޕިޓަލްގެ އަޕްޑޭޓް ހިމެނެ އެވެ. އޭނާ ސާފު ކުރައްވަން ބޭނުންފުޅުވީ އެ ހޮސްޕިޓަލް ޑިޒައިންކޮށް ނިންމައި އެތަން އެޅުމުގެ އަމަލީ މަސައްކަތް ފެށޭނެ ތާރީހެކެވެ.\nއެ ސުވާލަށް ޖަވާބު ދެއްވައި ހެލްތު މިނިސްޓަރުު ނަސީމް ވިދާޅުވީ އަލިފުށީގައި އަޅާ 30 އެނދުގެ ހޮސްޕިޓަލްގެ ކުރެހުންތަކާއި ހޮސްޕިޓަލާއި ބިލް އޮފް ކުއަންޓިޓީ ނިިމިފައިވާ ކަމަށެވެ.\nމި ޕްރޮޖެކްޓްގެ މަސައްކަތް ޔޫއެސްބީ މޮޑެލްގެ ދަށުން ކުރިއަށް ގެންދިއުމަށްޓަކައި ރާއްޖެއިން ބޭރުގެ ކޮންޓްރެކްޓާއެއް ހޮވައި އެފަރާތާއި ސޮއި ކުރަން ޖެހޭ ފްރޭމްވޯކް އެގްރިމަންޓްގައި 30 ޖޫންގައި ސޮއިކޮށްފައިވާ ކަމަށާއި އަދި މިހާރު ކުރަމުންދަނީ އިދާރީ ގޮތުން ފުރިހަމަކުރަން ޖެހޭ މަސައްކަތް ކަމަށެވެ.\nނަސީމް ވިދާޅުވީ އެ ހޮސްޕިޓަލުގެ މަސައްކަތް މި އަހަރު ފަހުކޮޅު ފަށަން ރާވަފައިވާ ކަމަށެވެ.\nއަލިފުށީގައި އެއާޕޯޓެއް ހަދަން ބިން ހިއްކަން ޕްލޭންކޮށްފައިވާ އިރު އެ މަސައްކަތް ފެށޭނެ ތާރީހު ސާފުކުރަން ވެސް މެމްބަރު ހަސަން އެދިވަޑައިގަތެވެ.\nއެ ސުވާލުގެ ޖަވާބުގައި ޕްލޭނިން މިނިސްޓަރު މުހައްމަދު އަސްލަމް ވިދާޅުވީ ބިން ހިއްކުގެ މަސައްކަތް އެމްޓީސީީސީއާ މި މަހުގެ އެއްވަނަ ދުވަހު ހަވާލު ކޮށްފައިވާ ކަމަށާއި މަސައްކަތުގެ އީއައިއޭއާއި ޑިޒައިންގެ މަސައްކަތަށް ހަ މަސް ދުވަސް ހޭދަވާނެ ކަަމަށެވެ.\nއެ މަސައްކަތް ކުރާނީ އެމްޓީސީސީގެ މަހާޖައްރާފު ކަމަށްވުމުން އެ މަސައްކަތް ޝެޑިއުލް ކުރެވޭނީ އެ އުޅަނދުގެ މަސައްކަތްތަކަށް ބެލުމަށް ފަހު ކަމަށްވާތީ ބިން ހިއްކަން ފެށޭނީ ވަކި ތާރީހެއް ކަނޑައެޅޭނީ އީއައިއޭ އަދި ޑިޒައިން މަރުހަލާ ނިމުމުން ކަމަަށްވެސް ވިދާޅުވި އެވެ.\nއަލިފުށިން ހިއްކަން ނިންމާފައިވަނީ 50.5 ހެކްޓަރުގެ ބިމެވެެ.\nއަލިފުށީގެ މަގުތައް ހެދުމުގެ މަސައްކަތް ފެށޭނެ ތާރީހެއް ސާފުކޮށްދިނުމަށް ވެސް ހަސަން އެދިވަޑައިގަތެވެ. އަސްލަމް ވިދާޅުވީ އަލިފުށީގައި ފެނާއި ނަރުދަމާގެ މަސައްކަތް މިހާރު ވެސް ކުރިއަށްދާތީ މަގުހެދުމުގެ މަސައްކައް ކުރަން ނިންމާފައިވަނީ ފެނާއި ނަރުދަމާގެ މަސައްކަތް ނިމުމުންކަމަށެވެ. އަދި އެ މަސައްކަތް ނިމޭނީ 2022 ވަނަ އަހަރުގެ ދެވަނަ ކުއާޓާގައި ކަމަށް ލަފާކުރެވޭތީ އާއެކު\nމަގު ހެދުމުގެ މަސައްކަތް މިއަހަރު ކޮންޓްރެކްޓް ކުރި ނަމަވެސް އަމަލީ މަސައްކަތް ފެށޭނީ ފެނާއި ނަރުދަމާގެ މަސައްކަތް ނިމުމުން ކަމަށެވެ.\nއަލިފުށީގެ ތަރައްގީއަށް ގިނަ މަޝްރޫއުތަކެއް ޕްލޭންކޮށްފައިވާ އިރު ރ. އަލިފުށި ފަޅުގައި ރިސޯޓެއް ހަދަން އަންނަ މަހު ބީލަމަށް ހުޅުވާލަން ވެސް ވަނީ ނިންމާފަ އެވެ.\nރައްޔިތުންގެ މަޖިލިސް އަލިފުށި އަހުމަދު ނަސީމް + މިނިސްޓްރީ އޮފް ހެލްތު މިނިސްޓްރީ އޮފް ނެޝަނަލް ޕްލޭނިން މުހައްމަދު އަސްލަމް


އެއްގަމު ލައިސަންސް ހައްދައި ދިނުމުގެ އަވަސް ޚިދުމަތް ތަޢާރަފު ކޮށްފި\nހއ. އަތޮޅު ކައުންސިލް އިދާރާއިން ދެއްވަމުން ގެންދަވާ އެއްގަމު ލައިސަންސްގެ އަވަސް ޚިދުމަތް ތަޢާރަފު ކޮށްފިއެވެ.\nއަތޮޅު ކައުންސިލްގެ 190 ވަނަ ޢާންމު ޖަލްސާއިން ނިންމަވައިގެން ދެއްވަން ފައްޓަވާ މިޚިދުމަތް ދެއްވަނީ މިކަމަށް ކަނޑައެޅިފައިވާ އުސޫލުގައިވާ ގޮތުގެމަތިން ފީއެއް ނަގައިގެންނެވެ. އަވަސް ޚިދުމަތުގެ ފީއަކީ ފަސްސަތޭކަ ރުފިޔާއެވެ.\nއަތޮޅު ކައުންސިލުން އެކުލަވައިލާފައިވާ އުސޫލުގައި ބުނެފައިވަނީ މިޚިދުމަތް ތަޢާރަފު ކުރެއްވުމުގެ މަޤްޞަދަކީ ލައިސަންސަށް އެދި ހުށަހަޅާ ދުވަހު ލައިސަންސް ބޭނުންވާނަމަ އެފަދަ ފަރާތްތަކަށް އެ ޚިދުމަތް ލިބޭނެ މަގު ފަހިކުރުމެވެ.\nއުސޫލުގައި ބުނެފައިވާގޮތުން މި ޚިދުމަތް ދެވޭނީ އަވަސް ޚިދުމަތަށް އެދި ރަސްމީ ދުވަހެއްގެ 11:00 ގެ ކުރިން ފޯމް ހުށަހަޅާ ފަރާތްތަކަށެވެ. މި ޚިދުމަތް ދެވޭނީ ދުވާލަކު5މީހުންނަށް ކަމަށާއި ކުރިއެކޭވެސް އެއްގޮތަށް ލައިސަންސް ކާޑު ހެއްދުމުގެ ފީ ދައްކަން ޖެހޭނެ ކަމަށާއި އަވަސް ޚިދުމަތަކީ މުޅިން ވަކިންދެވޭ ޚިދުމަތެއް ކަންވެސް އަތޮޅު ކައުންސިލުން ޢާންމުކޮށްފައިވާ އިޢުލާންގައި ވެއެވެ.\nނޯޓް: މިކަމާބެހޭ އުސޫލު އަތޮޅު ކައުންސިލްގެ ވެބްސައިޓުން ފެނިވަޑައި ގަންނަވާނެއެވެ.\n← އޭ. ޒޯން ލައިސަންސްގެ އަވަސް ޚިދުމަތް ދިނުމާބެހޭ އުޞޫލް\nސީނިޔަރ އެޑްމިން އޮފިސަރގެ މަޤާމަށް މީހަކު ހޯދުން →


އަލްޙަމްދު ކިޔެވުމުގަ ޢާންމުކޮށް ކިޔޭ ކުށްތައް ރަމަޟާން މަސް ފެށުމުގެ ކުރިން ޤާރީގެ އަޑުދަށުން އިޞްލާޙްކޮށްލައްވާށެވެ!\nނަމާދު ފުރިހަމަވާނީ ފުރިހަމަ ގޮތުގައި އަލްޙަމްދު ކިޔަވައިގެންނެވެ. އެހެންކަމުން އެއީ އަބަދުވެސް ސަމާލުކަން ދޭންޖެހޭނެ ކަމެކެވެ. ރަމަޟާން މަހުގެ ބަރަކާތާއި ޘަވާބު ހޯދަން ކޮންމެ މުސްލިމަކުވެސް ޚާއްޞަ ސަމާލުކަމެއް ދޭނެއިރު ތިމާއަށް ކުރެވޭ ނަމާދުތައް ކުރެވެނީ އެންމެ ފުރިހަމަގޮތުގައިކަން ޔަޤީންކުރަން ޚާއްޞަ ސަމާލުކަމެއް ދޭންޖެހެއެވެ.\nމިމައުޟޫގައި މީގެ ކުރިންވެސް ވާނީ ބައެއް ލިޔުންތަކާއި ވީޑިއޯތައް މިއަދުނޫހުގެ އަހުލުވެރިންނަށް ހުށަހަޅައިދީފައެވެ. ތާޒާކޮށްލުމުގެ ގޮތުން އަލުން މިހުށަހަޅަނީ ރަމަޟާން މަހަށް ކޮންމެހެން ތާޒާކޮށްލަން ޖެހޭނެ އެންމެ މުހިންމު ކަންކަމުގެ ތެރޭގައި މިކަންތައް ހިމެނޭތީއެވެ. ކުރާ ނަމާދުތައް ފުރިހަމަ ގޮތުގައި ކުރުމަށްވުރެ މުހިންމު ކަމެއް ނެތުމުންނެވެ.\nމިވީޑިއޯގައިވެސް ޤާރީ އެވަނީ 10 ކުށެއް ވަރަށް ފުރިހަމައަށް ބަޔާންކޮށްދެއްވައިފައެވެ. ކިޔަންޖެހޭނެ ގޮތާއި ކިޔޭ ކުށްގޮތް ހާމަކޮށްދެއްވައިފައެވެ. ވީމާ ސްކްރީނުން ފެންނަ ލިޔުންކޮޅަށް ބަލައި ސަމާލުކަންދީގެން އަޑުއެހުމުން ކުށްތައް އިޞްލާޙްކުރަން ވަރަށް ބޮޑަށް މަގުފަހިވެގެންދާނެއެވެ. އިން ޝާ ﷲ


Udhaige gehlun libigen report kuree7rashakun: NDMA\nލ. މާވަށަށް އުދަ އަރައި ގެއްލުންވެފައި-- ފޮޓޯ: އެމްއެންޑީއެފް\nއިންޑިއާ ކަނޑުގައި އުފެދިފައިވާ ތޫފާނެއްގެ ސަބަބުން މިހާރު ރާއްޖޭގެ ރަށްތަކަށް އަރަމުންދާ އުދައިގެ ސަބަބުން މިހާތަނަށް އައްޑޫސިޓީގެ އިތުރުން ހަ ރަށަކަށް ވަރަށް ބޮޑަށް ގެއްލުން ލިބިފައިވާ ކަމަށް ނެޝަނަލް ޑިސާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އިން ބުނެފި އެވެ.\nއެންޑީއެމްއޭގެ އޮފިޝަލަކު އަވަސް އަށް މައުލޫމާތު ދެއްވަމުން ވިދާޅުވީ މިހާރު ރާއްޖޭގެ އެކި ރަށްތަކަށް އުދަ އަރަމުންދާ ކަމަށެވެ. ނަމަވެސް އުދައިގެ ސަބަބުން ގެއްލުންވެގެން ރިޕޯޓުކޮށްފައިވަނީ މިހާތަނަށް އައްޑޫ ސިޓީ އާއި ޅ. ކުރެންދޫ، ތ. މަޑިފުށި، ލ. މާވަށާއި ކުނަހަންދޫ، އދ. ފެންފުށީގެ އިތުރުން ގދ. ނަޑެއްލާއިން ކަމަށެވެ.\nއޭނާ ވިދާޅުވީ އުދައިގެ ސަބަބުން މީހުން ދިރިއުޅޭ ގެތަކަށް ލޮނު ވަދެ ގެއްލުން ވަމުންދާތީ ކައުންސިލްތަކާއި ގުޅިގެން އެހީތެރިކަން ފޯރުކޮށްދެމުންދާ ކަމަށެވެ. އަދި ނަޑެއްލާގެ ގެއަކަށް ލޮނުވަދެ މީހުން ދިރިނޫޅެވޭ ވަރަށް ގެއްލުން ވުމުން އެގޭގައި ދިރިއުޅޭ މީޙުން އެހެން ގެއަކަށް ބަދަލު ކުރުމުގެ މަސައްކަތް ކައުންސިލާއި ގުޅިގެން ކުރަމުންދާ ކަމަށެވެ.\n"ވަރަށް ގިނަ ރަށްތަކަށް އުދަ އަރާ ގެއްލުން ވަމުންދަނީ. ނަމަވެސް މި ރަށްތަކަކީ މިހާތަނަށް ބޮޑެތި ގެއްލުންވެގެން އެންޑީއެމްއޭގެ އެހީތެރިކަން ބޭނުންވެގެން ރިޕޯޓުކޮށްފައިވާ ރަށްތައް. އެމްއެންޑީއެފްއާއި ފުލުހުންނާއި ރަށްރަށުގެ ކައުންސިލްތަކާއި ގުޅިގެން މިރަށްތަކަށް އެހީތެރިކަން ފޯރުކޮށްދެމުން މިގެންދަނީ. މިއަދުވެސް އަދި ކުރިއަށް ދެ ދުވަހުވެސް އުދަ އަރާނެ ކަމަށް މޫސުމާބެހޭ އިދާރާއިން ބުނަމުންދާތީ ރައްކާތެރިވުމުގެ ގޮތުން ވެލި ބަސްތާ ޖެހުމުގެ މަސައްކަތް ދަނީ އެކި ރަށްރަށުގައި ކުރަމުން." އޭނާ ވިދާޅުވި އެވެ.\nއުދައިގެ ސަބަބުން ގެއްލުންވެގެން ރިޕޯޓުކުރާ ރަށްތަކަށް ލިބެމުންދާ ގެއްލުމުގެ އެސެސްމަންޓް ހަދަމުންދާ ކަމަށާއި މިރަށްތަކަށް ވީ އެންމެ އަވަހަކަށް އެހީތެރިކަން ފޯރުކޮށްދިނުމަށް މަސައްކަތް ކުރަމުންދާ ކަމަށްވެސް ވިދާޅުވި އެވެ. އަދި ގެތަކަށް ލޮނުވަދެ ލިބޭ ގެއްލުންތަކާއި މީހުން ދިރިނޫޅޭވަރަށް ގެއްލުން ލިބޭ ގެތަކުގެ މައުލޫމާތު ކައުންސިލް މެދުވެރިކޮށް ހޯދަމުންދާ ކަމަށާއި އެފަދަ ފަރާތްތަކަށް ދިރިއުޅޭނެ ތަންތަން ހޯދައިދިނުމުގެ މަސައްކަތްވެސް ކުރާނެ ކަމަށެވެ.\nގދ. ނަޑެއްލާ އަށް އުދަ އަރައި ގެއަކަށް ލޮނު ވަދެ ގެއްލުންވެފައި-- ފޮޓޯ: ސޯޝަލް މީޑިއާ\nއުދަ އެރުމަކީ ކޮންމެ އަހަރަކުވެސް ރާއްޖެއަށް ކުރިމަތިވާ ކަމެކެވެ. ހާއްސަކޮށް ހަޅަޖަހާ ދުވަސްވަރު މުޅިރާއްޖެއަށް އުދަ އަރައި ގެއްލުންތަކެއްވެސް ވަމުންދެ އެވެ.\nމޫސުމާބެހޭ ގައުމީ އިދާރާއިން ބުނީ އުތުރާއި މެދު ރާއްޖެތެރޭގެ އެކި ހިސާބަށް ގުގުރުމާއެކު ވިއްސާރަ ކުރާނެ ކަމަށާއި ނަމަވެސް ދެކުނުގެ އަތޮޅުތަކަށް ކެރީގެ އަސަރު ފޯރި ނަމަވެސް މޫސުން އާންމު ގޮތެއްގައި ރަނގަޅު ވާނެ ކަމަށެވެ.\nރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދަ އަރާނެ ކަމަށްވެސް ބުންޏެވެ. އަދި ރާޅުގެ އުސްމިނުގައި ތިން ފޫޓާއި ހަ ފޫޓު ހުންނާނެ ކަމަށްވެސް މޫސުމަބެހޭ ގައުމީ އިދާރާއިން ވަނީ ބުނެފަ އެވެ.\nއައްޑޫ ސިޓީ ކުރެންދޫ ފެންފުށި + ގދ. ނަޑެއްލާ މޯލްޑިވްސް މިޓިއޮރޮލޮޖިކަލް ސާވިސް ކުނަހަންދޫ ޑިޒާސްޓާ މެނޭޖްމެންޓް ސެންޓަރު މަޑިފުށީ


Noorul-islam.NET :: ކީރިތި ރަސޫލާ صلى الله عليه وسلم ގެ ޢީދު މީލާދު ފާހަގަ ކުރުމަކީ ހުއްދަ ކަމެއްތަ؟\nކީރިތި ރަސޫލާ صلى الله عليه وسلم ގެ ޢީދު މީލާދު ފާހަގަ ކުރުމަކީ ހުއްދަ ކަމެއްތަ؟\nތާރީޚް: 24 ފެބްރުއަރީ 2010\nﷲސުބުޙާނަހޫވަތަޢާލާ އިންސާނުން ޚަލްޤުކުރެއްވުމަށްފަހު އެބައިމީހުން އުޅެންވީގޮތާއި އުޅެގެންނުވާނެގޮތް ބަޔާންކޮށްދެއްވުމަށްޓަކައި ރަސޫލުބޭކަލުންނާއި ނަބީބޭކަލުން ފޮނުއްވެވިއެވެ. އަދި އެބޭކަލުންނަށް ފޮތްތައް ބާވާލައްވައި، މީސްތަކުންނަށް އެފޮތްތަކުގައިވާ އަމުރުތަކާއި ނަހީތައް ބަޔާންކޮށްދެއްވުމަށް އެންގެވިއެވެ. މިގޮތުގެ މަތީން އަޅުގަނޑުމެންގެ މާތްނަބިއްޔާ محمد صلى الله عليه وسلم މި ފަނާވެދަނިވި ދުނިޔެއާއި އަލްވަދާޢު ކިޔާފައިވަނީ މީސްތަކުންނަށް ހުރިހާކަމެއް ބަޔާންކޮށްދެއްވާފައެވެ. ހެޔޮ ކަމެއްނަމަ އެކަމަކަށް އަމުރުކުރައްވާ އިރުޝާދު ދެއްވާފައެވެ. އަދި ކޮންމެ ނުބައިކަމަކަށްމެ ހުށިޔާރުކުރައްވާ އިންޒާރުދެއްވާފައެވެ.\nދީނުގެތެރެއަށް އިތުރުކުރާ ބިދުޢަތަކަކީ މިގޮތުން އެކަލޭގެފާނު ނިހާޔަތަށް އިންޒާރުކުރައްވާ ނަހީކުރައްވާފައިވާ ކަންތައްތަކެކެވެ. އެހެނީ ﷲ ތަޢާލާ ކީރިތި ޤުރުއާނުގައި ބަސްފުޅު ވަޙީކުރައްވާ އަންގަވާފައިވަނީ އިސްލާމްދީން އެ އިލާހު މީސްތަކުންނަށް ދީނެއްކަމުގައި ރުހިވޮޑިގެންނަވައި އެ ދީން އެބައިމީހުންނަށްޓަކައި ފުރިހަމަކޮށްދެއްވާފަކަމެވެ. قال الله تعالى: ( اليوم أكملت لكم دينكم وأتممت عليكم نعمتي ورضيت لكم الإسلام دينا) المائدة:3. މާނައީ: "މިއަދު ތިޔަބައި މީހުންނަށްޓަކައި ތިޔަބައިމީހުންގެ ދީން ފުރިހަމަ ކޮށްދެއްވާފީމެވެ. އަދި ތިޔަބައިމީހުންގެ މައްޗަށް ތިމަން އިލާހުގެ ނިޢުމަތްތަށް ފުރިހަމަކޮށްދެއްވާ އިސްލާމްދީން ތިޔަބައިމީހުންނަށް ދީނެއްކަމުގައި ރުހިވޮނޑިގެންފީމެވެ. "މިފަދައިން ﷲތަޢާލާ ބަސްފުޅުވަޙީކުރައްވާފައިވާއިރު ދީނުގެ ތެރެއަށް އެކަލޭގެފާނު صلى الله عليه وسلم ނުގެންނަވާ ކަމެއް ގެނެސްގަންނަމީހާއަކީ މާތް ނަބިއްޔާ صلى الله عليه وسلم ދީން ފުރިހަމައަށް ބަޔާން ނުކޮށްދެއްވާކަމުގައި ބުނެ އެކަމުގެ ތުހުމަތު އެކަލޭގެފާނުގެ އިސްތަށިފުޅުގައި އަޅުވާމީހެކެވެ. އޭނަގެ ދުލުން މިފަދައިން ނުބުނި ކަމުގައިވީނަމަވެސް އޭނަގެ ޢަމަލުތަކުން މިކަން ދޭހަވެއެވެ. މިފަދަ މީހަކަށް ވުރެ ބޮޑު ބަދުނަޞީބު ވެރިޔަކީ ކާކުތޯއެވެ؟\nއެންމެ ފުރަތަމަ މާތް ނަބިއްޔާ صلى الله عليه وسلم ގެ އިޙްތިފާލު ފާހަގަކުރި ބަޔަކީ ފާޠިމީންނޭ ކިޔާ ޝިޔަޢީންގެ ބައެކެވެ. އެއީ މާތް ނަބިއްޔާ صلى الله عليه وسلم ޙަބަރުދެއްވާފައިވާ އެންމެ ހެޔޮ ތިން ގަރުނަށް ފަހުގައެވެ. އެއީ ހިޖުރައިން4ވަނަ ޤަރުނުގައެވެ. ރަސޫލު الله صلى الله عليه وسلم ޙަދީޘް ކުރެއްވިއެވެ.: " خير أمتي قرني ثم الذين يلونهم,ثم الذين يلونهم" (رواه البخاري-3650) މާނައީ:" ތިމަންކަލޭގެފާނުގެ އުއްމަތުގެ އެންމެ ހެޔޮ ގަރުނަކީ ތިމަންކަލޭގެފާނުގެ ޤަރުނެވެ. ދެން އެއާއި ޖެހިގެން އޮތް ޤަރުނެވެ، ދެން އެއާއި ޖެހިގެން އޮތް ޤަރުނެވެ." އެހެން ކަމަށްވާނަމަ މި ބިދުޢަ އިސްލާމީ ދުނިޔެއަށް ވުޖޫދުވީ ހެޔޮވެގެންވާ ތިން ޤަރުނުގެ ދުވަސްތަކަށްފަހުގައެވެ. ވުމާއެކު މިފަދަ ކަންތައްތައްކުރުމަށް އެއްވެސްވަރަކަށް ޤުރުއާނާއި ސުންނަތުން އަދި މާތް ސަލަފުއްޞާލިހުންގެ ކިބައިންވެސް ދަލީލެއް ނުލިބެއެވެ.\n4. ޢީދުމީލާދު ފާހަގަ ކުރަނީ މީސްތަކުންގެ ހިތުގައި ނަބިއްޔާއަށް ދެވިފައިވާ ލޯބި އިތުރުކުރުމަށްކަމަށް ބުނެ އެކަމަކީ މި ދުވަސް ފާހަގަ ކުރުން ހުއްދަކަމުގެ ދަލީލެއްކަމަށް ބުނެއެވެ.\nއެއެވެސް ޝައްކެތް ނެތްގޮތުގައި މުއުމިނެއްގެ އީމާންކަން ފުރިހަމަވާނި ރަސޫލުالله صلى الله عليه وسلم ދެކެ އެހެން ހުރިހާ އިންސާނުންނާއި އަދި ހުރިހާ އެއްޗަކަށްވުރެ ބޮޑަށް ލޯބިވެވިގެންނެވެ. މި ލޯތްބަކީ ހަމައެކަނި ދުލުން ވަކި ދުވަހެއްގައި އަމުނާލެވޭ ބަސްތަކެއްނޫނެވެ. ނަމަވެސް ޙަޤީޤަތުގައި އެކަލޭގެފާނުދެކެ ލޯބިވުމަކީ އެކަލޭގެފާނަށް ފުރިހަމަ ގޮތުގައި ތަބަޢަވެ އެކަލޭގެފާނު އިންޡާރުކުރައްވާފައިވާ މިފަދަ ބިދުޢަތަކާއި މުންކަރާތްތަކުން ސަލާމަތްވެ އެކަލޭގެފާނު އަމުރުކުރެއްވި ކަންތައްތައް އަދާކުރުންމަތީ ދެމިހުރުމެވެ.\nوصل اللهم وسلم على سيدنا محمد المبعوث رحمة للعالمين وعلى آله وصحبه ومن اقتفى أثره إلى يوم المعاد\nނޯޓް: މިއީ 2009 ވަނައަހަރުގެ ފެބްރުއަރީ މަހުގެ 12 ވަނަ ދުވަހު ނޫރުލްއިސްލާމްގައި ޝާއިޢު ކުރެވިފައިވާ ލިޔުމެކެވެ.


vihsaaraaigai haalu ga jehunu4aailaa eh vaguthee hiyaa thakah\nކުޅުދުއްފުށީ ގެޔެއްގައި ފެން ބޮޑުވެފަ:ކޭއޯފޮޓޯ\nވިއްސާރައިގައި ހާލުގައި ޖެހުނު ހަތަރު އާއިލާއެއް ވަގުތީ ހިޔާތަކަށް\nކުޅުދުއްފުއްޓަށް އިއްޔެ ކުރި ވިއްސާރައިގައި އެންމެ ބޮޑަށް ގެއްލުވެ ހާލުގައި ޖެހުނު ހަތަރު އާއިލާއަކަށް ވަގުތީ ހިޔާވަހިކަން ހޯދައިދީފި އެވެ. އިއްޔެގެ ވިއްސާރާގައި ގިނަ ގެތަކަށް ފެން ވަދެ ގެއްލުންވެފައިވާއިރު6ގެޔަކަށް ވަނީ ބޮޑެތި ގެއްލުންތަކެއް ލިބިފަ އެވެ.\nކުޅުދުއްފުށީ ކައުންސިލްގެ ރައީސް އަބުދުލް ލަތީފް ހަސަން ކޭއޯއަށް ވިދާޅުވީ ދިރިއުޅެން ދަތިވާވަރަށް އެންމެ ބޮޑަށް ފެނުގެ އަސަރުކުރި ހަތަރު ގެޔަކުން އެހީތެރިކަމަށް އެދުނު ކަމަށެވެ. އަދި އެތަނުން ދެ ގެޔެއްގެ އާއިލާތައް ޑިޒާސްޓާ މެނޭޖްމަންޓް އޮތޯރިޓީގެ އެހީއާއެކު ވަގުތީގޮތުން ގެސްޓްހައުންތަކަށް ބަދަލުކުރެވިފައިވާ ކަމަށެވެ.\nއަނެއް ދެ ގޭގެ އާއިލާތައް އަމިއްލައަށް އެދިގެން އެގެތަކުގެ އާއިލާ ގެތަކަށް ބަދަލުވި ކަމަށް ލަތީފް ވިދާޅުވި އެވެ. އާއިލާތަކުން މީހުން ބަދަލުކުރުމާއި ފެން ހުސްކުރުމުގައި ސިފައިންނާއި ފުލުހުންނާއި ފަބުލިކް ވޯކްސް އާއި ޑިޒާސްޓާ އާއި ރެޑްކުރެސެންޓާއި ކައުންސިލުން އަދި ބައެއް އާންމުންވެސް ބައިވެރިވެފައިވެ އެވެ.\nމެޓް އޮފީހުން ބުނީ އިއްޔެ އެންމެ ގިނައިން ވާރޭވެހިފައިވަނީ ކުޅުދުއްފުއްޓަށް ކަމަށެވެ. އެއީ 123.7 މިލިލީޓަރުގެ ވާރެ އެވެ. އިއްޔެ ކުރި ވިއްސާރާގައި ކުޅުދުއްފުށިން އެންމެ ބޮޑަށް ގެއްލުންވި ކަމުގެ ރިޕޯޓްކޮށްފައިވަނީ ދިވަރުގެ، ދިގަލި، ފާހި އަދި ގްރޯސް ނަމަކަށް ކިޔާ ގެޔަކުންނެވެ


Kaifa kasrathu, kai kaifa kasrathu!\nކައިފަ ކަސްރަތު، ކައި ކައިފަ ކަސްރަތު!\nބަރުދަން ލުއިކޮށް ހިކޭނީ ކިހިނެތް ހަދައިގެން ހެއްޔެވެ؟ ކުރަން ޖެހޭހާ ވެސް ކަމަކީ ކެލޮރީސް އެންދުމެވެ. ނުވަތަ ދަށްކުރުމެވެ.\nޗޮކްލެޓް ބާއެއްގައި ކިހާ ވަރަކަށް ކެލޮރީސް ހިމެނޭކަން އެނގޭ ހެއްޔެވެ؟ އެންމެ ޗޮކްލެޓް ބާއެއްގައި 240 ކިލޯކެލޮރީ ހިމެނެ އެވެ. އެހެންވީމަ ހަށިގަނޑު ފަލަނުވާނެ މިންވަރަކަށް ހަށިގަނޑުގައި ކެލޮރީގެ ލެވެލް ބަހައްޓަން ބޭނުންވަނީ ކަމުގައިވާ ނަމަ ޗޮކްލެޓެއް ކެއުމުގެ ބަދަލުގައި އާފަލެއް އިހްތިޔާރުކޮށްލާށެވެ.\nމިއީ ދުވާލަކަށް 100 ކެލޮރީ އިން ސަލާމަތްވުމަށް ހިތްކިޔާ ނަމަ އިހްތިޔާރުކުރެވިދާނެ ދުޅަހެޔޮ ކެއުމެކެވެ. ހަމަ މިގޮތަށް ކޯކް ނުވަތަ އެހެން ފިޒީ ބުއިމެއްގެ ބަދަލުގައި ފެން ވެސް އިހްތިޔާރުކުރެވިދާނެ އެވެ. ސިއްހަތަށް ރަނގަޅުވީމަ އެވެ.\nމިހައި ހިސާބުން "ކައިފަ ކަސްރަތު، ކައި ކައިފަ ކަސްރަތު" ގައި ވަނީ ކިހިނެތްތޯ ބަލައިލަމާ ހިނގާށެވެ. މިއީ މިވެނި އެއްޗެއް ކައިގެން މިވެނި ވަރަކަށް ކެލޮރީސް ލިބޭ ވާހަކަ އާއި އަދި ހަމަ އެ ކެއުމަކަށް ފަހު މިވެނި ކަސްރަތެއްކޮށްލައިގެން އެ ކެލޮރީސް ދުއްވާލެވިދާނެ ވާހަކަ އެވެ.\nއެނގޭ ހެއްޔެވެ؟ ފައްސަތޭކަ އެމްއެލްގެ ކޯލާ އަކީ ގާތްގަނޑަކަށް 200 ކެލޮރީޒް އެވެ. އެހެންވީމަ 500 އެމްއެލްގެ ކޯލާ ހަށިގަނޑަށް ނެގުމަށް ފަހު އޭގެ ސަބަބުން ޖަމާވާ ކެލޮރީސް އިން ސަލާމަތްވާން ފަސޭހައިން ކޮށްލެވޭނެ ކަސްރަތަކީ ކޮބައި ހެއްޔެވެ؟\nމުޅި ގޭތެރެ ވެކިއުމްކުރަންވީ އެވެ. ގާތްގަނޑަކަށް ގަޑިއެއްހާއިރު އަވަދިނެތި ވެކިއުމް ކްލީނަރު ގޮވައިގެން ގޭތެރޭގައި އެނބުރުނީމަ ހުންނާނީ 200 ކެލޮރީޒް އަނދާ ވަރަށް ކަސްރަތުކުރެވިފަ އެވެ.\nފިޝް އެންޑް ޗިޕްސް އަކީ 1000 ކެލޮރީޒް އެވެ. މި ކެއުމަށް ފަހު މަދުވެގެން 14 މޭލު (22 ކިލޯމީޓަރު) ގެ ހިނގުން އެއީ ފައްކާ ކަސްރަތަކަށް ވާނެ އެވެ.\nޗޮކްލެޓްގެ ހަތަރު ސްކެއާ އަކީ 100 ކެލޮރީޒް އެވެ. އެއިން ސަލާމަތްވުމަށް 15 މިނެޓްގެ ފެތުމެއް ވަރަށް ރަނގަޅުވާނެ އެވެ.


Boakoh Vaarey Veheyne Kamah Lafaa Koh Dhekunah Samaalu Nerefi - Vaguthu\nބޯކޮށް ވާރޭވެހޭނެ ކަމަށް ލަފާކޮށް ދެކުނަށް ސަމާލު ނެރެފި\nރާއްޖޭގެ އެކި ސަރަޙައްދުތަކަށް މިހާރު ކުރަމުންދާ ވިއްސާރައިގައި، ދެކުނުގެ އަތޮޅުތަކަށް ބޯކޮށް ވާރޭވެހޭނެ ކަމަށް ލަފާކޮށް ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް (މެޓް) އިން މިއަދު ދެކުނުގެ އަތޮޅުތަކަށް ނެރެފައިވަނީ ހުދު ސަމާލެވެ. މި ސަމާލު ނެރެފައި ވަނީ މިއަދު ހެނދުނު 8:30 އިން މެންދުރު 12:00 އާއި ހަމައަށް ލ. އަތޮޅާއި އައްޑޫ ސިޓީ އާއި ދެމެދުގެ ސަރަޙައްދަށެވެ.\nމޫސުމާއި ބެހޭ އިދާރާއިން ވިދާޅުވީ، ސަމާލުގެ ވަގުތުތަކުގައި މި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށް ލަފާކުރެވޭ ކަމަށެވެ.\nމޫސުމާއި ބެހޭ އިދާރާއިން ދެކުނުގެ އަތޮޅުތަކަށް ހުދު ސަމާލު ނެރެފައިވާއިރު، ރެއިން ފަށައިގެން މި ސަރަޙައްދުގެ ބައެއް ހިސާބުތަކަށް ދަނީ ވިއްސާރަވެ ވާރޭވެހެމުންނެވެ. މީގެ އިތުރުން ރާއްޖޭގެ އެހެން ބައެއް ހިސާބުތަކަށްވެސް ވިއްސާރައިގެ އަސަރު ކުރަމުން ދެއެވެ.\nމޫސުން ކުރިޔަށް ލަފާކުރާ ގޮތް ހާމަކޮށް މޫސުމާއި ބެހޭ އިދާރާއިން އިއްޔެ ވިދާޅުވީ، ރާއްޖޭގެ އެކި ހިސާބުތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާ ކަމަށާއި، އިރާއި އިރުދެކުނުން، ހުރިހައި ހިސާބަކަށްވެސް ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ ކަމަށެވެ. އަދި ވިލާގަނޑުގައި ގަޑިއަކު 35 މޭލަށް ވައި ގަދަވުން އެކަށީގެންވާ ކަމަށްވެސް އެ އިދާރާއިން ވިދާޅުވިއެވެ.\nރާއްޖޭގެ ކަނޑުތައް އާދައިގެ ވަރަކަށް މަޑު ވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށްވެސް މޫސުމާއި ބެހޭ އިދާރާއިން އިއްޔެ ވިދާޅުވެފައި ވެއެވެ.\nދެކުނަށް މޫސުން ގޯސްވާނެތީ ހުދު ސަމާލު ނެރެފި


ދެފުރާނަ އެކުވެފައިވާ (14 ވަނަ ބައި) — Ihavandhoo.com\nދެފުރާނަ އެކުވެފައިވާ (14 ވަނަ ބައި)\n9 މާރިޗު 20130ފަތުޙުﷲ އަޙުމަދު ރަޝީދު\n"ޕްލީޒް ނަޖޫ އަހަންނަށް ފުރަގަސް ނުދީ... އަހަރެން ހަނާވެދާނެ... އަހަރެންގެ ފުރާނަ ފަދައިން ނަޖޫ ދެކެ ލޯބިވަން...." ގިސްލަމުން ގިސްލަމުން ކަހަލަ ގޮތަކަށް އިއުރާޒް ވާހަކަދައްކަމުން ދިޔަ އެވެ.\nނަޖުމާ މަޑުމަޑުން އިއުރާޒް އާ ގާތްވެލި އެވެ. އިއުރާޒްގެ ފުން ދެލޮލަށް ނަޒަރު ހުއްޓާލައިގެން ހުރެ އެވެ. އޯގާތެރިކަމާ އަޅާލުމާއި ލޯތްބަށް އެދޭކަން މޫނުމަތިން ހާމަކުރަމުން އެ އުއްމީދުގަ އެވެ. މަޑުމަޑުން ލަސް ހަރަކާތްތަކަކާއެކު ނަޖުމާ އިއުރާޒުގެ ތަނަވަސް މޭމަތީގައި ލައްވެލަމުން ބޮޑިވެލި އެވެ.\n"އަހަރެން ރާޒް އަށް މި އިތުބާރު ކުރަނީ އެރޭ އަހަންނަށް ދިއްކޮށްލި އަތުގެ ހިމާޔަތް ތާއަބަދަށް ލިބޭނެ ކަމުގެ ފުރިހަމަ ޔަޤީންކަން އޮތީމަ... އަހަންނަކަށް ނޭގޭ ތީ ކާކު ކަމެއް؟ ކޮންތާކުން އައިސް ހުރި މީހެއް ކަމެއް ވެސް؟"\n"ތޭކްސް ވަރަށް... ވަރަށް އުފާވެއްޖެ" އިއުރާޒް ތުންފަތަށް ހިތުންވުމެއް އުފާވެރިކަމާއެކު ދެލޯ މަރާލި އެވެ.\n"އިރާދަ ކުރެއްވިއްޔާ ނަޖޫއަށް އެއްވެސް ދައްޗެއް އުނދަގުލެއް ކުރިމަތި ވިޔަކަ ނުދޭނަން... އަހަރެންގެ ލޯބިން ނަޖޫގެ މާޒީ ހަނދާން ނެތޭ ވަރު ކޮށްދޭނަން... ނަޖޫ އަށްޓަކައި އަހަރެންގެ ހުރިހާ ކަމެއް ހުސްކޮށްލާނަން... އަހަންނަކީ ކާކުކަން... އަހަރެންގެ ހުރިހާ ހަޤީގަތެއް ހަމަ ޖެހިލައިގެން ނަޖޫ ކިޔައިދޭނަން... އެކަމަކު ނަޖޫ... ނަޖޫ ވާނެ އަހަންނަށް އިތުބާރުކުރަން..." އިއުރާޒްގެ ލޮލުން އުފާވެރިކަމުގެ ކަރުނަތައް ނީރާލުމުން އަތުގެ ނުފުށުން ފުހެލި އެވެ.\nކޮޓަރީގެ ދޮރު ހުޅުވާލުމުން ފޮތުގެ ތެރެއަށް ގެއްލި އެނދުގައި ހަމަޖެހިލައިގެން އޮތް އައިޝަމް ދިޔައީ ސިއްސައިގެންނެވެ. އަތުގައި އޮތް ފޮތް އަތުން ދޫވެ އޭނާގެ މޭ މައްޗަށް ވެއްޓުނީ އެހެންވީމަ އެވެ. އެއާއެކު ކޮޓަރިއަށް ވަދެގެން އައި ހިމޭޝްގެ މޫނު ފެނި އައިޝަމް އެނދުން ތެދުވެވުނެވެ.\n"ޝަމް ކީއްކުރަން މި... މީ... މީ މީހެއްގެ ސިއްރު.... އަހަރެން ތި ތި ނުކިޔާށޭ ބުނީމަ.... " ހިމޭޝްގެ މޫނުމަތިން ކަންބޮޑުވުމުގެ އަސަރު ހާމަވަމުން މީހާ ނުތަނަވަސްވަމުން ދިޔަ އެވެ. އެއާއެކު އަވަސް އަވަހަށް އައިސް އައިޝަމްގެ އަތުގައި އޮތް ފޮތް އަތުލި އެވެ. ނުރުހުންވެ ހުރެ އެވެ.\n"ކޮބާ މައްސަލަ އަކީ... އަހަރެން ތި ފޮތް ކިޔައިގެން ހިމޭ އެހާ ކަންބޮޑުވާންވީ އެއްވެސް ސަބަބެއް އަހަންނަކަށް ނުވިސްނު... އެހެންނޫނަސް އަހަރެން... ހިމޭގެ އެއްޗެއްގައި އަހަރެން އަތްލުމަކީ ހިމޭ މީގެ ކުރިން މަނާކަމެއް.... އަހަރެން ހީކޮށްގެން މިހުރިހާ ހިމޭ އަހަންނަށް އެއްވެސް ކަމެއް ފޮރުވާކަށް މަސައްކަތެއް... " އައިޝަމް ސުވާލުން ފުރިގެންވާ ފަދައިން ހިމޭޝްގެ މޫނަށް ބަލައިގެން ހުރެ ވާހަކަ ކުރިއަށް ގެންދިޔަ އެވެ.\n"ޝަމް... ނޫން... ނޫން... ތި ވިސްނަނީ އަދި ރަނގަޅަކަށް ނޫން..." އައިޝަމްގެ ވިސްނުން ހިމޭޝް ދެނެގަތެވެ.\n"މި ފޮތުގެ ވެރިޔާ މި ފޮތް އަހަންނަށް ހަވާލުކުރީ އެހެން އެއްވެސް މީހަކަށް ފޮތް ކިޔަން ނުދޭނެކަމުގެ ޔަޤީންކަން ދިނުމުން. އެކަމަކު..."\n"ނުދެމެއްނު... ހިމޭގެ ކުށެއް ތީގަ ނެތޭ... އަހަރެން އައިސް ފޮތް ކިޔަން ފެށީނު... ދިނީކީ ނޫނެއްނު... ފޮތް ފޮރުވިޔަސް، މިހާރު ތިއީ އަހަރެން ނުކިޔާ ފޮތަކަށް ނުވާނެ؟" ލާނެތް ހިނިތުންވުމެއް ގެނުވަމުން އައިޝަމް ހިމޭޝް އަށް ބަލާލި އެވެ.\n"ޝަމް ޕްލީޒް މި މި..."\n"ހިމޭ... ހަމަ ޖެހިބަލަ ތީ އަހަރެންގެ މަމްގެ ޑައިރީނު... ތި އަހަރެންނަށް ވަރަށް މުހިއްމު އެއްޗެއް... އޭޒް ޔޫ ނޯ! އަހަންނަށް މި ދިމާވާ ކަންކަމާ ތީގަ ތި ހުރި ކަންކަމާ ގުޅޭނެ ކަމަށް ވަރަށް ޤަބޫލުކުރެވޭ... ޕްލީޒް ހަމަ ޖެހިގެން މިކަން ދިރާސާ ކުރަން ހިނގާބަލަ... އަހަރެން ނޫޅޭމޭ މަމް އަށް ތިކަން އަންގާކަށް..." އައިޝަމް އާދޭސްކުރަން ފެށުމުން ހިމޭޝް ހަމަޖެހިލާ އޭނާއާ އެއްބައިވެލި އެވެ.\nއައިޝަމް އާއި ހިމޭޝް ތިބީ ޑައިނަމޯގެ ހަލަބޮލި މާހައުލުގަ އެވެ. ރޭގަނޑުގެ ކެއުމަކަށް ސަބްމެރިންއަށް އޯޑަރުދީގެން ވާހަކައެއްގެ ތެރެއަށް ގެނބިގެންނެވެ. އެމީހުން ތިބީ ތަނުގެ މެދުގައިވާ ކުޑައެއްގެ ދަށުގައި ހުރި މޭޒެއްގެ ކައިރީގަ އެވެ. ވަށައިގެންވާ މާހައުލުން އިވެމުން ދިޔަ ސަމުސަލާ އުލާއި މުށިތަކުގެ މިއުޒިކީ އަޑުތަކަށް ވުރެ ދެމީހުންގެ މޫނުމަތިން ވެސް އަބުއިކަން އިންތިހާއަށް ފެންނަމުން ދިޔަ އެވެ. ދެކެވެމުން ދިޔަ ވާހަކައިގެ ޒާތުން ނެވެ.\n"އަސްލު... ވަރަށް އެހެން ކަހަލަ ކަމެއް ދޯ! މަށަށް ވަރަށް ޤަބޫލު ނުކުރެވޭ އެބުނާ އެއްޗެއް! އެކަމަކު އިސްލާމް ގަޑީ ހަނިޗް އެ ސުވާލު ކުރީމަ ސަރ ވެސް ބުންޏެއްނު އެއީ ހަމަ ޕޮސިޕަބަލް ކަމެކޭ! ވެދާނޭ! ރާއްޖޭގަ ވެސް އެބަހުއްޓޭ އެކަހަލަ ކަންކަން ހިނގާފަ! އެކަމަކު އެއީ ކުރީގަ އޭ! މިހާރުވީމަ... މިހާރުވީމަ ދެން ވަރަށް ޤަބޫލު ނުކުރެވޭ!" ހިމޭޝް ފުން ނޭވާއެއް ދޫކޮށްލި އެވެ.\n"ތީ ދޯ! މަށަށް ވެސް މި ޤަބޫލު ނުކުރެވިގެން އުޅޭ ކަމަކީ! ޑައިރީގަ ވެސް އެ އޮތީ ވަކި ވަރަކަށް ލިޔެފަ، އެބައި ދޫކޮށްލާފަ! އެހެންވީމަ މައްސަލައަކީ! އިންސާނެއްގެ ގޮތުގަ ހުންނަ އިރު ހުރިހާކަމެއް ހުންނާނީ އިންސާނުންގެ ގޮތުގައި ކަމަށް ޢިލްމުވެރިން އެއްބަސްވާކަމަށް ވަނީ! އެއެއްނޫން މުހިއްމީ! އެންމެ މުހިއްމު އެންމެ ބޭނުން ސުވާލުގެ ޖަވާބު އަދިވެސް ނުލިބޭ! ބައްޕަ ދުނިޔޭގަ ހުރިކަން ނުވަތަ ނޫންކަން!" އައިޝަމް ދެރަވެލަމުން ކަރު އެލުވާލި އެވެ.\n"އަހަންނަށް ޔަޤީންވާކަމެއް އެބަ އޮތް!"\n"ޝަމްގެ ބައްޕަ ދުނިޔޭގަ ހުރިކަން" ހިމޭޝް އައިޝަމްގެ މޫނަށް ނަޒަރު ހުއްޓާލި އެވެ.\n"އެއީ! ހައު... ހައު ޔޫ..." އައިޝަމްގެ މޫނުމަތިން ސުވާލުގެ ތޫފާނެއް ފާއްދާލި ކަހަލަ އެވެ.\n"ވާހަކަ ދެއްކިން ޑޭޑް އާ... ބުނި ޝަމް އަށް ރަނގަޅަށް ކެއަރ ކުރައްޗޭ!"\n"ކޮން އިރަކު... ބައްޕަ ދުށިންތަ! މަށާ ވައްތަރުތަ؟" އައިޝަމްގެ ހިތުގައި ސުވާލަކަށް ފަހު ސުވާލެއް ފޭދެމުން ބޭރުވަމުން ދިޔަ އެވެ. އެހެނަސް އޭނާ ހަމަޖެހިލި އެވެ.\n"އާ ޔޫ ކިޑިން މީ!" މޫނުމަތިން ދިޔަފެލާލަމުން ނިތަށް ދެތިން ރޫ އަރުވާލަމުން އައިޝަމް ކަނާތު މިޔަކަން އަރުވާލި އެވެ.\n"ނޮޕް! ހަމަ ސީ ކޮށް! ޝަމްގެ ފައިގަ ލަކުނުތައްލީ ދުވަހު! ބަނޑޮހަށް ދަތުރުގޮސް އުޅެނިކޮށް! ބައްޕަ ބުނި ގޮތޭ މަ ހެދީ ފެއިންޓްވީމަ ވެސް!"\n"އައި ސީ! ސޯ ކޮންތާކު... ބައްޕަ! ބައްޕަ! އަހަންނާ ކުރިމަތި ނުލަނީ... ވަޓް އައި ޑިޑް ޓު ހިމް؟ ހީ އިޒް ކެއަރިން އަ ލޮޓް ޓު މީދޯ... ބަޓް އައި ޑިޑް ނަތިން...!" އައިޝަމް ފެންކަޅިވި އެވެ.\n"އެކްސް ކިއުޒްމީ!" އެމީހުން އޯޑަރު ދިން ތަކެތި ހިފައިގެން އައިސް ވެއިޓަރު މޭޒު ކައިރީ މަޑުކޮށްލަމުން ހުއްދަ އަށް އެދުނެވެ. ވެއިޓަރުން ދިއުމުން ހިމޭޝް ފެށި އެވެ.\n"އަހަންނަށް އެބަ ވިސްނޭ އެހެންކަމެއް؟"\n"ފޮތުގަ އޮތެއްނު 17 އަހަރުގެ ދިގު އިންތިޒާރެއްގެ ވާހަކަ"\n"ހޫން... ދެން..." އައިޝަމް އިހުނަށްވުރެ ބޮޑަށް ސަމާލުވެލި އެވެ.\n"ޔަޕް! އައިޑިއާ! ހިމޭ ފޮތް ހިފައިގެން މަންމަ ކައިރިއަށްދޭ! ގޮސް ބުނޭ ކިޔާ ނިމިއްޖޭ! އެކަމަކު ވަރަށް ސުވާލު އުފެދިފައޭ މިހުރީ! އެކޮން 17 އަހަރެއްހޭ! ކޮބާހޭ ޝަމްގެ ޑޭޑް؟"\n"އޯކްޒް" ހިމޭޝް ބޯ ޖަހާލަމުން، އެ މާހައުލުގެ ތެރެއިން އެންމެން މަސްޢޫލުވެ އުޅޭ ކަންކަމުގެ ތެރެއަށް ގެނބިގެން ދިޔަ އެވެ.\nޖެހިގެން އައި ދުވަހުގެ މެންދުރުން އެނބުރީ ދުނިޔެމައްޗަށް ކުއްލި ސިހުމެއް ގެނެސްދީފަ އެވެ. މޫސުން ޗާލު ދުވަހެއްގެ ގޮތުގައި މުޅި ދުވަހުގައި ސިއްކަ ޖެހި ނަމަވެސް އެކަން ބަދަލުވުމަށް ނެގީ ކުޑަ ހިނދުކޮޅެކެވެ. އިންޑިޔާކަނޑަށް އައި ބިންހެލުމާއެކު މުޅި މާލެއަށް ލޮޅުން އަރައިގެން ދިއުމުން ހިތްތަކަށް ވެރިވީ ބަޔާންކުރަން ނެގޭ ޒާތެއްގެ ބިރުވެރިކަމެކެވެ. ސުނާމީ އެއް އަރާފާނެކަމަށް އެކި މީޑިއާތަކުން ޚަބަރުތައް ކުދިކުރަމުންދާއިރު، ކޮންމެ މީހަކުވެސް މަސްޢޫލުވެ އުޅެމުން ދިޔައީ އެމީހެއްގެ ދަރިއެއް، ގާތްތިމާގެ މީހެއް ހުރި ނަމަ ލޮލަށް ފެންނަ ހިސާބަށް ޖަމާކުރެވޭތޯ އެވެ. އެންމެ އެއްފަހަރާ ފޯނުކުރަން ފެށުމުން އެކަމުގެ ބާރު ފޯރަމުންދިޔައީ ޚިދުމަތްދޭ ކުންފުނިތަކަށެވެ. އައިޝަމް ކޮޓަރީގެ ދޮރު ހުޅުވާލީ ދެތިން ފަހަރަކު މީހަކު ޓަކި ޖަހާލުމުންނެވެ.\n"ސާބަސް އަދިވެސް ނިދަނީތަ؟ ސުނާމީ ވޯރިނިން ނެރެގެން އެލާޓަށް އައިސްގެން އެންމެ އެބައުޅޭ! ނިކަން ޓީވީ ހުޅުވާލަބަ! ވަރަށް ޓްރައި ކުރިން ގުޅަން! ގުޅޭ ގޮތެއް ނުވި! ނެޓްވޯކް ބިޒީ! އެހެންވެ އަވަހަށް މިއައީ!" ހިމޭޝް ހާސްވެ ކަންބޮޑުވެފައި ހުރިވަރުން ދައްކަމުންދިޔަ ވާހަކަތައް ދައްކަމުން ދިޔައީ އެއްވެސް ހުއްޓުމެއް ނެތި އަވަސް އަވަހަށެވެ.\n"އެހެންތަ! ނުވެސް އެނގޭ! ކިހާއިރަކުން ރާއްޖެ ފޯރަނީ!" އައިޝަމްވެސް ލިބުނު ޚަބަރުން ހައިރާންވި އެވެ. އަވަސް އަވަހަށް އެނދުގައި އިށީނދެލަމުން ޓީވީ ހުޅުވާލި އެވެ.\n"ކޮބާ ޝަމްގެ މަންމަ! އަނެއްކާ ބޭރުގަތަ!" ހިމޭޝް ވާހަކަދައްކަމުން ދިޔައީ އައިޝަމްއަށް ކަމުގައި ވީނަމަވެސް އޭނާގެ ލޯ ހުރީ ޓީވީގަ އެވެ.\n"ނޭނގެ! ބަލާލަންވީ ދޯ! އެ ގޮވަނީ އަތިރިއަށް ނުދާށޭ! މަންމަ މޫދަށް އެރެންދާ ގަޑި މީ! އެބައަންނަން!"\n= ނުނިމޭ =\n↵ ދެފުރާނަ އެކުވެފައިވާ\nދެފުރާނަ އެކުވެފައިވާ (22 ވަނަ ބައި)\nދެފުރާނަ އެކުވެފައިވާ (21 ވަނަ ބައި)\nދެފުރާނަ އެކުވެފައިވާ (20 ވަނަ ބައި)\nދެފުރާނަ އެކުވެފައިވާ (19 ވަނަ ބައި)\nދެފުރާނަ އެކުވެފައިވާ (18 ވަނަ ބައި)\nމިފްކޯ އައިސްޕްލާންޓު ހިންގާ ބިމުން ކުލިނަގަން ކައުންސިލުން ނިންމައިފި 26 ނޮވެމްބަރު 2020\nއައު ޖަނަރޭޓަރ ސެޓު އިންސްޓޯލް ކުރުމުގެ މަސައްކަތަށް އިހަވަންދޫން4ގަޑިއިރަށް ކަރަންޓުގެ ހިދުމަތް ކަނޑާލަނީ 26 ނޮވެމްބަރު 2020\nއިހަވަންދޫޑޮޓްކޮމް © 2021 • އަހަރެމެން


India nethi covid vaccine eh nudheveyne!\nސެރަމް އިންސްޓިޓިއުޓުން ބޭއްވި ހަފްލާއެއްގެ ތެރެއިން\nއިންޑިއާ ނެތި ކޮވިޑް ވެކްސިނެއް ނުދެވޭނެ!\n21 ޖެނުއަރީ 2021 - 18:51:20\nދިވެހިރާއްޖެއަށް ކޮވިޑް ވެކްސިނުގެ ޝިޕްމަންޓެއް އިންޑިއާއިން ހަދިޔާ ކުރުން ވެގެން ދިޔައީ ބައެއް މީހުންނަށް ބޮޑު ސަޕްރައިޒަކަށެވެ.\nއަނެއް ބަޔަކަށް މިކަންވީ "ސިޔާސީ" ކަމަށެވެ. މި ސިޔާސީ ހިތްވަރުގައި އޮކްސްފޯޑުގެ ކޮވިޑް ވެކްސިން އުފެއްދީ ވެސް "އިންޑިއާއިން" ކަމަށް ބުނެ ފާޑުކިޔުން ވަނީ އަމާޒުވެފަ އެވެ.\nނަމަވެސް މިކަމުގެ ހަގީގަތަކީ ރާއްޖެއަށް އެތެރެކުރި އެސްޓްރާޒެނެކާ އާއި އޮކްސްފޯޑް ޔުނިވަސިޓީ ގުޅިގެން އުފެއްދި ވެކްސިން އިންޑިއާގައި ހުރީ އެ ތަކެތީގެ މާސް ޕްރޮޑަކްޝަން ނުވަތަ ގިނަ އަދަދަކަށް އުފެއްދުމަށް ބޭނުން ކުރި އެއް ފެކްޓަރީ އިންޑިޔާގައި ހުރުމުން ކަމެވެ.\nކޮލެރާ ވެކްސިން ވެސް އުފެއްދީ އިންޑިއާގައި!\nއިންޑިއާއަކީ ޒަމާނީ ބޭސްވެރިކަމުގެ ދިގު ތާރީހެއް އޮތް ގައުމެކެވެ. މިގޮތުން ކޮލެރާއަށް ފަރުވާއަށް ހޯދުމަށް ކުރި މަސައްކަތުން ވަލްޑަމާ މޮޑްސިއާ ހަފްކިން ކިޔާ މީހަކު އުފެއްދި ޓެސްޓު ވެކްސިނެއްގެ ޓްރަޔަލްތަކެއް 1893 ވަނަ އަހަރުން 1896 ވަނަ އަހަރަށް އިންޑިއާގައި ކުރިއަށް ގެންދިޔަ އެވެ.\nއިނގިރޭސިންގެ ކޮލޮނީއެއްގެ ގޮތުގައި އިންޑިއާ އޮތް އިރު މުންބާއީ އަށް ކޮލެރާ އައުމާއެކު ކުރިން ޕެރިހުގައި މަސައްކަތް ކުރި ހެފްކިން ވަނީ އިންޑިއާއަށް ގޮސް އިންޑިއާ ސަރުކާރުގެ ބެކްޓީރިއަލޮޖިސްޓެއްގެ ގޮތުގައި މަސައްކަތް ކޮށްފަ އެވެ. އަދި އޭނާ ވަނީ އިންޑިއާ ސަރުކާރަށް މަސައްކަތް ކުރަމުން ކޮލެރާއަށް ހާއްސަ ކާމިޔާބު ވެކްސިނެއް އުފައްދާފަ އެވެ.\nނަމަވެސް ހަފްކިންގެ ވެކްސިނަށް ވެސް އޭރު ވެސް ފާޑުކިއުންތައް އަމާޒުވި އެވެ. އެންމެ ބޮޑަށް ފާޑުކިއުން އަމާޒުވީ ވެކްސިން ދިނުމުގެ މަސައްކަތް ކުރަމުން ދަނިކޮށް ޕަންޖާބުގައި 1902 ގައި 19 މީހަކު މަރުވުމުންނެވެ. އެ މީހުން މަރުވީ ވެކްސިން ޖެހުމުން ކަމަށް ނޫސްތަކުގައި ލިޔުނު ނަމަވެސް، ފަހުން އެނގުނު ގޮތުގައި އެމީހުން މަރުވީ ޓެޓްނަސް ޖެހިގެންނެވެ.\nމި މައްސަަލައިގައި އިންޑިއާއިން ވެކްސިން އުފެއްދުން ހުއްޓާލައި ވެކްސިން ދިނުން މެދުކަނޑާލި އެވެ.\nނަމަވެސް ފަހުން ހަފްކިންގެ މަސައްކަތްތަކުގެ ފެންވަރު ބަލައިގަނެ އިންޑިއާއިން ވަނީ އޭރު ހުރި އިންޑިއާގެ ލެބޯޓަރީގެ ނަން ވެސް "ދަ ހަފްކިން ބަޔޯ ފާމަސޫޓިކަލް ކޯޕަރޭޝަން" އަދި "ހަފްކިން އިންސްޓިޓިއުޓް ފޯ ޓްރޭނިން ރިސާޗް" ގެ ނަމަށް ބަދަލު ކޮށްފަ އެވެ.\nއިންޑިއާގެ އެއްބާރުލުން ނެތި ވެކްސިން ނުއުފެއްދޭނެ!\nމިއީ އިންޑިއާގައި ވެކްސިނެއްގެ މާސް ޕްރޮޑަކްޝަން ޖެއްސި ފުރަތަމަ ފަހަރެއް ވެސް ނޫނެވެ.\nދުނިޔޭގައި އުފައްދާ ވެކްސިންތަކުގެ 60 ޕަސަންޓު އުފައްދަނީ އިންޑިއާގަ އެވެ.\nމި އިންޑަސްޓްރީއަކީ އިންޑިއާގައި 40 ބިލިއަން ޑޮލަރުގެ އިންޑަސްޓްރީއެކެވެ.\nމަޝްހޫރު ސެރަމް އިންސްޓިޓިއުޓް އޮފް އިންޑިއާ އަކީ ދުނިޔޭގައި ވެކްސިން އުފައްދާ އެންމެ ބޮޑު މުއައްސަސާ އެވެ.\nދުނިޔޭގައި ވެކްސިން ގިނަ އަދަދަކަށް އުފައްދާ ނަމަ އެކަމަކީ އިންޑިއާގެ އެހީތެރިކަން ނެތި ދުނިޔޭގެ އެއްވެސް ގައުމަށް ވާނެ ކަމައް ނޫނެވެ.\nޓާކްމެނިސްތާން އިން ކޮވިޑްގެ ކޭސްއެއް ނުފެންނަ ކަމަށް ބުނެފި


Dhuvaalehge mahchah raajje ziyaaraiykuraa fathuruveringe adhahu dhashah - vNews.mv\nދުވާލެއްގެ މައްޗަށް ރާއްޖެ ޒިޔާރަތްކުރާ ފަތުރުވެރިންގެ އަދަދު ދަށަށް\nޠާހިރާ އަޒްހާރު 14 January 2021, 18:21\nދުވާލެއްގެ މައްޗަށް ރާއްޖެ އަންނަ ފަތުރުވެރިންގެ އަދަދު 2،917 އަށް ދަށްވެއްޖެއެވެ.\nމިއަހަރު ފެށުނުއިރު ޓުއަރިޒަމް މިނިސްޓްރީން އާންމުކުރި ތަފާސްހިސާބުތައް ދައްކާގޮތުން ދުވާލެއްގެ މައްޗަށް ރާއްޖެ ޒިޔާރަތްކުރާ ފަތުރުވެރިންގެ އަދަދު ހުރީ ތިންހާހުން މަތީގައެެވެ.\nއެހެންނަވެސް ޓުއަރިޒަމް މިނިސްޓްރީން މިއަދު އާންމުކުރި ތަފާސްހިސާބުތައް ދައްކާގޮތުން ދުވާލެއްގެ މައްޗަށް ރާއްޖެ ޒިޔާރަތްކުރާ ފަތުރުވެރިންގެ އަދަދު މިހާރު ވަނީ 2،917 އަށް ދަށްވެފައެވެ.\nޓުއަރިޒަމް މިނިސްޓްރީން ބުނީ އިއްޔެ ރާއްޖެ ޒިޔާރަތްކޮށްފައިވަނީ 1،925 ފަތުރުވެރިން ކަމަށެވެ.\nމިމަހުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދުވެސް މިދިޔަ އަހަރުގެ މިހާތަނާ އަޅާބަލާއިރު 47.5 އިންސައްތައިން ވަނީ ދަށްވެފައެވެ. މިދިޔަ އަހަރުގެ މިހާތަނުގައި 72،262 ފަތުރުވެރިއަކު ވަނީ ރާއްޖެ ޒިޔާރަތް ކޮށްފައެވެ.\nއެހެންނަމަވެސް މިމަހުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 37،926 އަށް އަރާފައެވެ.\nމިހާތަނަށް ރާއްޖެ ޒިޔާރަތްކުރި ފަތުރުވެރިންގެ ތެރެއިން އެންމެ ގިނަ ފަތުރުވެރިން ރާއްޖެ ޒިޔާރަތް ކޮށްފައިވަނީ ރަޝިއާއިން ކަމަށް ޓުއަރިޒަމް މިނިސްޓްރީން ހާމަކޮށްފައިވެއެވެ. މި މުއްދަތުގައި ރަޝިއާއިން ޒިޔާރަތްކުރި ފަތުރުވެރިންގެ އަދަދު ވަނީ 10،002 އަށް އަރާފައެވެ.\nދެވަނައަށް އެންމެ ގިނަ އަދަދެއްގެ ފަތުރުވެރިން އިންޑިއާއިން ޒިޔާރަތް ކޮށްފައިވާއިރު، އިންޑިއާއިން 5،727 ފަތުރުވެރިން މިމުއްދަތުގައި ޒިޔާރަތް ކޮށްފައިވެއެވެ.\nމީގެ އިތުރުން ފަތުރުވެރިންގެ އެކޮމޮޑޭޝަން ފެސިލިޓީތަކުގެ ތެރެއިން 578 ތަނަކުން މިވަގުތު ހިދުމަތް ދެމުންދާކަމަށް ޓުއަރިޒަމް މިނިސްޓްރީން ބުނެފައިވެއެވެ. މީގެ ތެރޭގައި 141 ރިސޯޓަކާއި، 11 ހޮޓަލެއް އަދި 133 ސަފާރިއެއްގެ އިތުރުން 293 ގެސްޓްހައުސް ހިމެނެއެވެ.\nމި ތަންތަނުގައި 42،244 ބެޑް ކެޕޭސިޓީ އެބަހުރިކަމަށް ޓުއަރިޒަމް މިނިސްޓްރީން ހާމަކޮށްފައިވާއިރު، މީގެތެރެއިން 32،636 އެނދު ރިސޯޓުތަކުގައި އޮޕަރޭޓް ކުރަމުންދާކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ހާމަކޮށްފައިވެއެވެ. ދެވަނައަށް އެންމެ ގިނަ އެނދު އޮޕަރޭޓް ކުރަމުންގެންދަނީ ގެސްޓްހައުސްތަކުގައެވެ. އެއީ 5،574 އެނދެވެ.\nމިދިޔަ އަހަރުގެ އޮކްޓޯބަރު މަހުގެ 15 ވަނަ ދުވަހު ގެސްޓްހައުސްތައް ހުޅުވުމުގެ ހުއްދަ ޓުއަރިޒަމް މިނިސްޓްރީން ދިންފަހުން މިހާރު ތިންމަސް ވާން ކައިރިވެފައިވާއިރު، މިވަގުތު އެންމެ ގިނަ އަދަދެއްގެ ގެސްޓްހައުސް ހިންގަމުންދަނީ ކ. އަތޮޅުގައި ކަމަށް ޓުއަރިޒަމް މިނިސްޓްރީން ބުނެފައިވެއެވެ.\nއެގޮތުން ކ. އަތޮޅުގައި 131 ގެސްތްހައުސްއެއް ހިންގަމުންދާއިރު، މި އަތޮޅުގައި އެކަނިވެސް 3،130 އެނދުގެ ހިދުމަތް ދެމުންދާކަމަށް ޓުއަރިޒަމް މިނިސްޓްރީގެ ތަފާސްހިސާބުތަކުން ވަނީ ހާމަކޮށްފައެވެ.\nކޮވިޑް-19 އާއި ގުޅިގެން މިދިޔަ އަހަރު ރާއްޖެ ޒިޔާރަތްކުރި ފަތުރުވެރިންގެ އަދަދު 2019 ވަނަ އަހަރާ އަޅާ ބަލާއިރު ބޮޑުތަނުން ދަށްވެފައެވެ. މިދިޔަ އަހަރު ނިމުނުއިރު ރާއްޖެ ޒިޔާރަތް ކޮށްފައިވަނީ 555،399 ފަތުރުވެރިންނެވެ.\nމިދިޔަ އަހަރު ޜާއްޖެ ޒިޔާރަތްކުރި ފަތުރުވެރިންގެ އަދަދު ދަށްވިނަމަވެސް ޓުއަރިޒަމް މިނިސްޓްރީން ވަނީ މިއަހަރު ނިމުމުގެ ކުރިން 1.5 މިލިއަން ފަތުރުވެރިން ރާއްޖެ ގެނައުމަށް އަމާޒު ހިފާފައެވެ.\nމި އަމާޒަށް ވާސިލްވުމަށް ދުނިޔޭގެ އެކި ސަރަހައްދުތަކުގައި ރާއްޖެ އިޝްތިހާރުކުރުމުގެ ގިނަ ހަރަކާތްތަކެއް ކުރިއަށްގެންދަން ވިޒިޓް މޯލްޑިވްސްއިން ވަނީ ނިންމާފައެވެ.


Adhaalath party in Raees ah: "Cocktail" coalition akee fahureh\nއަދާލަތު ޕާޓީއިން ރައީސްއަށް: ކޮކްޓެއިލް ކޯލިޝަނަކީ ފަހުރެއް\nކޮލަންބޯއިން: ނާޒިމް ހަސަން\nމިއަދު ލަންކާގައި ބޭއްވި ޖަލްސާގެ ތެރެއިން: ކޯލިޝަނަކީ ފަހުރެއް ކަމަށް ވިދާޅުވި\nފިކުރު ތަފާތު ގިނަ ސިޔާސީ ޕާޓީތައް އެކުލެވޭ ކޯލިޝަނެއް ދެމި ނޯންނާނެ ކަމަށާއި "ކޮކްޓައިލް" ކޯލިޝަން ރޫޅޭނެ ކަމަށް ވިދާޅުވެ ރައީސް އަބްދުﷲ ޔާމީން މިއަދު ދެއްކެވި ވާހަކަފުޅަށް އަދާލަތު ޕާޓީން ރައްދުދީފި އެވެ.\nލަންކާގައި ދިރިއުޅޭ ދިވެހިންނާ ބައްދަލުކުރުމަށް މިރޭ އިދިކޮޅު ޕާޓީތަކުން ބޭއްވި ޖަލްސާގައި ވާހަކަ ދައްކަވަމުން އަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ، އިދިކޮޅުގަ ތިބި ކޮންމެ ޕާޓީއެއްގެ ލީޑަރަކީ ވެސް ވެރިކަން ކުރެއްވޭ ވަރު ގާބިލް ބޭފުޅުން ކަމަަށެވެ. ނަމަވެސް އެ ބޭފުޅުން މިއަދު ފަހަތަށް ޖެހިވަޑައިގެން ތިއްބެވީ ގައުމީ މަސްލަހަތުގަ ކަމަށެވެ.\nއެހެންވެ ގައުމީ މަސްލަހަތުގައި އެކުލަވާލާފައިވާ "ކޮކްޓެއިލް" ކޯލިޝަނަކީ ފަހުރެއް ކަމަށް އަލީ ޒާހިރު ވިދާޅުވި އެވެ. އޭނާ ވިދާޅުވި ގޮތުގައި ފަހުރަކަށް ވަނީ ގައުމީ މަސްލަހަތަށްޓަކައި މުސީބާތުން ގައުމު ސަލާމަތް ކުރުމަށް ލީޑަރުން އުފެއްދި ކޯލިޝަނަކަށްވާތީ އެވެ.\n"ފަހުރުވެރިކަމާއެކު އަޅުގަނޑުމެން ކޮކްޓެއިލް ކޯލިޝަނެއްގެ ގޮތުގައި މިތިބީ،" އަލީ ޒާހިރު ވިދާޅުވި އެވެ.\nއިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ވެސް މިއަދު ވަނީ ކޯލިޝަނާ ގުޅޭ ގޮތުން ވާހަކަ ދައްކަވާފަ އެވެ. އިބޫ ވިދާޅުވީ، އިދިކޮޅު ކޯލިޝަނަކީ ރައްޔިތުންގެ ކޯލިޝަނެއް ކަމަށެވެ. އެ ކޯލިޝަނުގައި ރާއްޖޭގެ ހުރިހާ ޕާޓީއަކަށް ނިސްބަތްވާ މީހުން މަސައްކަތް ކުރާ ކަމަށެވެ. އަތުގުޅާލައިގެން ޕާޓީތަކުން އަންނަ ރިޔާސީ އިންތިހާބު ބޮޑު ތަނުން ކާމިޔާބު ކުރައްވާނެ ކަމަށް ވެސް ވިދާޅުވި އެވެ.\nޖުމްހޫރީ ޕާޓީގެ ޑެޕިއުޓީ ލީޑަރު ހުސެއިން ރަޝީދު ވެސް ވަނީ ރައީސް އަބްދުﷲ ޔާމީން ބޮޑު ތަނުން ބަލި ކުރާނީ އެ ކޯލިޝަނުން ކަމަށް މިއަދު ވިދާޅުވެފަ އެވެ. އަދި ޖުމްހޫރީ ޕާޓީގެ ބާނީ ގާސިމް އިބްރާހިމް ވެސް އެދިވަޑައިގަންނަވަނީ އެގޮތް ކަމަށް ވިދާޅުވި އެވެ. އޭނާ ވިދާޅުވީ މިހާރު މިއޮތީ ޖާހިލިއްޔަ ޒަމާނެއް ކަމަަށާއި އެކަން ނިންމަން ޖެހޭ ކަމަށެވެ.\nރައީސް މައުމޫން އަބްދުލްގައްޔޫމްގެ ރީފޯމް މޫވްމަންޓްގެ ފަރާތުން ވާހަކަ ދައްކަވަމުން އައިމިނަތު ނާދިރާ ވިދާޅުވީ ރައީސް މައުމޫން އެދިވަޑައިގަންނަވަނީ އިބޫއަށް ވޯޓު ދެއްވުމަށް ކަމަށެވެ. އަދި އިންތިހާބުގައި ރައީސް ޔާމީން ބަލިވާނެ ކަމަށް ވެސް ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު އަދާލަތު ޕާޓީ + ޖުމްހޫރީ ޕާޓީ އިދިކޮޅު ފަރާތްތައް


6 sarahahdhehgai junior college aai, tivet center gaaimkurany - vNews.mv\n6 ސަރަހައްދެއްގައި ޖޫނިއާ ކޮލެޖާއި، ޓިވެޓް ސެންޓަރު ގާއިމްކުރަނީ\nޠާހިރާ އަޒްހާރު 04 June 2021, 11:11\nޖޫނިއަރ ކޮލެޖް އަދި ސްޓޭޓް އޮފް ދި އާޓް ޓިވެޓް ސެންޓަރުތައް ޤާއިމް ކުރުމާއި ބެހޭ ގޮތުން ހަޔަރ އެޑިއުކޭޝަން މިނިސްޓަރ ޑރ. އިބްރާހިމް ހަސަން ކައުންސިލްތަކާއި އެދާއިރާތަކަށް ނިސްބަތްވާ މަޖްލިސް މެމްބަރުންނާއި ބައްދަލުކުރައްވައިފިއެވެ.\nމި ބައްދަލުވުމުގައި ހަޔަރ އެޑިއުކޭޝަން މިނިސްޓަރ ވަނީ އަލަށް އިންތިޚާބުވި ކައުންސިލްތަކުގެ މެމްބަރުންނަށް މި ޕްރޮޖެކްޓް ހިނގާ ގޮތުގެ ތަފްސީލް ދީ، މި ޕްރޮޖެކްޓް އަލިއަޅުވާލާ ވާހަކަދައްކަވާފައެވެ. މި ޕްރޮޖެކްޓަކީ މީހުން ބިނާ ކުރުމުގެ ގޮތުން ރަށްރަށުގެ އަދި އަތޮޅުތަކުގެ މުސްތަޤްބަލަށް ކުރެވޭ ވަރަށް ބޮޑު އުއްމީދީ މަސައްކަތަކަށް ވެގެންދާނެކަމަށްގެ މަޤްސަދަށް މިނިސްޓަރ ފާހަގަކުރެއްވިއެވެ.\nއަދި ޖޫނިއަރ ކޮލްޖް އާއި ޓިވެޓް ސެންތަރުތައް ޤާއިމްވެމެންދާނީ ޓެކްނިކަލް އެންޑް ވޮކޭޝަނަލް ޓްރެއިނިންގް އަތޮޅު ތެރޭގައި ފަހި ކުރުމަށް ޕަބްލިކް-ޕްރައިވެޓް ޕާޓްނަރޝިޕް އުސޫލުންކުރެވޭ މަސައްކަތެއްގެ ގޮތުންކަމަށްވެސް މިނިސްޓަރ ވިދާޅުވިއެވެ.\nމިގޮތުގެ މަތީން ޖޫނިއަރ ކޮލެޖް، ސްޓޭޓް އޮފް ދި އާރޓް ޓިވެޓް ސެންޓަރުތައް އަދި ޕޮލިޓެކްނިކް ކެމްޕަސްތައް އެޅުމަށް ހަމަޖެހިފައިވާ ސަރަހައްދުތައް މިނިސްޓަރ ވަނީ ކިޔައިދެއްވާފައެވެ. އެގޮތުން ހ.އ. ދިއްދޫ އަދި ނ .ކެނދިކުޅުދޫ ގައި ޖޫނިއަރ ކޮލެޖެއް އެޅުމަށް ހަމަޖައްސާފައިވާކަމަށް މިނިސްތަރ ވިދާޅުވިއެވެ.\nކ. ތުލުސްދޫގައި ޕޮލިޓެކްނިކް ސެންޓަރެއް ގާއިމްކުރާނެ ކަމަށާއި، ފުވައްމުލައް ސިޓީ ، ކުޅުދުއްފުށި ސިޓީ އަދި ރ. އަލިފުށީގައި ސްޓޭޓް އޮފް ދި އާރޓް ޓިވެޓް ސެންޓަރެއް ގާއިމްކުރާނެ ކަމަށް މިނިސްޓަރ ވިދާޅުވިއެވެ.\nމިކަންކަމަކީ މަތީ ތަޢުލީމާއި ތަމްރީންގެ އާ ހަރުފަތަކަށް ގެންދިއުމަށް ކުރެވޭ ސިލްސިލާ މަސައްކަތްތަކުގެ ތެރެއިން ސަރުކާރުން ވަރަށް ބޮޑު އަހައްމިއްޔަތުކަމެއް ދީގެން ކުރަމުންދާ މަސއްކަތެއްކަންވެސް މިނިސްޓަރ ފާހަގަކުރެއްވިއެވެ. އަދި މި އިންސިޓިއުޓްތައް ޤާއިމްކުރެވޭނީ ދަނާލަކާއި އެކުގައި ކަމާއި މި ޒަމާނުގައި ދަނާލެއް ނެތްނަމަ އެހެން ރަށްރަށުން އަންނަ ކުދިންނަށް އެތަނުގައި ތިބެގެން ތަޢުލީމް ޙާސިލް ކުރުންފަދަ ކަންކަމެއް ނުކުރެވޭނެތީވެ، ދެމެހެއްޓެނިވިގޮތެއްގައި ކުރިއަށް ދިއުމަށް މިކަހަލަ އިންސްޓިޓިއުޓްތައް ހެދިގެން ދާއިރު ދަނާލެއްގެ ޚިދުމަތް ބޭނުންވާކަންވެސް މިނިސްޓަރ ވިދާޅުވިއެވެ.\nއަދި އިންވެސްޓަރުންނަށް ޢިމާރާތް އަޅަންދޭ ބިމުގައި އިތުރަށް ރެވެނިއު ޖެނެރޭޓް ކުރުމަށް އެހެނިހެން ކަންކަން ކުރެވިދާނެ ކަމަށް ވެސް މިނިސްޓަރ ޑރ. އިބްރާހިމް ޙާސަން ފާހަގަކުރެއްވިއެވެ.\nހަޔަރ އެޑިޔުކޭޝަން މިނިސްޓަރ ރާއްޖެ ސިޔާސީ


ދަޢުލަތަށް ގެއްލުންވާގޮތަށް، 2016ވަނަ އަހަރު އެސް.ޓީ.އޯ އިން އެތެރެކޮށްފައިވާ އެޓޮކޯ ބޭހާގުޅޭ މައްސަލާގައި ދަޢުވާކުރުމަށް އެދި ޕީޖީ އޮފީހަށް ހުށަހަޅައިފި | އެންޓި-ކޮރަޕްޝަން ކޮމިޝަން\nދަޢުލަތަށް ގެއްލުންވާގޮތަށް، 2016ވަނަ އަހަރު އެސް.ޓީ.އޯ އިން އެތެރެކޮށްފައިވާ އެޓޮކޯ ބޭހާގުޅޭ މައްސަލާގައި ދަޢުވާކުރުމަށް އެދި ޕީޖީ އޮފީހަށް ހުށަހަޅައިފި\nސްޓޭޓް ޓްރޭޑިންގ އޯގަނައިޒޭޝަން ޕލކ. (އެސް.ޓީ.އޯ) އިން 27 މޭ 2016 ގައި އިމްޕޯޓްކުރި އެޓޮކޯ ބޭހުގެ ބެޗް ނަންބަރު C602700ގެ ބޮޑު ބައެއް 2018 ވަނަ އަހަރުގެ މާރިޗު މަހުގެ ނިޔަލަށް މުއްދަތު ހަމަވެފައިވާއިރު، އެ ކުންފުނިން އެ ބޭހުގެ އިތުރު ބެޗެއް ޑިސެންބަރު 2018 ގައި އޯޑަރުކޮށްފައިވާކަމަށް ބުނާ މައްސަލަ، މި ކޮމިޝަނުން ތަޙްޤީޤުކޮށް ނިންމައި، އެ މައްސަލައިގައި ދަޢުވާކުރުމަށްޓަކައި މިއަދު (17 މާރިޗު 2021) ޕްރޮސިކިއުޓަރ ޖެނެރަލްގެ އޮފީހަށް ފޮނުވައިފިއެވެ.\nއެގޮތުން، މި މައްސަލައިގައި ދައުވާކުރުމަށްޓަކައި ފޮނުވާފައިވަނީ، އެސް.ޓީ.އޯގެ މެޑިކަލް ސަރވިސް ޑިޕާޓްމަންޓްގެ ހެޑްގެ މަޤާމުގައި ހުރި ޙުސައިން ޞަބާޙް (ގުލްޒާރުގެ / ސ.ހިތަދޫ) އާއި އެ ޑިޕާޓްމަންޓްގެ ޕްލޭނިންގ މެނޭޖަރ، ޙަމްދޫން ފާއިޒް (ޖިއްދާ / ޏ.ފުވައްމުލައް) ގެ މައްޗަށެވެ. އެ ފަރާތްތަކުގެ މައްޗަށް ދަޢުވާކުރުމަށްޓަކައި ފޮނުވާފައިވަނީ، ޤާނޫނު ނަންބަރު 2/2000 (ކޮރަޕްޝަން ހުއްޓުވުމާއި މަނާކުރުމުގެ ޤާނޫނު) ގެ 13 ވަނަ މާއްދާގެ (ހ) ގެ ދަށުން، ދައުލަތަށް ފައިދާވާން އޮތް ކަމެއްގައި އެނޫންގޮތަކަށް ޢަމަލުކުރުމުގެ ކުށުގެ ދަޢުވާއެވެ.\nތަޙްޤީޤަށް ފާހަގަކުރެވުނު ކަންތައްތަކަށް ބަލާއިރު، ސްޓޭޓް ޓްރޭޑިންގ އޯގަނައިޒޭޝަން ޕލކ. (އެސް.ޓީ.އޯ) އިން އެޓޮވަސްޓެޓިން (Atorvastatin) ގެ ބްރޭންޑެއްކަމަށްވާ އެޓޮކޯ (Atocor) ގެ 40މގ. އަލަށް ރާއްޖެ ގެނައުމަށް، އިތުރު ބޭސް ހިމެނޭގޮތަށް ރާއްޖެއިން ބޭރުގެ ބޭސް އުފައްދާ ކުންފުންޏަކާއެކު 2015 ގައި ލައިސަންސް އެންޑް ސަޕްލައި އެގްރީމަންޓެއްގައި ސޮއިކޮށްފައިވެއެވެ. އެ ބޭހުގެ 40މގ. އަކީ އޭގެ ކުރިން ގެނެސްފައިނުވާ އެ ބޭހުގެ އައު ޑޯސޭޖެއްކަމަށްވާއިރު، ރާއްޖޭގެ މާކެޓްގައި އެ ބޭހުގެ ބޭނުން އޮތް މިންވަރު ބަލާފައިވާކަން ލިޔުމުން އެނގޭކަށް ނެތެވެ.\nހަމައެހެންމެ، އެ ބޭހަކީ ހާޓް އެޓޭކް ނުވަތަ ސްޓްރޯކްޖެހިގެން ގެންނަ ބަލިމީހުންނަށް ހައި ޑޯސޭޖެއް ދިނުމުގެ ގޮތުން ދޭ ޑޯސޭޖެއްކަމަށާއި ޢާއްމުކޮށް ބަލިމީހުންނަށް ލިޔެދެނީ 10މގ. އަދި 20މގ. ކަމަށްވާތީ 40މގ. ދޭންޖެހޭ މީހުން ނިސްބަތުން މަދުވާނެކަމަށް ތަޙުޤީޤަށް ބަޔާންދިން ޑޮކްޓަރުން ބުނެފައިވާކަމާއި، އެއީ ޢާއްމުކޮށް ގިނަ ދުވަހަށް ގަވާއިދުން ބަލީމީހުން ބޭނުންކުރުމަށް ޑޮކްޓަރުން ލިޔެދޭ ޑޯސޭޖެއް ނޫންކަން ކޮމިޝަނުގެ ތަޙްޤީޤަށް ވަނީ އެނގިފައެވެ.\nއަދި، ލައިސަންސް އެންޑް ސަޕްލައި އެގްރީމަންޓްގައި އެސް.ޓީ.އޯއިން އެޓޮކޯގެ 40މގ. އަށް ފޯކާސްޓްކޮށްފައިވާ ޢަދަދަށްވުރެ އިތުރަށް ބޭސް އޯޑަރުކޮށް ގެނެސްފައިވާކަމާއި، އެގޮތުން، އެސް.ޓީ.އޯއިން 2016 ގައި 560,000 ގުޅަ އޯޑަރުކޮށް ލިބުނު ބޭހުގެ އަގަށް 2,928,487.45ރ. (ދެމިލިއަން ނުވަސަތޭކަ އަށާވީސްހާސް ހަތަރުސަތޭކަ އަށްޑިހަހަތް ރުފިޔާ ސާޅީސްފަސް ލާރި) ޚަރަދުކޮށްފައިވާކަން ފާހަގަކުރެވެއެވެ. އެގްރީމަންޓްގައި ފޯކާސްޓްކޮށްފައިވާ ޢަދަދާއި މެޑިކަލް ސަރވިސް ޑިޕާޓްމަންޓުން ފޯކާސްޓްކޮށްފައިވާ ޢަދަދަށްވުރެ ގިނައިން 2016 ވަނަ އަހަރު އެ ބޭސް ގެނެސްފައިވާކަން އެނގެއެވެ. ހަމައެހެންމެ، އެއީ، އޭރު އެސް.ޓީ.އޯއިން ޢާންމުކޮށް، ގަންނަމުންދިޔަ އެޓޮވަސްޓެޓިންގެ އެހެން ބްރޭންޑެއްކަމަށްވާ އެޓޮރިންގެ 20މގ. ގެނައި އެވަރެޖް ޢަދަދަށްވުރެ ގިނަ ޢަދަދެއްކަން ވެސް އެނގެއެވެ.\n2016 ގައި އެޓޮކޯގެ 20މގ. އާއި 10މގ. ވެސް އޯޑަރުކޮށްފައިވާއިރު، 20މގ. އަށްވުރެ ގިނައިން 40މގ. ގެނެސްފައިވެއެވެ. އަދި 40މގ. ގެ ބެޗުން ވިކުނީ ގެނައި ޢަދަދުގެ %5 އަށްވުރެ ކުޑަ ޢަދަދެއްކަން ފާހަގަކުރެވޭއިރު، މާރިޗު 2018 އަށް އެ ބެޗްގެ މުއްދަތު ވަނީ ހަމަވެފައެވެ. އަދި މާކެޓިންގގެ ބޭނުމަށްކަމަށް ބުނެ 2016 ވަނަ އަހަރު އެތެރެކޮށްފައިވާ އެޓޮކޯ 40މގ. ގެ ގިނަ ޢަދަދެއްގެ ބޭސް ރިޒަރވްކޮށްފައިވާއިރު، އެ ބެޗްގެ ބޮޑު ބައެއް ނުވިކި އެސް.ޓީ.އޯއަށް 2,787,457.13ރ. (ދެމިލިއަން ހަތްސަތޭކައައްޑިހަ ހަތްހާސް ހަތަރުސަތޭކަ ފަންސާސްހަތް ރުފިޔާ ތޭރަ ލާރި) ގެ ގެއްލުންވެފައިވެއެވެ.\n2016 ގައި ގެނައި އެޓޮކޯގެ 40މގ. ގެ ބެޗްގެ މުއްދަތު 2018 ގައި ހަމަވިފަހުން އެކިފަހަރު މަތިން ބަހާލައިގެންކަން ފާހަގަކުރެވެއެވެ. އެގޮތުން، އޮކްޓޫބަރު 2018 އިން ފެބުރުވަރީ 2020 ގެ ނިޔަލަށް އެ ބެޗް ގެނައުމަށް ޖުމުލަ 266,842.48ރ. (ދެލައްކަ ފަސްދޮޅަސްހަހާސް އަށްސަތޭކަސާޅީސްދެ ރުފިޔާ ސާޅީސްއަށް ލާރި) ޚަރަދުކޮށްފައިވާކަމާއި، 2018 އިން ފެށިގެން ގެނައި އެ ބޭހުގެ އެއްވެސް ބައެއް ނައްތާލަން ނުޖެހޭކަން ވަނީ ފާހަގަކުރެވިފައެވެ. ހަމައެހެންމެ، 2016 ގެ ބެޗުން ވިކުނު ޢަދަދުތަކަށާއި 2018 އިން ފެށިގެން ގެނެސް ވިކުނު އެ ބޭހުގެ ޢަދަދުތަކަށް ބެލުމުން، 2018 އިން ފެށިގެން އެސް.ޓީ.އޯއިން ގެނެސްފައިވާ އެ ބޭހުގެ ޢަދަދުތަކަކީ ރާއްޖޭގެ މާކެޓްގައި އެ ބޭހުގެ ޑިމާންޑް އޮތްވަރުކަން އެނގެއެވެ. އެހެންކަމުން، 2016 ގައި އެސް.ޓީ.އޯއިން އެޓޮކޯގެ 40މގ. އޯޑަރުކޮށް ގެނެސްފައިވަނީ ރާއްޖޭގައި އެ ބޭހުގެ ޑިމާންޑް އޮތްވަރާ އަޅާބަލާއިރު އެތައް ގުނައެއް އިތުރަށްކަން ފާހަގަކުރެވެއެވެ. އިސްވެފާހަގަކުރެވުނު ކަންކަމަށް ރިޢާޔަތްކުރާއިރު، އެސް.ޓީ.އޯގެ މެޑިކަލް ސަރވިސް ޑިޕާޓްމަންޓްގެ ހެޑްގެ މަޤާމުގައި ހުރި ޙުސައިން ޞަބާޙް (ގުލްޒާރުގެ / ސ.ހިތަދޫ) އާއި، އެ ޑިޕާޓްމަންޓްގެ ޕްލޭނިންގ މެނޭޖަރ ޙަމްދޫން ފާއިޒް (ޖިއްދާ / ޏ.ފުވައްމުލައް) މި މައްސަލައިގައި ޢަމަލުކޮށްފައިވާ ގޮތުގެ ސަބަބުން ދައުލަތަށް ދެ މިލިއަނަށްވުރެ ގިނަ ރުފިޔާގެ ގެއްލުންވެފައިވާކަން ތަޙުޤީޤަށް ލިބިފައިހުރި ހެކިތަކުން އެނގެއެވެ.


Iran in theyo gathun huttai nulaanan: India\nއިރާނުން ތެޔޮ ގަތުން ހުއްޓައެއް ނުލާނަން: އިންޑިއާ\nއިރާނުގެ އޮއިލް ރީފިނަރީ އެއް\nއިރާނުން އިންޑިއާ އަށް ތެޔޮ އެތެރެކުރުން ހުއްޓައިނުލާނެ ކަމަށް އެގައުމުގެ އެކްސްޓާނަލް އެފެއާޒް މިނިސްޓަރު ވެލަމްވެލީ މުރާލިދަރަން ވިދާޅުވެއްޖެ އެވެ.\nއިންޑިއާގެ މިހާރު އެންމެ ގާތް އެއް އެކުވެރި ގައުމު ކަމަށްވާ އެމެރިކާއިން ވަނީ އިރާނުން ތެޔޮ ގަތުން މަނާކޮށްފަ އެވެ. އަދި އިރާނުން ތެޔޮ ގަންނަ ގައުމުތަކަށް އިގްތިސާދީ ގޮތުން ދަތިކުރުމުގެ ފިޔަވަޅު އަޅާނެ ކަމަށްވެސް އެމެރިކާގެ ރައީސް ޑޮނަލްޓް ޓްރަމްޕް ވަނީ ވިދާޅުވެފަ އެވެ.\nޖަޕާނުގައި ކުރިއަށް ދިޔަ ޖީ20 ސަމިޓުގެ ތެރެއިން ނޫސްވެރިއަކު ކުރި ސުވާލަކަށް ޖަވާބު ދެއްވަމުން މުރާލިދަރަން ވިދާޅުވީ، އިރާނުން ތެޔޮގަތަސް އެމެރިކާގެ ނުފޫޒު އިންޑިއާއަށް ނެތް ކަމަށެވެ. އަދި އިރާނާއެކު އޮންނަ ގާތް ގުޅުމަށް ތިން ވަނަ ގައުމަކުން ނުފޫޒު ވެއްދިޔަ ނުދޭނެ ކަމަށެވެ. އިންޑިއާއިން ވިޔަފާރި ގުޅުން ބާއްވާ ޖެހޭ ގައުމުތައް އެމެރިކާއަށް ނޭގޭނެ ކަމަށްވެސް އޭނާ ވިދާޅުވި އެވެ.\nބޮޑު ވަޒީރު ނަރެންދުރަ މޯދީ ވެސް ވަނީ އިރާނުން އެތެރެކުރާ ތެޔޮ ގަތުން ނުހުއްޓާނެ ކަމަށް ސަމިޓުގެ ތެރެއިން ޓްރަމްޕް އަރިހުގައި ވިދާޅުވެފަ އެވެ. މޯދީ ވިދާޅުވީ، އިރާާނުން އެތެރެކުރާ ތެލުގެ އަދަދު އެމެރިކާގެ އެދުމުގެ މަތީން މަދު ކޮށްފައިވާ ކަމަށެވެ. އަދި އެއްކޮށް އިރާނުން ތެޔޮ ގަތުން ހުއްޓައި ނުލާނެ ކަމަށްވެސް މޯދީ ވަނީ ޓްރަމްޕް އަރިހުގައި ވިދާޅުވެފަ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ އެމެރިކާ + އީރާން


BREAKING: Nirubaveri Kamah Hihvaru Libey Gothah Mees Media Gai Vaahaka Dhakkaa Meehunnah Fiyavalhu Alhanee - Vaguthu\nނިރުބަވެރި ކަމަށް ހިތްވަރު ލިބޭ ގޮތަށް މީސް މީޑިއާގައި ވާހަކަ ދައްކާ މީހުނަށް ފިޔަވަޅު އަޅަނީ\nފުލުހުން މިއަދު ބޭއްވި ނޫސްވެރިންގެ ބައްދަލުވުން -- ވަގުތު އިމޭޖެސް: އަހްމަދު ޖައިޝަމް\nނިރުބަވެރި އަމަލަށް ހިތްވަރު ލިބޭ ފަދަ ކޮމެންޓްތަކާއި ޕޯސްޓްތަައް ކުރާ މީހުންގެ މައުލޫމާތު އެއްކޮށް، އެ މީހުންނާއި މެދު ފިޔަވަޅު އަޅާނެ ކަމަށް ފުލުހުން މިއަދު ވިދާޅުވެއްޖެ އެވެ.\nފުލުހުން މިހެން ވިދާޅުވީ، މިހާރު ކުރިއަށްދާ ނޫސްވެރިންގެ ބައްދަލުވުމުގައެވެ.\nއެ ބައްދަލުުވުމުގައި އެސިސްޓެންޓް ކޮމިޝަނަރ އޮފް ޕޮލިސް މުހައްމަދު ރިޔާޒް ވިދާޅުވީ، އެފަަދަ ކަންކަމަށް ޝައުގުވެރި ކުރުމަށް މަސައްކަތް ކުރުމަކީ ގާނޫނީ އަދި ޖިނާއީ ކުށެއް ކަމަށެވެ.\nރިޔާޒް ވިދާޅުވީ، ކުރީގެ ރައީސް މުހައްމަދު ނަޝީދަށް ދިން ނިރުބަވެރި ހަމަލާއަށްފަހު އެކި ފަރާތްތަކުން މީސް މީޑިއާ އާއި ހަބަރުތަކުގެ ކޮމެންޓް ސެކްޝަންތަކުގައި އެކި ގޮތްގޮތަށް ހިޔާލު ފާޅުކުރަމުންދާކަން ފާހަަގަކުރެވިފައިވާ ކަމަށެވެ.\nފުލުހުން މިއަދު ބޭއްވި ނޫސްވެރިންގެ ބައްދަލުވުމުގައި އޭސީޕީ ރިޔާޒް ވާހަކަދައްކަވަނީ -- ވަގުތު އިމޭޖެސް: އަހްމަދު ޖައިޝަމް\n"ބައެއް ފަރާތްތަކުން ނިރުބަވެރި މި އަމަލަށް ހިތްވަރުދޭ ކަހަލަ، އެކަން ކުރި މީހުންނަށް ތައުރީފްކޮށްފައި ކޮމެންޓް ކުރުން ފަދަ ކަންކަންވެސް އަޅުގަނޑުމެންނަށް ފާހަގަކުރެވޭ، މި ބާވާވަތުގެ ނިރުބަވެރި އަމަލުތަކަށް އެއްވެސް ސިފައެއްގައި ތައުރީފް ކުރުމާއި، ހިތްވަރު ދިނުމާއި ޝައުގުވެރިވުމާއި، ތާއިދުކުރާކަން ދެއްކުމަކީ ދިވެހި ރާއްޖޭގެ ޓެރަރިޒަމް ގާނޫނު ތަކުން މަނާކޮށްފައިވާ އަދި އެހެން ގާނޫނުތަކުންވެސް މުއްދަތު ކަނޑައެޅިގައިވާ ޖިނާއީ ކުށްތަކެއްކަން އަޅުގަނޑު ފާހަަގަކޮށްލަން ބޭނުން". ރިޔާޒް ވިދާޅުވިއެވެ.\nރިޔާޒް ވިދާޅުވީ، މިގޮތުން ކާކުކަން އެނގޭ ގޮތަށާއި، ކާކުކަން ނޭނގޭ ގޮތަށް މީސް މީޑިއާގައި މިގޮތަށް ވާހަަކަދައްކާ ކޮމެންޓްކޮށްފައި ހުރި މީހުންގެ މައުލޫމާތު ނަގައި، ކޮންބައެއްތޯ ސާފް ކުރުމުގެ މަސައްކަތްތައް ކުރަމުން ކަމަށެވެ.\n"މިގޮތަށް ނިރުބަވެރި އަމަލުތަކަށް ހިތްވަރުލިބިދޭ ގޮތަށް ކޮމެންޓްކޮށް، ތާއިދުކޮށް މި މީހުންގެ މައްޗަށް ތާއިދު އޮތްކަން ދައްކައިދޭ ކަހަލަ ކޮމެންޓްތައް ކުރާ މައްސަލަތައް އަޅުގަނޑުމެން ބަލައި، އެ ފަރާތްތަކާއި މެދު އަޅަން ޖެހޭ ގާނޫނީ ފިޔަވަޅުތައް އަޅާނެކަން މި ފުރުސަތުގައި ފާހަގަކޮށްލަން". ރިޔާޒް ވިދާޅުވިއެވެ.\nއިސްލާމީ ޝަރީޢަތުގައި އައިސްފައިވާ ކަންކަމާ ދިމާ އިދިކޮޅަށް ވާހަކަ ދައްކާ ކޮންމެ މީހަކީ ނިރުބަވެރިއެއް!\nތީ ކަލޭމެނަށް ކުރެވޭނެކަމަކީ. މީހުނަށް ބިރުދެއްކުން. ގާނޫނުބތަންފީޒެއް ނުކުރެވޭ. ދެން ދެއިރު ދެދަޅައަށް ޕްރެސްކޮންފަރެންސްއޭ ކިޔައިގެން އަލިފު ލައިލާ ވާހަކަ ކިޔުން. ވ.ނާގާބިލް ފުލުހުންފެ އިދާރާއެއް.\nމެއި 9, 2021 17:06\nއެމްޑީޕީގެ އިސް ބައެއްމީހުންނަށް ފުރަތަމަ ފިޔަވަޅު އަޅާ ، ފިނިފެންމާ ލޯންޗް ގެ ޓެރެރިސްޓް ހަމަލާ އަށް ޖޯކުޖަހާ ހިއްވަރު ލިބޭގޮތަށް ދެއްކި ވާހަކަތަށް މިހާރުވެސް އެހެރީ ފެންނަށް ، އެއީ ގައުމުގެ ރައީސް އަށް ދިން ހަމަލާ ،\nމެއި 9, 2021 17:23\nޢެހެންވިއްޔާ ފުރަތަމަ މި ސަރުކާރުގެ ވެރިން ހައްޔަރުކުރޭ\nމެއި 9, 2021 17:43\nފުރަތަމަ ނަޝީދާ ދޭތެރޭ ފިޔަވަޅު އަޅަން ގޮވާލަން.\nމެއި 9, 2021 17:45\nމީކަލޭމެންގެ މައްސަލައަކީ ފޮނިވާހަކަދައްކަނީ އެއްވެސް ކަމެއްނުވޭ ދެންވެސް އެއްޗެއް ގޮއްވާލީމަ އަނެއްކާ ތެޅިގަންނާނީ ކުރަންޖެހޭ އަސްލު މަސައްކަތެއް ނުކުރޭ\nމެއި 9, 2021 17:48\nހަމަހިމޭނުންތިބުމަށް އިލްތިމާސްކު ރަން !\nމެއި 9, 2021 19:28\nރަނުގެ މާސްކެއްގެ ވާހަކަ ތަ ތި ބުނީ\nމެއި 9, 2021 17:56\nނަބިއްޔާއަށް ބަދު ބަސް ބުނެ އިސްލާމް ދީނަށް ފުރައްސާރަ ކުރުމަކީ އެންމެ ބޮޑު ނިރުބުވެރިކަން.\nއެހެން ބުނާއިރަށް ތިތިބަ2މީހުންގެ މޫނުގެ ކުލަ ތަޣައްޔަރުވާނެ. އަޅެ ކޮންމެވެސް ކުއްޖަކު އެސުވާލު ތިސަރކައްގަ ކޮށްލަބަލަ!!\nމެއި 9, 2021 17:57\nޜައްޔިތުންގެ ހިތުގައި ވެރިންގެ މައްޗަށް ނަފުރަތު އުފައްދަން އެންމެގިނަ މަސައްކަތް ކުރި މީހާއަށް ފުރަތަމަ ފިޔަވަޅު އެޅުން މުހިއްމު.\nމެއި 9, 2021 20:25\nވެރިން ކިޔަނީ ކޮންބަޔަކަށް؟ މުސްލިމުންގެ ވެރިންނަކީ އަދުލު އިންސާފު ގާއިމުކުެާ ﷲ ގެ ދީނަށް ނަސްރުދޭ މީހުން. ތިމާގެ ބޭބެ މުސްކުޅިވީމަ ރިޝްވަތު ދިނަސް ތަހުގީގަށް ބަންދުކުރަންވީމަ ބޭބެވީމަ ދޫކޮށްލާ މީހުންނެއްނޫން. ތިމާގެ ޕާޓީ މީހާ ﷲ އަމުރުފުޅަށް "ސިކް" މިބަސްރައްދުކޮށް ގިސާސް އަށްހަޖޫ ޖެހީމަ ކަންފަތް ބީރުކޮށްގެން ހައްދު ގާއިމު ނުކޮށް ހުންނަ މީހާއެއްނޫން. ޕެންޑަމިކްގަ ރަޖާލައިގެން ފިލާ އޮންނަ މީހާއެއްނޫން. ވެރިންނަކީ ޢުމަރު ރަޟިޔަﷲ އަންހުފަދަ ހިތްވަރުގަދަ ކެރޭ ﷲ މެނުވީ އެހެން ފަރާތަކަށް ބިރު ނުގަންނަ މީހާ.\nމަރަށް ބިރުގަންނަނީ ޖާހިލުވީމަ. އެހެންވެ އެތެރެ ކޮއިލުގަ އެއޮންނަނީ. އެއީ ވެރިއެއްނޫން. ވެރިކަން ވަގަށް ނަގައިގެން ހަވާލުކުރީމަ އެއާ ހަވާލުވެހުރި ދުޝްމަނުންގެ ޕަޕެޓެއް.\nމެއި 9, 2021 17:59\nހަރުކަށި ކަމަށް އެންމެ ބޮޑަަށް ބާރުދެނީ ދީނަށް ފުރައްސާރަ ކުރުން ފާޅުގައި ބައެއް މީހުން ކުރާތީ. ފޭސްބުކާ ޓްވިޓަރގައި ސީދާ މުރުތައްދުންގެ ނަންނަމުގައި ﷲ އަށް ފުރައްސާރަކޮށް ރަސޫލާއަށް ފުރައްސާރަކޮށް ބަޔަކު އެކައުންޓްތަކެއް އޮޕަރޭޓް ކުރާތާ އެތައް ދުވަހެއް. އެއްވެސް ފިޔަަވަޅެއްނާޅާ..އެމީހުން އެކަން ކުރަނީ ރާއްޖޭގައި ތިބެ ކަމަށް ވެސް ބެލެވޭ ކަންކަންހުރޭ\nމެއި 9, 2021 18:11\nކޮން ފިޔަވަޅެއް އެޅޭނީ މި އުޅެނީ މިތާ ﷲ ގެ ޝަ ރީޔަތް ތަންފީޒު ނުވެގެން.\nމެއި 9, 2021 18:30\nހަރުކަށިކަމަކީ އިސްލާމްދީނާދެކޮޅަށް ކުރެވޭކޮއްމެކަމެއް\nމެއި 9, 2021 18:47\nއެހެން.. އެކަމަކު ކީރިތި ރަސޫލާއާއި އަދި އިސްލާމް ދީނުގެ އަސްލުތަކައް ހަޖޫޖަހައި ލާދީނީ ވާހަކަފަތުރާ ދިވެހީންނައް ފިޔަވަޅު ނާޅާތި. އޭރުން މުޖުތަމައު ދާނީ ހަރުދަނާވަމުން ތަގްްއާވެރިވަމުންތާއެވެ. މާތް ރަސްކަލާނގެ ދެއްވި ހަމަ ބުއްދި ބޭނުން ކުރާކަށެއް ނުވޭތޯ. މިއޮތްފަދަ ކޮވިޑުގެ މުސީބާތުގެ ތެރޭގައިވެސް އިސްލާމްދީނައް ނަސްރުލިބޭކަހަލަ ކަމެއް އޮޅިގެންވެއް ކުރަން ނޫޅޭތި. މާތްރައްކަލާނގެ ކޯފާއަކައް އިންތިޒާރުކޮއްގެން އުޅޭހެންވެސް ހީވާކަހަލަ. ނުވަތަ އެކަލާނގެއަށް ޗެލެންޖު ކުރާހެންވެސް ހީވާހަކަލަ. ކީރިތި ރަސޫލާއަށް ގޮންޖަހާފަ އެރަސޫލާގެ ޝަފާއަތައް އެދެންޖެހޭ ދުވަހާއި މެދު ވިސްނާށެވެ. އަޖަލަ ހަމަ ނުވަނީސް ތިމާއަށް މުސްލިމެއްގެ ގޮތުގައި ކިހާ މިންވަރަކައްތޯ ދުނިޔޭގެ ހަޔާތުގައި އެއްވެސް އަމަލެއް ކުރެވިފައިވަނީ ބަލާށެވެ.\nމެއި 9, 2021 18:48\nދީނަށް ފުރައްސާ ކުރާ މީހުނަށް ފިޔަވަޅެއް ނޭޅޭނެތޯ ؟ 😄\nމެއި 9, 2021 18:55\nވަރަށް ސާފުކޮށް ބުނެލަން ކޮބާ ރައީސް ޔާމީނާ ދިމާލަށް ވަގަށް ގޮވާ މަރަން ގޮވި މީހުން . ނަސީދު އެކަނިތަ މިތާ އުޅެނީ. އޭނަ މަރެއްވިސް ނިވި ދޯ ☹\nމެއި 9, 2021 19:03\nތިވެސް އެކަހަލަ މީހެއް\nމެއި 9, 2021 19:27\nގައުމުގެ އިސްވެރިއަކަށް ކަމެއް ދިމާވީމަ ޕޮލިހުން އަށް ހުރިހާ ކަމެއް ބެލޭ އިންސާފު ހޯދައިދޭ އެކަމަކު އާދައިގެ ދަށުދަރަޖައިގެ ފަރުދަކަށް ނުހޯދާދެވޭ. މި ގައުމުގަ އުޅރންވީ ހުސް ސިޔާސި އިސްވެރިން އެހެން އެމޭންއެ މިގައުމުގެ ވެރިން އަށް ވޯޓު ދޭންވީމަ އެކަނި ބޭނުންވާ މީހުން 🤦🏼♀ މި އޮތީވާ ގައުމެއް\nމެއި 9, 2021 20:13\nލާދީނީ ވާހަކަ ދައްކާ ފަތުރާ މީހުންނީ އެންމެ ފުރަތަމަ ގިންތީގެ ޓެރަރިސްޓުން ގޮތުގައި ކަނޑައަޅަން ޖެހޭ. މިފަދަ ޕޯސްޓްތައް ފަރާމީހުންނަން ފުރަތަމަ ފިޔަވަޅު އެޅިގެން ހަރުކަށި ވިޔަސް ހަރުދަޑި ވިޔަސް އެކަހަލަ މީހުންނަން ފިޔަވަޅު އެޅޭނެ ކަމަށް ގަބޫލް ކުރެވެނީ. ސަބަބަކީ ލާދީނީ މީހުންގެ ސަބަބުން ހަރުކަށި ފިކުރުގެ މީހުން އުފަންވެގެން އަންނަނީ، ފުރަތަމަ އެކަހަލަ މީހުން ހިފާ ހައްޔަރުކޮށް ކުރެވޭތޯ ބަލާބަލަ؟؟؟؟؟؟\nމެއި 9, 2021 21:09\nކުށެއް ނެތް މީހެއް މަޢުލޫމާތު އެއްކޮށް ގޮޅިއަށް ލާ އަނިޔާ ކުރުން، އެ ކަލޭ މެން ކުރާ މަސައްކަތަކީ. މީހުންގެ ދިރިއުޅުން ހަލާކު ކުރުން. ހަދާން ކުރާތި ދުވަހެއް އަންނާނެއެވެ. ކަލޭ މެންގެ ސަބަބުން މީހުން ގެ ދަރިން ޢާއިލާ ބިކަ ވެގެން ދާއިރު، ބޮޑު މުސާރަ ނަގައިގެން ތިބޭ.\nމެއި 9, 2021 21:13\nފުރަތަ މަ ރައީސް ޔާ މިން މަރާލަން ގޮވާލި މީހާ ހައްޔަރު ކުރަންވީ ނޫންތޯ....\nމެއި 9, 2021 22:46\nއިސްލާމްދީނައް ފުރައްސާރަ ކުރާމީހުންގެ ހުކުމްއި ލްމްވެރީން ކިޔާ ދީ ބަލާށެވެ.\nމެއި 10, 2021 01:25\nދީނައްފުރައްސާރަ ކުރާ މީހުން ހިމާޔަތްކޮއް އެމީހުން އެބަ ފުރައްސާރަ ކުރެޔޭ ބުނާމީހުން ހިފާ ހައްޔަރުކުރަން ގޮވާލާ ސަރުކާރެއް ދިވެހިން ރިޕްރެސެންޓެއް ނުކުރާނެ. މިހުރިހާ ކަމެއްގެ ހައްލަކީ ދީނައްފުރައްސާރަ ކުރާ ފަރާތްތައް ހިފާހައްޔަރުކުރުން. އެކަމަކު އެހެން ހަދަންވެއްޖެއްޔާ އެމްޑީޕީގެ އިސް ހުރިހާ އެމްމެންހެން ހިފާ ހައްޔަރުކުރަން ޖެހިފައި އޮންނާނީ. މުސްލިމުންނައް ވާޖިބުކަމެއް ދީން ދިފާއުގައި ބަސްބުނުން.\nމެއި 10, 2021 01:26\nބަޔަކުމީހުން އުސް ފަސްގަނޑު ހިސާރު ކޮށްގެން ތިބިއިރު މީހުންގެ ފޮޓޯގަ މަރަން، ދަން ޖައްސަން ލިޔެ އާންމުކޮށް ގޮވާ ހެދި މައްސަލަ އާއި އެކަން ކުރި މީހުން މިހާރުވެސް އެފަދަ ގޮވެލި ގޮވާތީ އެކަންކަމަށް ފިޔަވަޅު އަޅާ ވާހަކަ ދޯ؟\nއޭރުގެ ސަރުކާރުން އެކަންކަން ނުބަލާ ދޫކޮށްލީތީ މަސްއޫލިއްޔަތު އަދާނުކުރި މީހުންނަށްވެސް ފިޔަވަޅު އަޅާނެ ކަމަށް ބެލެވޭ.\nމެއި 10, 2021 01:33\nމީހުން ރުޅިއެރުވުން ނޫން ކަމެއް ނުކުރާތި! މިތިބީވާ ބަޔަކާ މި ގައުމު ހަވާލު ކުރެވިފަ.\nމެއި 10, 2021 01:58\nފުރަތަމަ ފިނިފެންމާ ގޮއްވި ދުވަހުގެ ޓްވީޓްތަކާ ފޭސްބުކް ކޮމެންޓްތައް ބަލާ ފިޔަވަޅު އަޅާ\nމެއި 10, 2021 02:27\nހުވާކޮށްފައި ބުނަން ތިކަން ނުވާނެ. ހަމަ ވަޔަށް ދާނީ. މާދަން ހަނދާން ނެތޭނެ. ތިޔައީ ދިވެހީން\nމެއި 10, 2021 02:38\nބަލަ ކޮބާ ކަލޭމެންބުނި ދުލާ،ފަޔާއި އަތުގެ މިނިވަންކަން؟\nމެއި 10, 2021 08:24\nދީނައް ކުޑާމީސް ކުރެވޭ ކޮންމެ މާހައުލެއް، ހާދިސާއެއް އަދި ވަގުތެއްގައި ދީނުގެ ދިފާއުގައި ބަސްބުނެ ލާދީނީ އޮއިވަރައް ރައްދު ދިނުމަކީ އިލާހީގޮތުން ކޮންމެ މުސްލިމަކައް ދެއްވާފައިވާ އަދި ނުހަނު ބޮޑައް މުޅިމުޖުތަމައުގެ މައްޗައް ލާޒިމް ކުރައްވާ ދެއްވާފައިވާ ހައްގެއް. އެހައްގަކައް އެއްވެސް މީހަކައް ބަޔަކައް އަދި ސަރުކާރަކައް އަރައެއް ނުގަނެވޭނެ އެއީ ކޮންމެ މުސްލިމެއްގެ ޒިންމާއެއް. ލަދީނީ ކަންކަމާއި ދެކޮޅައް އަޑުއުފުލުމަކީ ކޮންމެ މުސްލިމެއްގެ މައްޗައް ވާޖިބު ކަމެއް. މިއީ އިލްމުވެރީން އިއްތިފާގުވާ ކަމެއް.\nމެއި 10, 2021 10:28\nކީއްވެބާ ދީނަށް ފުރައްސާރަކުރާ ބައިގަނޑަށް ފިޔަވަޅެއް ނޭޅެނީ.................އެހެންވީމަ ލާދީނީ ކިޔާނަން.............ކަމެއް ކުރެވެއްޏާ ކޮއްބަލަ...........މި ފަސްގަނޑުގަ އިސްލާމް ދީނަށް ބަދުބަހެއް ބުނެވިގެން ނުވާނެ................\nސީ.ޕީ އިސްތިޢްފާ ދީފަ ގެޔައްދޭ


Faisaa Ge Thuhumatheh Sunny Leone Ge Mahchah - Vaguthu\n29 ލައްކަ އިންޑިއަން ރުޕީސްގެ ''ފުރޯޑް'' މައްސަލައެއް ޕެރުމްބަވޫރުގެ ރައްޔިތެއް ސަނީ ލިއޯންއާއި ދެކޮޅަށް ޖައްސައިފިއެވެ. މި މައްސަލައާއި ގުޅިގެން ކޮޗީ ކްރައިމް ބްރާންޗުން ސަނީގެ ބަޔާން ވަނީ ނަގާފައެވެ.\nސަނީ ލިއޯން މިހާރު ކުޅެމުންދާ ފިލުމުގެ ޝޫޓް ކުރަމުންދާ ތްރިވަނަންތަޕޫރަމްއަށް ގޮސް ކްރައިމް ބްރާންޗުގެ ޓީމަކުން ވަނީ މި މައްސަލައާއި ގުޅިގެން ސަނީގެ ބަޔާނެއް ރިކޯޑު ކޮށްފައި ކަމަށް ކްރައިމް ބްރާންޗުގެ އޮފިޝަލަކު ބުނެފައިވެއެވެ.\nޝިޔާސް ނަމަކަށް ކިޔާ މީހަކު ވަނީ ޗީފް ޕޮލިސްއަށް މި މައްސަލަ ހުށަހަޅައިފައެެވެ. އަދި ފަހުން ފުލުހުން ވަނީ މި މައްސަލަ ކްރައިމް ބްރާންޗަށް ހުށަހަޅައިފައެވެ.\nޝިޔާސް ބުނެފައިވަނީ ސަނީ ލިއޯން ވަނީ ދެ ޕްރޮގުރާމެއްގައި ބައިވެރިވުމަށް އެއްބަސްވެ އޭނާ އަތުން 29 ލައްކަ އިންޑިއަން ރުޕީސް ނަގާފައި ކަމަށާއި ނަމަވެސް އެއިން އެއްވެސް ޕްރޮގުރާމަކަށް ސަނީ އައިސްފައި ނުވާ ކަމަށެވެ.\nސަނީ ލިއޯން ވަނީ ވަރަށް ފަހުން އޭނާގެ ރިއަލިޓީ ޑޭޓިން ޝޯގެ ޝޫޓިންއަށް ކެރަލާއަށް ގޮސްފައެވެ. އަދި އެ ތަނުގައި ކްރިކެޓް ކުޅެ އިންސްޓަގުރާމުގައި ވެސް ވަނީ އެކަން ހިއްސާ ކޮށްފައެވެ.\nސަނީ ލިއޯން ކުޅެފައިވާ ވެބް ސީރީސް ވަނީ މިދިޔަ މަހު އެމްއެކްސް ޕްލޭޔާގައި ރިލީޒް ކޮށްފައެވެ. މި ސީރީޒްގައި ސަނީގެ އިތުރުން ފެނިގެންދާނީ ކަރިޝްމާ ތަންނާ، ވިވެކް ވަސްވާނީ، ދީޕަކް ތިޖޯރީ، އަމާން ޚާން އަދި ތާހާ ޝާހްއެވެ.\nސަނީ ލިއޯންގެ ފައިސާގެ މި މައްސަލައާއި ގުޅޭގޮތުން ބަޔާން ދީފައިވީ ނަމަވެސް އެއްވެސް ކަމެއް އާއްމުންނާ ހިއްސާކޮށްފައެއް ނުވެއެވެ.\nފެބުރުއަރީ 6, 2021 21:51\nސަނީ މިހާރަކު ތިޔަބުނާ ޕްރޮގުރާމުތައް ކުޅެއެއްނޫނޭ ، ނުވިސްނޭއިރު ކުޅުން.\nފެބުރުއަރީ 6, 2021 23:30\nމަ ހީކުރީ ބަރަހަނާ ފިލްމްކުޅުމުގެ ތުހުމަތު ކަމަށް


Harakaatheh nukoh oi meehaa vihey massalaigai naruhaku hayyaru koffi | Mihaaru\nހަރަކާތެއް ނުކޮށް އޮތް މީހަކު ވިހޭ މައްސަލާގައި ހައްޔަރު ކުރި ނަރުސް ސަދަލޭންޑް.\nހަރަކާތެއް ނުކޮށް އޮތް މީހާ ވިހެއި މައްސަލާގައި ނަރުހަކު ހައްޔަރުކޮށްފި\n24 ޖެނުއަރީ 2019 - 10:254comments\nއެރިޒޯނާ (ޖެނުއަރީ 24) - އެމެރިކާގެ އެރިޒޯނާ ސްޓޭޓުގެ ނާސިން ހޯމެއްގައި އެއްވެސް ހަރަކާތެއް ނުކޮށް ދިހަ ވަރަކަށް އަހަރު ދުވަހު އޮތް ބަލި މީހަކު ވިހޭ މައްސަލައިގައި އެ ތަނުގެ ފިރިހެން ނަރުހަކު ހައްޔަރުކޮށްފި އެވެ.\nޑީއެންއޭ ޓެސްޓްތަކަށް ފަހު ހައްޔަރުކޮށްފައި ވަނީ ހަސިއެންޑާ ހެލްތުކެއާ ކްލިނިކުގައި މަސައްކަތް ކުރާ އުމުރުން 36 އަހަރުގެ ނަތަން ސަދަލޭންޑް ނަމަކަށް ކިޔާ މީހެކެވެ. އޭނާގެ މައްޗަށް ވަނީ ޖިންސީ ގޯނާ ކުރުމާއި ނުކުޅެދޭ މީހެއްގެ ކިބައިން ނާޖާއިޒް ފައިދާ ނެގުމުގެ ދައުވާ އުފުލައިފަ އެވެ.\nކްލިނިކުގައި އޮތް 29 އަހަރުގެ ބަލި މީހާ ވިހެއީ ޑިސެމްބަރު 29 ވަނަ ދުވަހު އެވެ. ކްލިނިކުގެ ސްޓާފުން ބުނެފައި ވަނީ އެ މީހާ ބަލިވެ އިންކަން ނޭނގޭ ކަމަށެވެ. އޭނާ ވިހެއި ފިރިހެން ކުއްޖާ ވަނީ އާއިލާއާ ހަވާލުކޮށްފަ އެވެ. އެ ކުއްޖާގެ ހާލު ރަނގަޅެެވެ.\nޖިންސީ ގޯނާކޮށްފައި ވަނީ ހަސިއެންޑާ ހެލްތުކެއާގައި އޮތް ނުކުޅެދޭ މީހަކަށް.\nނުކުޅެދޭ މީހާ ވިހޭ ހާދިސާ އަށް ފަހު ފުލުހުން ވަނީ ތަހުގީގު ފަށައިފަ އެވެ. އަދި ކުރިން ވަނީ ޝައްކު ކުރެވޭ ފިރިހެން ސްޓާފެއްގެ ޑީއެންއޭ ސާމްޕަލް ނަގައިފަ އެވެ.\nކަމާބެހޭ ފަރާތްތަކުން ބުނެފައި ވަނީ ހައްޔަރު ކުރި ސަދަލޭންޑަކީ ނާސިން ލައިސަންސް އޮތް ފަރާތެއް ކަމަށެވެ. އަދި އަންހެން މީހާ އަށް ޖިންސީ ގޯނާ ކުރި ކަމަށް ބެލެވޭ ދުވަސްވަރު އޭނާ ބެލެހެއްޓުމާ ހަވާލުވެ ހުރީ ސަދަލޭންޑް ކަމަށް ވެސް ބުނެފައިވެ އެވެ.\nފުލުހުން މިހާރު ދަނީ އެ ކްލިނިކާ 2011 ވަނަ އަހަރު ގުޅުނު ސަދަލޭންޑް އެހެން ބަލި މީހުންނަށް ވެސް ޖިންސީ ގޯނާކޮށްފައިވޭތޯ ބަލަމުންނެވެ.\nބަލި މީހާ ވިހެއި ހާދިސާއާ ގުޅިގެން ހަސިއެންޑާ ހެލްތުކެއާގެ ސީއީއޯ ވަނީ އިސްތިއުފާ ދެއްވައިފަ އެވެ. މި ހާދިސާއާ ގުޅިގެން ކްލިނިކުގެ ޕްރޮޓޮކޯލް ވަނީ ބަދަލުކޮށްފަ އެވެ. އަންހެން ބަލި މީހެއްގެ ކައިރިއަށް ފިރިހެނަކު ވަންނަ ނަމަ މީގެ ފަހުން ވަދެވޭނީ އަންހެނަކާ އެކު އެވެ.\nއިތުރު ލިޔުންތައް ނަރުހުން އެމެރިކާ


ޗެލްސީއަށް ޗެމްޕިއަންސް ލީގުގެ ޖާގަ ގެއްލިއްޖެ\nއިނގިރޭސި ޕްރެމިއާ ލީގުގައި ރޭ ނިއުކާސަލް ޔުނައިޓެޑް އަތުން ބަލިވެ، ޗެލްސީއަށް އަންނަ ސީޒަންގެ ޔޫއެފާ ޗެމްޕިއަންސް ލީގުގައި ވާދަކުރުމުގެ ފުރުސަތު ގެއްލިއްޖެއެވެ.\nނިއުކާސަލްގެ ދަނޑުގައި ރޭ ކުޅުނު މެޗުން އެ ޓީމު އަތުން ޗެލްސީ ބަލިވީ 0-3 ގެ ނަތީޖާއަކުންނެވެ.\nމެޗު ފަށައިގެން ޗެލްސީގެ ފަރާތުން އެދެވޭ ކުޅުމެއް ފެނިގެން ގޮސްފައިނުވާއިރު، ނިއުކާސަލްއިން ދިޔައީ ޗެލްސީގެ ގޯލަށް ނުރައްކާ ކުރަމުންނެވެ. ޗެލްސީގެ ގޯލާ އަމާޒުކޮށް ނިއުކާސަލްއިން ފޮނުވަމުން ދިޔަ ނުރައްކާތެރި ގިނަ ހަމަލާތައް ޗެލްސީގެ ގޯލްކީޕަރު ތިބައު ކޯޓުއާ ދިފާއު ކުރަމުން ދަނިކޮށް، މެޗުގެ 23 ވަނަ މިނެޓުގައި ނިއުކާސަލްގެ ވައިޓް ގޭލްގެ ހަމަލާ ކޯޓުއާއަށް ދިފައު ނުކުރެވި ވަނީ ގޯލްގެ ތެރެއަށް ވަދެގެން ގޮސްފައެވެ. ނިއުކާސަލްއިން މެޗުގެ ލީޑު ނެގުމަށް ފަހުގައި ވެސް ދިޔައީ ޗެލްސީގެ ގޯލަށް ނުރައްކާ ކުރަމުންނެވެ. މެޗުގެ ފުރަތަމަ ހާފު ނިމިގެން ދިޔައިރު ވެސް ޗެލްސީއަށް ރަނގަޅު ކުޅުމެއް ދައްކާލެވޭ ގޮތެއް ނުވިއެވެ.\nމެޗުގެ ދެވަނަ ހާފު ފަށައިގެން ޗެލްސީއިން ވަނީ ކުޅުން ރަނގަޅުކޮށް ލަނޑު ޖަހަން ރަނގަޅު ފުރުސަތުތައް ތަނަވަސްކޮށްފައެވެ. އެހެން ނަމަވެސް ޗެލްސީގެ ކުޅުންތެރިންނަށް ލިބުނު ފުރުސަތުތަކުގެ ނުހިފި އުޅެނިކޮށް، ނިއުކާސަލްއިން ވަނީ އިތުރު ލަނޑެއް ޖަހައި މެޗުގެ ލީޑު ފުޅާކޮށްފައެވެ. މެޗުގެ 59 ވަނަ މިނެޓުގައި ނިއުކާސަލްއަށް އެ ލަނޑު ކާމިޔާބުކޮށްދިނީ އަޔޮޒީ ޕެރޭޒެވެ. މެޗުގެ 64 ވަނަ މިނެޓުގައި އަޔޮޒީ ޕެރޭޒް ވަނީ އިތުރު ލަނޑެއް ޖަހައި ނިއުކާސަލްއަށް ތިން ލަނޑުގެ ލީޑެއް ނަގައިދީފައެވެ. މެޗު ނިމިގެން ދިޔައީ ޗެލްސީއަށް ނިއުކާސަލްގެ ގޯލު ފޫއަޅުވާނުލެވިއެވެ.\nލީގުގެ ފަހު މެޗުން ބަލިވުމާއެކު، ޗެލްސީއިން މި ސީޒަންގެ ލީގު ނިންމާލީ 70 ޕޮއިންޓާއެކު ލީގު ތާވަލުގެ ފަސްވަނައިގައި އޮވެގެންނެވެ. ޔޫރަޕްގެ ކްލަބްތަކުގެ މެޗުގައި ކުޅެވޭ އެންމެ ޝަރަފުވެރި އެއް މުބާރާތްކަމަށްވާ، ޔޫއެފާ ޗެމްޕިއަންސް ލީގުގައި ވާދަކުރުމުގެ ފުރުސަތު ލިބެނީ އިނގިރޭސި ކްލަބްތަކުގެ ތެރެއިން އިނގިރޭސި ޕްރެމިއާ ލީގުގެ ގަދަ ހަތަރު ޓީމަށެވެ. އިނގިރޭސި ޕްރެމިއާ ލީގުގެ ފަސްވަނައާއި ހަވަނައަށް ދާ ޓީމެއް ޔޫއެފާ ޔޫރޮޕާ ލީގުގައި ވާދަކުރުމުގެ ފުރުސަތު ލިބެއެވެ. އެހެންވެ އަންނަ ސީޒަންގައި ޗެލްސީ ވާދަކުރަން ޖެހޭނީ ޔޫއެފާ ޔޫރޮޕާ ލީގުގައެވެ.


FEATURE: Thaareekhai Adhaa Oiy Gulhun Musthafa Kiyaidhinee Khiyaalee Kurehumakun! - Vaguthu\n5 މަސް ކުރިން ( ޖުލައި 28, 2021 )\nމިނަވަން ދުވަހާ ގުޅުވައިގެން މުސްތަފާ މުހައްމަދު ތައްޔާރުކުރި ކުރެހުން\nޖުލައި 26، 1965 ގައި ދުނިޔޭގެ ޗާޓަރުތަކުގައި ދިވެހިރާއްޖެއަކީ މިނިވަން މުސްތަގިއްލު ގައުމެއްގެ ގޮތުގައި ބަލައިގަތެވެ. އެއީ ކުރިން އިނގިރޭސިންގެ ހިމާޔަތުގައި ރާއްޖެ އޮތްއިރު، ހިމާޔަތުގެ އެއްބަސްވުން އުވާލަން ސޮއި ކުރެވުނު ދުވަހެވެ. ރާއްޖޭގެ ފަރާތުން އެ އެއްބަސްވުމުގައި ސޮއިކުރީ އޭރުގެ ބޮޑުވަޒީރު އިބްރާހީމް ނާސިރެވެ. މިއީ އޭގެ 56 އަހަރު ފަހެވެ. ދިވެހިންގެ މިނިވަންކަމާއި އަމިއްލަވަންތަކާއި މުސްތަގިއްލު ގައުމެއްގައި ގޮތުގައި އިސްލާމީ އެއްބައިވަންތަކަން ދެމި އޮތުމަށް އެތައް ގޮތަކުން ނުރައްކާތެރިކަން އެކި ދިމާއިން އަންނަނީ ފޯރުވަމުންނެވެ.\nމިނިވަން ދުވަހުގެ މުނާސަބަތުގައި ދިވެހި ފަންނާނުން އަންނަނީ އެ މީހުންގެ ފަންނުތައް ބޭނުންކޮށްގެން އެކި ކުރެހުންތައް ހުށަހަޅަމުންނެވެ. ފަންނާނުންގެ ކުރެހުންތައް މާލެއާއި އަތޮޅުތަކުގެ ބައެއް ފާރުތަކާއި މީސް މީޑިއާގައި ފެންނަން އޮތްއިރު، ކުރެހުމުގެ މުބާރާތްތަކެއް ވެސް ބޭއްވިއެވެ. ހދ. ކުޅުދުއްފުއްޓަށް އުފަން މުސްތަފާ މުހައްމަދު މި ދަނޑިވަޅުގައި ބޭނުންވީ ތަފާތު ކުރެހުމެއް ހުށަހަޅާށެވެ.\n"އަބަދުހެން ފެންނަ ތާރީޚީ ފޮޓޯގަނޑު ދޫކޮށް، ބޭނުންވީ މިއަދުގެ ހާލަތު ވަޒަންކޮށްދޭ މާނަ ފުން ކުރެހުމެއް ހުށަހަޅަން،" މުސްތަފާ ބުންޏެވެ.\nމުސްތަފާއަކީ އަބަދުވެސް މިފަދަ ކުރެހުން ހުށަހަޅަން ޝައުގުވެރިކަން ހުންނަ ފަންނާނެކެވެ. އޭނާ ބުނާ ގޮތުން އެންމެ ބޮޑު ޝައުގުވެރިކަމެއް ހުންނަނީ "ސައްރެލިޒަމް" ކުރެހުންތަކަށެވެ. އެއީ ހަގީގީ ދިރިއުޅުމުގައި ފެންނަ ކަންތައްތައް ނުވަތަ މުޖުތަމައުގައި ހުންނަ މައްސަލަތަކެއް، ޚިޔާލީ ގޮތަކަށް ސިފަކޮށްދޭ ކުރެހުމުގެ ބާވަތްތަކެވެ. ދިވެހިންގެ މި މުޖުތަމައު އާއި ގައުމުގައި ހުރި މައްސަލަތަކާއި ގުޅުވާލައި މެސެޖު ލިބޭނެ ފަދައިން ބައެއް ކުރެހުންތައް އޭނާ ވަނީ ތައްޔާރު ކޮށްފައެވެ. އެފަދަ މާނަ ފުން ކުުރެހުމެއް މިނިވަން ދުވަހާއި ގުޅުވާލައިގެން އޭނާ ވަނީ ކުރަހާފައެވެ. އިނގިރޭސީންގެ އަތްދަށުގައި ރާއްޖެ އޮތް ދުވަސްތަކާއި މިހާރާއި އަޅާކިޔައި ކުރެހުމެއް މުސްތަފާ ކުރަހާފައިވަނީ ހިޔާލީ ވާހަކަތަކެއް ބުނެދޭ ކުރެހުމެއްގެ ގޮތުގައެވެ.\nމިނިވަން ދުވަހާ ގުޅުވައިގެން މުސްތަފާ ކުރަހާފައިވާ ކުރެހުމުން ފެނިގެންދަނީ ހަނަފަސް ސަރަހައްދެއްގައި މަހު ބޮލެއް އޭގެ ނިގުލުގައި ހިފައިގެން އޮންނަ މަންޒަރެވެ. އޭގެ ފަހަތުން އުސް ގޮނޑިއަކާއި ދިގު މީހެއް ފެންނަން ހުއްޓެވެ. އުސް ގޮނޑީގެ ތިރިން ފެންނަނީ ކުޑަ ދޫންޏެކެވެ. ކުލަ ފަނޑުވަމުންދާ ގޮތަކަށް ކުރެހުުމުގައި ގޮނޑިއާއި މީހާގެ ފަހަތުން ރަށެއް ފެނެއެވެ. އެ ސަރަހައްދު ވަށައިގެން ދެން ކުރަހާފައިވަނީ ފިޔަ ފަޅައި އުދުހެމުންދާ ކަންފަތްތަކެކެވެ.\nކުރެހުން ފެނިފައި ހިތުގައި އުފެދުނީ މުޅިން ވެސް ސުވާލެވެ. އުދުހެމުންދާ ކަންފަތްތަކެއް އެ ދެއްކީ ކީއްކުރަން ހެއްޔެވެ؟ އިސްކޮޅުން ދިގު މީހަކާއި އުސް ގޮނޑިއެއް ރަމްޒު ކޮށްދެނީ ކޮން ކަމެއް ބާވައެވެ؟ ފަހަތުން ފެންނަ ރަށަކީ ކޮބައި ހެއްޔެވެ؟ މަހު ބޮލެއް އޭގެ ނިގުލުގައި ހިފިފައި އޮތުމުން އެއިން ބުނެދޭން އުޅޭ މެސެޖަކީ ކޮބައި ހެއްޔެވެ؟ މުޅި މި ކުރެހުމާއި ދިވެހިންގެ މިނިވަންކަމާ އޮތީ ކޮން ގުޅުމެއް ހެއްޔެވެ؟\nމި ސުވާލުތަކުގެ ޖަވާބު ހޯދަން މުސްތަފާ ކައިރީ އަހައިލީމެވެ. ކުރުކޮށް ފޮނިކޮށް އެއިން ކޮންމެ މަންޒަރެއް ރަމްޒުކޮށްދޭ ކަންކަން އޭނާ ކިޔައިދިނެވެ.\n"ކުރެހުމުން އެ ފެންނަ އުސް ގޮނޑި އަކީ އޭރުގެ ދައުލަތް. ގޮނޑީގައި އިށީންނަން އިންނަ ބަޔަކީ އެއީ ވެރިކަން. ގޮނޑީގެ އެ ބަޔަކީ ވެރިކަމުގެ ކޮއިލުތެރެ. އެއީ އާންމުންނަށް ނުފެނި ވެރިން ކުރާ ކަންކަން. އޭގެ އިތުރުން އެ ކުރެހުމުން ފެންނަ ދިގު މީހަކީ އެއީ އޭރުގެ ވެރިން. ގޮނޑީގެ ތިރީގައި އިން ދޫންޏަކީ އޭރު އައްޑޫ ރައްޔިތުން،" ކުރެހުމުގެ ހިޔާލު ގެނެސްފައިވާ ގޮތް ކިޔައިދެމުން މުސްތަފާ ބުންޏެވެ.\nމުސްތަފާ ބުނީ މި ކުރެހުން ކުރެހުމަށް ކޮންސެޕްޓް ތައްޔާރު ކުރުމުގެ ކުރިން ބައެއް ނޫސްވެރިންނާއި، ތާރީހު ދިރާސާ ކުރާ މީހުންގެ ފަރާތުން މިނިވަން ކަމުގެ ހާލަތު މިހާރު އޮތް ގޮތް ދެނެގަންނަން ހިޔާލު ހޯދާފައިވާ ކަމަށެވެ. މިނިވަންކަމަށް މީގެ އަހަރުތަކެއް ކުރިން ދިމާވި ގޮންޖެހުންތަކާއި މިނިވަންކަން ހޯދި ގޮތް އޮޅުން ފިލުވުމަށެވެ. އަދި އެ ދުވަހުގެ ހާލަތާއި މިއަދުގެ ހާލަތާއި ހުރި ގުޅުންތައް ހޯދައި ދެނެގަތުމެވެ. އަދި ލިބުނު މައުލޫމާތުގެ އަލީގައި ކުރެހުން ބިނާ ކުރުމެވެ.\nމުސްތަފާ އޭނާގެ ސްޓޫޑިއޯގައި ކުރަހަނީ\nދެ ހަފްތާ ދުވަހުން ނިންމުނު މި މަސައްކަތުގައި މުސްތަފާ ދައްކުވައިދޭން ބޭނުންވީ ކުރީގައި ރާއްޖެ އޮތް ހާލަތު އަދި މުޅިން ނެތިގެން ނުދާ ކަމެވެ. ދައުލަތުގައި ރައްޔިތުންނަށް ނޭނގޭ ފަރާތެއް ވާކަމާއި، ދިވެހި ތާރީހުގައި އިނގިރޭސިން ދިވެހިންގެ ވެރިކަން އަތުލައިގަނެ އަޅުވެތިކޮށްލި ސަބަބު މުޅިން ނޭނގޭ ކަމެވެ. އެނގޭހާ ވެސް ކަމަކީ ރާއްޖެ ޖިއޮގްރަފީ ގޮތުން އޮތީ ގިނަ ބަޔަކަށް ފައިދާތަކެއްވާނެ ހިސާބެއްގައި ކަމެވެ. އަބަދުވެސް ބައިނަލް އަގްވާމީ މުޅި މުޖުތަމައަށް ރާއްޖެ ބޭނުން ޖެހިފައި އޮންނަ ކަމެވެ. ރާއްޖެ މުހިއްމު ވެފައި އޮންނަ ކަމެވެ. ދިވެހި ވެރިންނާއި ބޭރުގެ މީހުންނާ ދެމެދު ހިނގާ މުއާމަލާތް ނޭނގޭ ކަމެވެ.\n"ގޮނޑީގެ ފައި އެ އިންނަނީ މަތިން ފެށިގެން ތިރިއަށް އަންނަ އިރު މުޅިން އެހެން ތާކަށް ގޮސްފަ، ގޮނޑި އޭނީ ތިރިއަށް އައިސް އެހެން ކޮޅަކަށް އެނބުރިފަ، ތިރީގައި ތިބޭ މީހުންނަށް ގޮނޑީގެ ފައިތައް ފެންނާނީ އެހެން ގޮތަކަށް. އެމީހުން އެ ނިންމާ ނިންމުމުގެ ވަރަށް ކުޑަ އެއްޗެކޭ އަސްލު އަހަރުމެންނަށް [ރައްޔިތުންނަށް] ފެންނާނީ. ގޮނޑީގެ މަތީ ބައި އަހަރުންނަކަށް ނުފެނޭ. އެ ފެންނަނީ ގޮނޑީގެ ފޫ. އޭރު އެ މީހުން ދެއްކި އެއްޗެއް، އެމީހުންގެ އަސްލު ބޭނުންތައް ނޭނގޭ،" ގޮނޑީގެ ޚިޔާލާތު މުސްތަފާ ތަފްސީލްކޮށްދިނެވެ.\nކަންނެލި ބޮލާއި އޭގެ ނިގޫ އަނގައިގަ ތާށިވެފައި އޮތް އޮތުމަކީ މިއަދު ދިވެހިންގެ އޮތް ހާލަތެވެ. ދިވެހިންގެ އެތެރޭގައި ހިނގީ ދާޚިލީ ދެބަސްވުންތަކެވެ. މީގެ ކުރިން އައްޑޫގައި އިނގިރޭސި ސިފައިން ގާއިމްވެ އެ މީހުންގެ އަސްކަރީ މަރުކަޒެއް ގާއިމް ކުރި އިރު ގެންގުޅުނު މައިގަނޑު އުކުޅަކަށް އޮންނަނީ "ޑިވައިޑް އެންޑް ރޫލް" އެވެ. ނުވަތަ ދިވެހިން ދެބައިކޮށް އެ މީހުން ވެރިކަން ކުރުމެވެ. އައްޑޫ މީހުނަށް ކަންކަން ކޮށްދީ، ވަކި ދައުލަތެއް އައްޑޫގައި ގާއިމް ކުރުމަށް އިނގިރޭސިން މަދަދުވެރިވިއެވެ. މިއަދު ރާއްޖޭގައި ވެސް ފެންނަނީ އެފަދަ ހާލަތެވެ. އެކި ފިކުރުތައް ވަދެ، ދިވެހިންގެ ދީނީ އެއްބައިވަންތަކަމާއި، ސަރަހައްދީ އެއްބައިވަންތަކަމަށް އޮތީ އަސަރުކޮށްފައެވެ. މުސްތަފާގެ ކުރެހުމުގެ އެ ބައިން ދައްކުވައިދެނީ މި ހާލަތެވެ.\n"ދެން ފެނިގެން މި ދަނީ ކަންނެލި ބޮލެއް. އެއީ މިހާރު ދިވެހިން. އަސްލު ކަންނެލި ބޯ ކުރެހުމުގައި ހިމަނާފައި އެވަނީ ވަރަށް ފައްސި ވިސްނުމަކުން. މަހަކީ ވަރަށް އެއްބައިވަންތަ އެއްޗަކަށް ވީމަ އެއްބައިވަންތަކަން ދައްކުވައިދެން. އެކަމަކު ދެން އޭގެ ނިގުލުގައި ހިފިފައޭ އެއޮތީ ދާހިލީ ކަންކަމުގެ ތެރެއިން، އެއްބައިވަންތަކަމަށް އަސަރު ކުރީ އަމިއްލަ ވިސްނުންތަކެއް ތަފާތުވެގެން ދާޚިލީ ކޯޅުންތަކަކާ ހެދިއޭ،" ކުރެހުމުން ދައްކުވައިދޭ ވާހަކަ ތިލަކޮށްދެމުން މުސްތަފާ ބުނެއެވެ.\n- ބޯހިކޭ -\nއަމިއްލަ ނިގުލުގަ ހިފިފަ އޮތްކަން އެނގޭ ހެއްޔެވެ؟\nތިބުނާ 'ގޮނޑީގެ ފައިތަކަށް' ނަޒަރު ހިނގާލިން ހެއްޔެވެ؟\nދެކެވޭ ވާހަަކަތައް، މިނިވަން ކަންފަތްތަކަކުން އަޑު އެހޭނެކަން އެނގޭހެއްޔެވެ؟#IndependenceDay2021 pic.twitter.com/UPUoqhDOn3\n— Kula Fihi (@Mustho_kulafihi) July 26, 2021\n"އަމިއްލަ ނިގުލުގައި ހިފިފަ އޮތްކަން އެނގޭ ހެއްޔެވެ؟ ތިބުނާ 'ގޮނޑީގެ ފައިތަކަށް' ނަޒަރު ހިނގާލިން ހެއްޔެވެ؟ ދެކެވޭ ވާހަަކަތައް، މިނިވަން ކަންފަތްތަކަކުން އަޑު އެހޭނެކަން އެނގޭހެއްޔެވެ؟"\n'ބޯހިކޭ' ގެ ނަމުގައި ކުރަހާފައިވާ ކުރެހުުމުގެ ފޮޓޯތަކާއި އެކު ހިއްސާކޮށްފައިވާ ކުރެހުމުގެ ހުލާސާ މެސެޖުގައި މުސްތަފާ ލިއެފައިވަނީ މިފަދައިންނެވެ.\nމި ހުލާސާއިން ބުނެދޭ ވާހަކަތައް ކިޔައިދެމުން މުސްތަފާ ބުނީ ކަންފަތްތަކަކީ މިނިވަން އެއްޗެއް ކަމަށެވެ. އަދި އެ ލިއުން ކޮޅުގައި އެ ބުނެދެނީ އެ މިނިވަންކަމުގެ ބޭނުންހިފައި، މައުލޫމާތު ހޯދައި އެ ކަންކަން ކުރަން ޖެހޭކަން ކަމަށެވެ. ވެރިންގެ ފަރާތުން ރައްޔިތުންނަށް ނޭނގޭ ކަންތައްތަކެއް ދައުލަތުގައި ހިނގާކަމެވެ. މި ސުވާލުތައް އުފައްދައި ރާއްޖޭގައި މިހާރު ކަންކަން ހިނގަމުންދާ ގޮތާއި މެދު ރައްޔިތުންނާއި ފަންނުވެރިން ވެސް ވިސްނާލަން މުސްތަފާ އެދެއެވެ.\nޖުލައި 28, 2021 19:03\nދިރޭތަކެތީގެ ސޫރަ ކުރެހުން އިސްލާމް ދީނުގައި ހުއްދައެއް ނޫނެވެ، ވަރައް ހަނި ދާއިރާއެއްގައި ނޫނީ.\nޖުލައި 28, 2021 21:06\nރާއްޖޭގެ "ސަލްވަޑޯ ޑާލީ"\nޖުލައި 29, 2021 11:20\nޖުލައި 29, 2021 12:34\nއަސްލު މިކަހަލަ ދިސްފޯމްވެފަ ހުންނަ އެއްޗެހީގެ ފޮޓޯ ކުރަހާއުޅެނީ ސިކުނޑި ހަމަ ނުޖެހޭމީހުން.\nޖުލައި 29, 2021 18:35\nތިބުނާ ސިކުޑި ހަމަޖެ ހޭމީ ހުން ވަގުތު ފާއިތުވުމުގެކުރިން މިޤައުމުސަލާމަތް ކޮށްދޭށެވެ. ސިކުޑި ހަމަޖެ ހޭ މީ ހުނަކީ ކޮބައިކަން ދެކެން ހުންނާށެވެ. ހަޤީގަތް ކުރިމަތީގައި ފެންނަން އޮތްއިރު އެކަންދޮގުކޮށް އޮޅުވާލަން މަސައްކަތް ކުރާމީ ހުންނަކީ މުސްލިމުންގެ ތެރެއިން ވާބައެއްނޫނެވެ.


IMO ge safeeru kamah Dr.Farahanaz\nއައިއެމްއޯގެ ސަފީރު ކަމަށް ޑރ.ފަރަޙަނާޒް\n-6days ago 1 - އައިޝަތު އަހުމަދު\nއެންމެ ފުރުލަތަމަ ޕޯއެޗްޑީ ފާހެއް ހޯއްދެވި ދިވެހި ކަނބަލަކީ، ޑރ. ޢާއިޝަތު ޝިހާމް ކަމަށް އަޅުގަނޑުމެން މިބެލީ މިހާތަނަށް. ކިހިނެއްތޯ ތި މަޢުލޫމާތު ހޯއްދެވީ.\nކޮވިޑް-19 އަށް މިއަދު ޕޮޒިޓިވްވީ 186 މީހުން!06 hours ago\nބަންދުގައި ބަހައްޓައިގެން ކޯޓަށް ހާޒިރުކުރުމަށް މީހަކު ހޯދަނީ07 hours ago\nއަންނަ އަހަރު ރަށްރަށުގެ ބޯހިޔާވަހިކަމަށް އިސްކަންދޭނަން: ރައީސް ޞާލިހު011 hours ago\nކޮވިޑް ވެކްސިން ކާޑު ދައްކާލައިގެން ޕިއްޒާ ކިޗަނުން ޑިސްކައުންޓެއް!012 hours ago\nމާލޭ ސިޓީގެ މިސްކިތްތަކުގައި ޖަމާއަތުގައި ގައިދުރުކޮށްގެން ނަމާދުކުރަނީ 1 13 hours ago\nমালদ্বীপ ন্যাশনাল ইউনিভার্সিটির চ্যান্সেলরদের সাথে সৌজন্য সাক্ষাত করেন মাননীয় রাষ্ট্রদূত।05 hours ago\nবাংলাদেশ হাই কমিশন মালদ্বীপ এর বিশেষ বিজ্ঞপ্তি05 hours ago\nކައުންސިލް އިންތިޚާބާ ދިމާކޮށް ތިންރަށެއްގެ ފެނާ ނަރުދަމާގެ މަސައްކަތް ހަވާލުކޮށްފި013 hours ago\nމަލީޙުގެ އިތުބާރުނެތްކަމަށް ރައްޔިތުންގެ މަޖިލީހުން ނިންމައިފި013 hours ago\nއިންޓަނެޓްގެ ސްޕިޑް އެހެރީ ރައީސް ސޯލިޙްގެ ސްޕީޑްގައި: ޝިޔާމް013 hours ago


Noorul-islam.NET :: ފާޚާނާގައި ހުރެ ވުޟޫކުރާނަމަ ބިސްމި އަޑުބާރުކޮށް ކިއުން ހުއްދަތޯއެވެ؟\nފާޚާނާގައި ހުރެ ވުޟޫކުރާނަމަ ބިސްމި އަޑުބާރުކޮށް ކިއުން ހުއްދަތޯއެވެ؟\nޖަވާބު ދެއްވީ : ފަޟީލަތުއްޝައިޚް ޙުސައިން ރަޝީދު އަޙްމަދު\nސުވާލު: ފާޚާނާގައި ހުރެ ވުޟޫކުރާނަމަ ބިސްމި އަޑުބާރުކޮށް ކިއުން ހުއްދަތޯއެވެ. އަދި ވުޟޫކުރާއިރު ނިޔަތް ގަންނަނީ މޫނު ދޮންނަން ފަށާއިރުތޯއެވެ؟ މިހެން މިދެންނެވީ އަޅުގަނޑު ކިޔެވި ފޮތެއްގައި ވަނީ މޫނުން އެންމެ ފުރަތަމަ ދޮންނަ ތަނެއް ދޮންނަން ފަށާއިރު ނިޔަތް ގަތުމަށެވެ. އޭގެ ފަހުން މީހަކު ބުނި ގޮތުގައި އެގޮތަށް ނިޔަތް ގަންނަ ކަމުގައިވާނަމަ މޫނުގެ ކުރިން ދޮންނަ ތަންތަން ދޮވެވޭނީ ނިޔަތަކާއި ނުލައެވެ. ވީމާ މިކަން ސާފުކޮށް ދެއްވުން އެދެމެވެ. <?xml:namespace prefix = "o" />\n(ހ) ފާޚާނާގައި ކަމުގައި ވިއަސް އަދި ފާޚާނާއިން ބޭރުގައި ކަމުގައި ވިއަސް ވުޟޫގައި ކިޔަން އޮންނަ ޛިކުރުތަކަކީ ހަރުއަޑުން ކިޔަން އޮންނަ ތަންތަނެއްނޫނެވެ. ބިސްމިއާއި ވުޟޫ ދުޢާފަދަ ހުރިހާ ޛިކުރެއް ކިޔުން ސުއްނަތް ވެގެންވަނީ ސިއްރުންނެވެ.\n(ށ) ފާޚާނާގައި އެއްވެސް ކަހަލަ ޛިކުރެއް ކުރުމީ ޖުމްހޫރު ދަންނަބޭކަލުން ވިދާޅުވާގޮތުގައި ހުއްދަ ކަމެއްނޫނެވެ. އެހެން ކަމުން ބިސްމިއާއި ވުޟޫދުޢާފަދަ ދުޢާ ކިޔަންވާނީ ފާޚާނާއިން ބޭރުގައެވެ. ފާޚާނާއަށް ވަންނައިރު ބިސްމި ކިޔެވިދާނެއެވެ. ނުވަތަ ވުޟޫކުރަން ފަށާއިރު ހިތަށް ބިސްމި ގެނެވިދާނެއެވެ. މިއީ ހަމައެކަނި ފާޚާނާގެ ހުކުމެވެ. ނަމަވެސް ވަޅުކޮޓަރިއާއި ގިފިލިފަދަ ތަންތާނގައި ދުޢާކިއުމަކުން މައްސަލައެއް ނެތެވެ.\n(ށ) ނިޔަތަކީ ގިނަ ދަންނަބޭކަލުން ވިދާޅުވާ ގޮތުގައި ފަރުޟެކެވެ. ބައެއްބޭކަލުންގެ އަރިހުގައި ޝަރުޠެކެވެ. ވުޟޫކަމުގައި ވިއަސް ނުވަތަ ނަމާދުކަމުގައި ވިއަސްއެވެ.އެހެން ކަމުން ނިޔަތް ފަރުޟަކަށް ވެފައި އެއީ ހިތުން ގަންނަންޖެހޭ އެއްޗެކަށް ވާއިރު އެނިޔަތް ގަންނަން ފަރުޟުވާނީ ފުރަތަމަ ފަރުޟާއެކުގައެވެ. ވުޟޫގައި ނަމަ އެއީ މޫނު ދޮވުމެވެ. އެހެންކަމުން މޫނު ދޮންނަން ފެށުމާ އެކުއެކީގައި، ތިމަންނަ ޙަދަސްއެރަގަންނަމޭ ހިތަށް އަރުވަންޖެހޭނެއެވެ. ނަމަވެސް މޫނު ދޮވުމުގެ ކުރީން ވެސް ވުޟޫގެ ސުއްނަތްތަކެއް އެކުލެވޭތީ އެސުއްނަތްތަކާއެކު ނިޔަތްގަތްކަމުގައި ވިއަސް ނިޔަތް ފުދުނީއެވެ. މޮޅުގޮތަކީ ވެސް މިއީއެވެ. ކުރީގައި ބަޔާންވެދިޔައީ ފަރުޟު ގޮތެވެ. ކޮންމެހެން ކުރަން މަޖްބޫރުވާގޮތެވެ. والله أعلم\nޖަވާބު ދެއްވީ: ފަޟީލަތުއްޝައިޚް ޙުސައިން ރަޝީދު އަޙްމަދު


Hakuru bayyah faruvaa kurumah smartphone | Mihaaru\nޖަނަވާރުގެ ހަށިގަނޑުގައި އުޅޭ ދިރުން ހުރި ސެލްއެއް ސްމާޓްފޯން މެދުވެރިކޮށް ކޮންޓްރޯލްކުރެވޭނެ ގޮތެއް ސައިންސްވެރިން ަވަނީ ހޯދާފައި.\n03 މެއި 2017 - 06:07\nސައިންސް ޓްރާންސްލޭޝަން މެޑިސިންގައި ބުނެފައިވާ ގޮތުގައި، މިގޮތަށް އެކި ބަލިތަކާ ދެކޮޅަށް، އެކި ބޭސް ބޭނުންކޮށްގެން ދޭ ފަރުވާގައި މި ޓެކްނޮލޮޖީ ބޭނުންކުރެވިދާނެ އެވެ. ޗައިނާގެ ރިސާޗަރުން ބުނީ މިއީ ބޭސްވެރިކަމުގެ މުޅިން އާ މަރުހަލާއެއްގެ ފެށުން ކަމަށް ވެދާނެ ކަމަށެވެ.\nމި އާ އީޖާދުގައި އެންމެ ފުރަތަމަ ކަމަކަށް އޮންނަނީ ދިރިހުރި ސެލްއެއް "ދިރުން ހުރި ފެކްޓަރީ"އަކަށް ބަދަލުކޮށްލަނީ ކަމަށް ސައިންސްވެރިން ބުނެ އެވެ. އެގޮތުން މި ސެލް ބަދަލުކޮށްލަނީ އެއިން ހަކުރާއި އިންސިއުލިން ފަދަ މާއްދާތައް ކޮންޓްރޯލްކުރެވޭނެ "ބޭސް" އަމިއްލައަށް އުފެދޭ ގޮތަށެވެ. އެކަމަކު އެ މަސައްކަތްކުރާނީ އެ ސެލްއަށް އައްޔެއް ފޮނުވުމުން އެކަންޏެވެ.\nއޮޕްޓޮޖެނެޓިކްސްގެ ނަން ދީފައިވާ މި ޓެކްނޮލޮޖީގައި ސެލްތައް މަސައްކަތްކުރާނީ ވަކި ހާއްސަ ވޭވްލެންތެއްގެ ރަތް އައްޔަށެވެ. އެގޮތުން މި އަލި ފޮނުވަން ބޭނުންކުރާނީ ސްމާޓްފޯން އެޕަކުން ވަޔަލެސްކޮށް ދިއްލާ، އެލްއީޑީ އެކެވެ.\nމި ޓެކްނޮލޮޖީ ޓެސްޓްކުރުމަށް އީސްޓް ޗައިނާ ނޯމަލް ޔުނިވަސިޓީގެ ސައިންސްވެރިން ވަނީ ހަކުރު ބަލި ހުރި މީދަލެއްގައި މި ސިސްޓަމް ހަރުކޮށްފަ އެވެ. އަދި ޓަޗްސްކްރީނެއް ބޭނުންކޮށްގެން އެ މީދަލުގެ ހަށިގަނޑުގައި ހަކުރުގެ މިންވަރު ކޮންޓްރޯލްކުރި އެވެ.\nދިރާސާ ޓީމުން ބުނީ މިއީ ހާއްސަ ހާލަތްތަކުގައި ފަރުވާ ދިނުމަށް ވަރަށް މުހިންމު ޓެކްނޮލޮޖީއަކަށް ވާނެ ކަމަށެވެ. އަދި މި ޓެކްނޮލޮޖީ ކުރިއަރައި، ދުނިޔެއަށް އާންމުވުމަކީ ބޭސްވެރިކަމުގައި ލިބޭނެ ބޮޑު ކުރިއެރުމެއް ކަމަށް ވެސް ބުންޏެވެ.\nއިތުރު ލިޔުންތައް ސިއްހަތު ސްމާޓް ފޯން ހަކުރު ބަލި ސައިންޓިފިކް ރިސާޗް


Veri Meehaa Ge Faisaa Thah Balahataa Dhenee Mugoshi Meedhaleh! - Vaguthu\nވެރިމީހާގެ ފައިސާތައް ބަލަހައްޓައި ދެނީ މުގޮށިމީދަލެއް!\nއިންސާނުންނަކީ ފައިސާގެ ކަންކަމުގައި އަނެކާއަށް އިތުރުބާރު ކުރާ ބައެއް ނޫނެވެ. މަދު ފަހަރަކު ބައެއް މީހުން ރަހުމަތްތެރިންނާއި ފައިސާ ބަލަހައްޓަން ހަވާލު ކުރިއަސް ގިނަ މީހުން އެކަން އެގޮތަށް ނުކުރާނެއެވެ.\nމިގޮތަށް އިތުބާރު ނުކުރާ މީހަކަށް ޖަވާހިރެއް ފަދަ "ގާޑެއް" މިވަނީ ލިބިފައެވެ. އޭނާގެ ފައިސާތައް ބަލަހައްޓަމުން އަންނަނީ އޭނާގެ މީގެ ދުވަސްކޮޅެއް ކުރިން ސަލާމަތް ކޮށްފައިވާ މުގޮށި މީދަލެވެ.\nމެހްމެޓް ޔުސެލް ނަމަކަށް ކިޔާ ތުރުކީއަށް ނިސްބަތްވާ އެ މީހާ ބުނެފައިވަނީ އޭނާ އެ މުގޮށި މީދާ ސަލާމަތް ކޮށްފައިވަނީ އެކަން ވަރަށް ހާލުގައި އިތުރު ދެ މީދަލާއި އެކީ ތިއްބާ ކަމަށާއި އޭގެ ފަހުން އެއަށް ކާންދީ އޮޅު ކޮށްފައިވާ ކަމަށެވެ.\nއޭނާ ބުނީ، އެ މީދާ އޮޅު ކުރި ފަހުން އަބަދު ވެސް އޮންނަނީ ފައިސާ ރައްކާ ކޮށްފައި ހުންނަތާ ކައިރީގައި ކަމަށާއި އޭނާ ފިޔަވައި އިތުރު މީހަކު ފައިސާ ނަގަން މަސައްކަތް ކޮށްފިނަމަ، ދުރުކޮށްލާ ކަމަށެވެ.\n"ހީވަނީ އޭތި ސަލާމަތް ކޮށްދިނީމަ އަޅުގަނޑަށް ބަދަލު ދެނީ ކަމަށެވެ. އެއީ އަޅުގަނޑުގެ ފައިސާ ބަލަހައްޓާ މީދަލަކަށް ވެގެން ހުރެ" އޭނާ ބުންޏެވެ.\nއޭނާ ބުނި ގޮތުން އެކަން އެހެން މީހުންނަށް އެނގިގެން ދިއުން މުހިންމު ކަމަށާއި އެކަމުގެ ސަބަބުން އެފަދަ ޖަނަވާރުތަކަށް އަޅާލުމަށް އެހެން މީހުން ވެސް ބޭނުން ވާނެއެވެ. އަދި އެފަދަ ހާލުގައި އުޅޭ ޖަނަވާރުންނަށް އެހީވުމަށް އޭނާ ވަނީ އިލްތިމާސް ކޮށްފައެވެ.\nޖޫން 19, 2021 17:45\nލޯބިކަން..މިރާއްޖޭގެ ފިހާރަތަކުގަވެސް މީގެ މީދާތަކެއް ބައިތިއްބަން ފެނޭ..\nޖޫން 20, 2021 13:40\nވ ލޯބި މުގޮށި މީދާ!


މާރޗް މަހުގެ 24ން 27އަށް ގދ. ތިނަދޫގައި ބާއްވާ މަކީޓާ 8 ވަނަ އެޓޯލް ޖޫނިއަރ ޗެމްޕިއަންޝިޕްގައި ބައިވެރިވުމުގެ މުއްދަތު ހަމަވިއިރު މުބާރާތުގެ6ޢުމުރުފުރާގައި 17 ޓީމަކުން ބައިވެރިވުމަށް އެންޓްރީ ފޯމް ވަނީ ހުށަހަޅާފައެވެ.\nމުބާރާތުގައި ބައިވެރިވެފައިވާ ޓީމް ތަކަކީ ތ. ވިލުފުށީ ސްކޫލް، ހުވަދޫ ސްކޫލް (ފަރެސް މާތޮޑާ)، ހާފިޒް އަޙްމަދު ސްކޫލް (ޏ. ފުވައްމުލައް)، ގދ. އަތޮޅު ތަޢުލީމީ މަރުކަޒު، މަދުރަސަތުލް ޝައިޚް މުޙައްމަދު ޖަމާލުއްދީން (ޏ. ފުވައްމުލައް)، ގދ. އަތޮޅު ތަޢުލީމީ މަރުކަޒު އިސްދަރިވަރުން، ޏ. އަތޮޅު ތަޢުލީމީ މަރުކަޒު، ގދ. އަތޮޅު މަދަރުސާ، ކޭ ވައި ސްޕޯޓްސް އެކަޑަމީ، އަބޫބަކުރު ސްކޫލް (ގދ. ތިނަދޫ)، ފުވައްމުލަކު ސްކޫލް، މަޑަވެލި ސްކޫލް، ޝަރަފުއްދީން ސްކޫލް (އައްޑޫ)، ތިނަދޫ ޒުވާނުންގެ ކްލަބް، ތިނަދޫ ސްކޫލް، ހިތަދޫ ސްކޫލް، ބިލަބޮންގ ހައި އީޕީއެސް އިންޓަރނޭޝަނަލް ސްކޫލެވެ.\nމިމުބާރާތް ކުރިޔަށް ދާނީ އަންހެން ފިރިހެން ވަކިން 13އަހަރުންދަށް، 16 އަހަރުން ދަށް، އަދި 19 އަހަރުން ދަށުގެ ޢުމުރުފުރާއަށެވެ. މުބާރާތުގެ ކޮންމެ ޖިންސަކުން 1 ވަނަ ޓީމަށް 7000ރުފިޔާ، ދެވަނަ ޓީމަށް 5000ރުފިޔާ އަދި3ވަނަ ޓީމަށް 3000ރުފިޔާގެ ފައިސާގެ އިނާމް ވަނީ ހުށަހަޅާފައެވެ.\nމިމުބާރާތުގައި6ޢުމުރުފުރާއިން ޖުމްލަ 66 އިވެންޓް ކުރިޔަށް ދާނެއެވެ.


Ras Online - ފިލްމު ޝޫޓިންގ ނުނިމެނީސް ކާރްތިކްގެ އަޑު ހިނގައްޖެ\nފިލްމު ޝޫޓިންގ ނުނިމެނީސް ކާރްތިކްގެ އަޑު ހިނގައްޖެ\nމާޝާ މިދުހަތު 11 ސެޕްޓެމްބަރު 2021 - 10:28\nހިންދީ ފިލްމު ބޫލް ބުލައްޔާ2ގެ ޕޯސްޓަރެއް.\nބޮލީވުޑްގައި މިހާރު ކުރިއަރަމުން އަންނަ ކާރްތިކް އާރިޔަންގެ އަޑު ހިނގައްޖެއެވެ.\nކާރްތިކްގެ އަޑުދިޔައީ މިހާރު ކުރިއަށްދާ ފިލްމް ބޫލް ބުލައްޔާ2ގެ ޝޫޓިންގގެތެރެއިންނެވެ. އޭނާގެ އަޑުގޮސްފައިވަނީ ފިލްމުގެ ގިނަ މަންޒަރުތަކުގައި ހަޅޭއްލަވަން ޖެހޭތީކަމަށް ފިލްމު ކްރޫއިން ހާމަކޮށްފައިވެއެވެ.\nޝޫޓިންގގެ ތެރެއިން އަޑު ދިއުމުން މުޅި ފިލްމު ކްރޫއިން ހާސްވެ ކަންބޮޑުވި ނަމަވެސް ސިއްހީ އެހީތެރިން ވަނީ ކާރްތިކްގެ އަޑު ރެސްޓުކޮށްލަން ޖެހޭނެ ކަމަށް އިލްތިމާސްކޮށް، އޭނާގެ ހާލު ރަނގަޅުކަން ފާހަގަކޮށްފައެވެ.\nހިންދީ ފިލްމު ބޫލް ބުލައްޔާ2އިން ކާރްތިކް އާއެކު ދެން ފެނިގެންދާނީ ތަބޫ އަދި ކިއާރާ އަދްވާނީ އެވެ. މިފިލްމުގެ މަސައްކަތް ފަށާފައިވަނީ 2019 ވަނަ އަހަރުއެވެ. ފިލްމު ފުރަތަމަ ރިލީޒް ކުރުމަށް ހަމަޖެއްސީ 2020 ވަނަ އަހަރުއެވެ. ނަމަވެސް ކޮވިޑްގެ ބަލިމަޑުކަމާއެކު ފިލްމު ޝޫޓިންގއަށް އައި ޑިލޭތަކާއެކު މިފިލްމު ނިންމައި ރިލީޒް ކުރުމަށް މިހާރު ހަމަޖެހިފައިވަނީ މިއަހަރުގެ ނޮވެމްބަރ މަހުއެވެ.


މަޤާމުގެ ނަންބަރު: 320231\nމަޤާމުގެ ކްލެސިފިކޭޝަން: އޮފިސަރ ގްރޭޑް 2\nޑިވިޜަން/ ސެކްޝަން: އެޑްމިނިސްޓްރޭޓިވް އެންޑް ޕްރޮކިޔުމެންޓް ސެކްޝަން / އެޑްމިނިސްޓްރޭޝަން ޔުނިޓް\nމުސާރ: -/5020 ރުފިޔާ\nމިނިސްޓަރ ރާއްޖެތެރެއަށާއި އަދި ރާއްޖެއިން ބޭރަށް ކުރައްވާ ދަތުރުފުޅު ތަކުގެ އިދާރީ އިންތިޒާމް ހަމަޖެއްސުން.\nމިނިސްޓްރީން ކުރިއަށް ގެންދާ މަޝްރޫޢު ޕްރޮގްރާމްތަކާ ގުޅޭ ގޮތުން ރައީސް އޮފީހަށް ބޭނުންވާ މަޢުލޫމާތު ތައްޔާރުކޮށް ފޮނުވުން.\nސަރުކާރުގެ އިދާރާތަކާއި ގުޅިގެން ކުރެވޭ މަސައްކަތްތައް ކޯޑިނޭޓް ކުރުމުގައި އެހީތެރިވުން.\nބިއުރޯއިން ބާއްވާ އެކިއެކި މީޓިންގތައް އިންތިޒާމްކުރުމާއި މީޓިންތަކުގެ ޔައުމިއްޔާތައް ޤަވާޢިދުން ލިޔެ ބެލެހެއްޓުން.\nބިއުރޯގެ ވެރިންނާއި ބައްދަލުކުރަން އެދިވަޑައިގަންނަޥާ ބޭފުޅުންނަށް އެޕޮއިންޓްމަންޓް ހަމަޖައްސައިދީ އެޕޮއިންޓްމަންޓްތަކަށް ބޭނުންވާ މަޢުލޫމާތު ސެކްޝަންތަކުން ހޯދައި އެޕޮއިންޓްމަންޓްތަކުގެ ޔައުމިއްޔާ ލިޔެ ބެލެހެއްޓުން.\nއެކިއެކި ޖަލްސާތަކަށް މިނިސްޓަރ ވަޑައިގަންނަވާއިރު ބޭނުންވާ ލިޔެކިޔުންތަކާއި ކަރުދާސްތައް ތައްޔާރު ކުރުން.\nބިއުރޯއަށް އަންނަ ފޯނުކޯލްތަކަށް ޖަވާބްދިނުމާއި، އެކިފަރާތްތަކުން އަންނަ ސިޓީތަކަށް ޖަވާބް ތައްޔާރު ކުރުމާއި، ފޮނުވަންޖެހޭ ފަރާތްތަކަށް ފޮނުވުމާއި، އެލިޔުންތައް ޤަވާޢިދުން ފައިލްކޮށް ބެލެހެއްޓުން.\nއެކިއެކި މުނާސަބަތުތަކާ ގުޅިގެން މިނިސްޓަރ ދެއްވާ ސްޕީޗުތަކާއި ސަޕްލިމެންޓްތައް ތައްޔާރުކުރުން.\nއެކިއެކި މުނާސަބަތުތަކަށް މިނސްޓަރ ފޮނުވަންޖެހޭ ތަހުނިޔާ ކާޑުތަކާއި ލިޔުންތައް އެކި ފަރާތްތަކަށް ފޮނުވުން.\nމިނިސްޓަރ ޕާރސަނަލް ލިޔެކިއުންތަކާއި، ސެކްޝަންގެ ބައެއް ލިޔެކިއުންތައް ޤަވައިދުން ފައިލްކޮށް ބެލެހެއްޓުން.\nސާނަވީ ނުވަތަ އެ އާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުމާއެކު މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރުގެ ތަޖުރިބާ ލިބިފައިވުން ނުވަތަ\nމަތީ ސާނަވީ ނުވަތަ އެ އާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން "އީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލްކޮށްފައިވުން.\n- ޤާބިލްކަން ދެނެގަތުމަށް ކުރާ އިންޓަވިއު\nވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 މާރޗް 01 ވާ އާދިއްތަ ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\n25 ޖުމާދަލްއާޚިރާ 1441\nޕަބްލިޝްކުރި ގަޑި: 1100\nސުންގަޑި: 01 މާރިޗު 2020 1330